Dhivehi bahakee dhuvasvee adhi muhsandhi bahekeve.\nދިވެހި ބަހަކީ ދުވަސްވީ އަދި މުއްސަނދި ބަހެކެވެ.\nހުމައިދާ އަބްދުލް ގަފޫރު\n11 ޖޫން 2021 - 06:12:05\nޅެންވެރިޔާ ފާހަގަކުރައްވާފައިވަނީ ދިވެހި ބަހުން "ސެންސިކިރްތާ ޕާލި އާ ސިންހަޅަ ތަމަޅަ ފެނެޔޭ ނިކަން، ފެންނަހެން އަރަބީގެ ބަސްތައް، ފާރިސީ އާ ޕޮސްތު ވާ؛ ހަމަ އެފަދައިން ހުރެދެޔޭ ޔޫރަޕްގެ ބަސްތައްވެސް ލިބޭން"، އަދި މި ހަޤީގަތް ބަލާހޯދައިފި ކަތަކަށް ހަމަ ބުއްދިވާނެކަން ވެސް ފާހަގަކުރައްވައެވެ. ދިވެހި ބަހަކީ ދިވެހި ރާއްޖޭގައި އޮތް އެންމެ މުހިންމު އަދި އަގުހުރި އެއް ގައުމީ ތަރިކައެވެ.\nމި ތަރިކައަކީ ދިވެހީން އެ އުފައްދާ، ބަދަލުކޮށް، އަގުކޮށް، މުއްސަނދިކޮށް، އަގު ނުކޮށް، ނިކަމެތިކޮށް، އެކި ޒަމާނުގައި އެކި ގޮތަށް ދިވެހިބަސް ލިޔެ ކިއުމުގައި އަދި ބޭނުންކުރުމާ ނުކުރުމުގައި ތަފާތު ގޮތްގޮތައް މާނަކޮށް، ދޭހަކޮށް، ހަދަމުންދާ، އޭގެ ޒާތުގައި "ދިރިހުރި" އެއްޗެކެވެ. މާނައީ ދިވެހިންގެ މި ތަރިކަ އަކީ ދިވެހިން އެއަށް ހަދާނެގޮތެއް ހެދުމުގެ ހާލަތެއްގައި އޮތް ދިރިހުރި އިންސާނީ ބަސް ކޮށާރެކެވެ. ދިވެހި ބަހަށް ދިވެހިން ބޭނުންހާ ގޮތެއް ހެދިދާނެކަމީ ޝައްކެއްނެތް ކަމެކެވެ. ސަބަބަކީ މިއީ މުޅި މުޖުތަމައު އޭގެ ބޭނުން އެކިގޮތަށް ހިފާ ބަދަލުކުރާ އެއްޗަކަށް ވާތީއެވެ. ތާރީހު ދައްކާގޮތުގައި ދިވެހި ބަހަކީ ޒަމާނުއްސުރެ ދިވެހިން ބޭނުންވާ ގޮތްތަކަށް ބަދަލުކުރަމުންދާ ބަހެކެވެ. އަދި ޒަމާންތަކާއެކު ބަދަލުވަމުން ދިއުމަކީ ބަޔަކު މީހުން އޭގެ ބޭނުން ހިފަމުންދާ، ދިރިދިރި ހުރި ބަސްކޮށާރެއްގެ އަސާސީ ސިފައެކެވެ. ނަމަވެސް ބަދަލަކީ ނިޔަތަކާ އެކު ގެންނަ އެއްޗެއް ކަމުން، ވާބަދަލަކީ ހެޔޮ ބަދަލެއްތޯ ނޫންތޯ، ބަހަށް ލިބެނީ މުއްސަނދިކަންތޯ ނޫންތޯ މިނެކިރާނީ މުސްތަގުބަލުގެ ތާރީހެވެ.\nމިފަދަ މައުލޫއަކާ ބެހޭ ގޮތުން ލިޔަންފަށާއިރު އެންމެ ފުރަތަމަވެސް ބުނަން ޖެހެނީ އަހަރެންނަކީ ދިވެހިބަހުގެ މާހިރެއް، އަދީބެއް، ޝާއިރެއް އަދި މިފަދަ އެއްވެސް އެއްޗެއް ނޫންކަމެވެ. އަހުރެންނަކީ ދިވެހިބަސް ކުޑައިރުއްސުރެ އިވި، ފެނި، ދަސްވެ، ދަނެ ބޭނުންކޮށް، އެބަހުން މުއާމަލާތުކުރާ، އެބަސް ދެނެގަތުމަށް ޝައުގެއްހުރި ދިވެއްސަކީމެވެ. މި ހިޔާލުތައް ފާޅުކުރަނީ އެ ހައިސިއްޔަތުންނެވެ.\nދުނިޔޭގެ އެކި ކަންކޮޅުތަކުގައި ބަސް ދިރާސާކުރާ މީހުނަށް އެނގިގެން 7139 ދިރިހުރި ތަފާތު ބަސް ނުވަތަ ބަހުރުވަ އޮތްކަމަށްވެ އެވެ. ނަމަވެސް މިހާތަނަށް ހޯދިފައިނުވާ ބަސް ހުރުން އެކަށީގެންވާތީ މިއަށްވުރެ ގިނަވާނެ ކަމަށް ބެލެވެ އެވެ. އެހެންކަމުން ދުނިޔޭގައި އިންސާނުންގެ ދިރިއުޅުމާ، އުޅޭތަނާ، އުޅޭގޮތާ، ދިރިއުޅުމުގައި ކުރާ ކަންކަމާ ގުޅިފައިވާ އެތައްހާސް ބަސްތަކެއްގެ ތެރެއިން ދިވެހި ބަހަކީ ޅެންވެރިޔާ ބަޔާންކުރައްވާ ފަދައިން އެކި ތަފާތު ބަސްބަހުގެ ކިބައިންނާ އެކި ތަފާތު ކަރަކަރައިގެ މީހުންގެ ފަރާތުން މުއްސަނދިކަން ލިބިފައިވާ އަދި ލިބެމުންދާ އެއް ބަހެވެ. އަހުރެންނަށް ވިސްނޭގޮތުގައި ބަހުގެ މުއްސަނދިކަން އަންނަނީ ގިނަބަޔަކު އޭގެ ބޭނުންކޮށް، ލަފްޒުތައް އިތުރުވެ އަދި އެއިން ދޭހަކުރަން ބޭނުންވާ މާނަތައް ފުރިހަމަވެ ކުރިއަރާ ދިއުމުންނެވެ. އެހެންނަމަވެސް އެއްވެސް ބަހެއްގެ ހުރިހާ ލަފްޒަކީ އެއްގޮތަކަށް ކޮންމެ މީހަކަށްވެސް ދޭހަވާ އެއްޗަކަށް ނުވާނެކަން ކަށަވަރެވެ. އަދި އެ ސަބަބަށްޓަކައި ބަހުގެ ރަދީފަކީ ބަހުގެ އަސްލާ މާނަ ހޯދުމަށް ބޭނުންކުރާ ވަސީލަތެކެވެ. މީގެ އިތުރުން ރަދީފެއްގައި ބަހެއްގެ މާނަ އަސްލާ އެއްގޮތަށް އޮތަސް، އާންމުންގެ ތެރޭގައި ބަސް ބޭނުންކުރުމުގައި އެއާ ނުބައްދަލު ވެދާނެއެވެ.\nމިފަހަކަށް އައިސް، ދިވެހި މުޖުތަމައުގައި ޒަމާނާއެކުގައި އުފައްދައިގެންއުޅޭ ބައެއް ލަފްޒުތައް ތަރުތީބުކޮށް ބޭނުންކުރާގޮތާ ދޭތެރޭ ހޫނު ބަހުސްތަކެއް ހިނގަމުންދާތީ އެކަމަށް ފިކުރު ހިންގެއެވެ. އެންމެ މައްސަލަބޮޑު އެއް ލަފްޒަކަށް ވެފައިވަނީ "ލާދީނީ" މި ލަފްޒެވެ. މީ ކޮންއިރަކު، ކާކު، ކޮން ނިޔަތެއްގައި، ކޮން މަގްސަދެއް ހާސިލްކުރަން ވުޖޫދުކުރި ބަހެއް ކަމެއް އެނގިފައި ނުވިނަމަވެސް، ކޮންމެ ލަފްޒެއްގެ ވެސް މަސްދަރެއްވާނެ އެވެ. އެނގޭ އެއްޗަކީ ދިވެހި ބަހުގެ ރަދީފެއްގައި މި ލަފްޒު ފެންނަން ނެތްކަމެވެ. ނަމަވެސް މި ލަފްޒު އަޑުނާހާ އަދި އެއިން މާނަދޭހަ ނުކުރާ ދިވެއްސެއް ހުރުން ނާދިރެވެ. މި ލަފްޒު މާނަކުރުމުގައި ހިޔާލު ތަފާތު ވެގެން ބައެއް ފަރާތްތައް އުޅޭކަން ފާހަގަކުރެވޭއިރު، މިއީ ރާއްޖޭގެ އަދުގެ ހަލަބޮލި ސިޔާސީ މާހައުލާ ގުޅިފައިވާ ލަފްޒެއްކަން ވެސް ފާހަގަކުރެވެ އެވެ.\nރާއްޖޭގެ އަދުގެ ހާލަތަށް ބަލާއިރު، "ލާދީނީ" މި ލަފްޒާ ބެހޭގޮތުން ފާހަގަކުރެވޭ އެންމެ މުހިންމު އެއް ނުކުތާއަކީ، މި ލަފްޒު ބޭނުން ކުރުމުގައި ބަސް ރައްދުވާ ފަރާތަށް ރައްދުކުރަނީ، ބޮޑު ތުހުމަތެއް ކަމެވެ. އެނގިފައިވާ ގޮތުގައި "ލާ" އަކީ އަރަބި ބަހެކެވެ. މާނައަކީ "ނޫން" މިއެވެ. ދިވެހި ބަހަށް "ދީން" އައިސްފައިވަނީ ވެސް އަރަބި ބަހުން ކަމަށް ބެލެވެ އެވެ. އެހެންކަމުން "ލާ" އަކީ ޒަމާނީ ތައާރަފަކަށްވީ ނަމަވެސް "ދީނީ" އަކީ ދިވެހިން ދިވެހިބަހެއްގެ ގޮތުގައި ޒަމާނުއްސުރެ ބަލައިގެންފައިވާ ބަހެކެވެ. "ނޫން ދީނީ" އޭގެ ލަފްޒީމާނައިގާ ބުނާއިރު ދިވެއްސެއްގެ ވިސްނުމުގައި މާބޮޑު މާނައެއް ދޭހަ ނުވެދާނެއެވެ. ނަމަވެސް "ލާދީނީ" މި ލަފްޒަކީ ދިވެހީންގެ ތެރޭގައި މި ފަހަކަށް އައިސް ބިރުވެރިކަމާ ނުތަނަވަސްކަން އުފައްދާ ބަހެއްކަމާ ދޭތެރޭ ޝައްކެއްނެތެވެ. މައިގަނޑު ސަބަބަކީ މި ބަސްބޭނުން ކުރުމުގެ ފަހަތުގައި އޮވެދާނެ ނިޔަތާދޭތެރޭ އޮންނަ ކަންބޮޑުވުމެއް ކަމަށްވެސް ބެލެވެއެވެ. ކުރިން ފާހަގަކުރިހެން، ބަހެއް ބޭނުންކުރުމަކީ އުސޫލެއްގެ ގޮތުން ނިޔަތަކާއެކު ކުރާ ކަމެކެވެ. އޭގައި ހެވާ ނުބައި ނިޔަތް ހިމެނެ އެވެ. އަދި އޭގެ ސަބަބުން ހެވާ ނުބައި ނަތީޖާ ވެސް ނިކުމެ އެވެ. ބަހަކީ އޭގެ ޒާތުގައި ވަރުގަދަ އެއްޗަކަށް ވީނަމަވެސް، ބަހުގެ ބޭނުންކުރާ މީހުން އެއްވެސް ލަފްޒަކަށް ނުދޭ ބުރަދަނެއް އެއަކު ނޯންނާނެ އެވެ.\n"ނޫން ދީނީ" "ލާ ދީނީ" އަށްވެ ފިކުރީގޮތުން ދެކޮޅުވެރި ސިޔާސީ މާހައުލެއްގައި ފުޅާދާއިރާ އެއްގައި އެއްބަޔަކު އަނެއްބަޔަކާ ދެކޮޅަށް އޮއްގާ ފަދައިން ފަސޭހަކަމާއެކު އުކަމުންގޮސް އަދު ވަނީ ނަފްރަތުގެ ބަހުރުވައަށް މި ލަފްޒު ބަދަލުވެ ނިމިފަ އެވެ. މި ބަހަކީ ބަސް ރައްދުވާ ފަރާތް މުޅި މުޖުތަމައުއިން "ތަފާތު" ކޮށް، ތުހުމަތުކޮށް، ލޭބަލްކޮށް، ބޭރުކޮށް، އެކަހެރިކޮށް ދަށްކުރުމުގެ ރޫހެއްގައި ދެވޭ ހަމަލާއަކަށް ވަނީ ވެފައެވެ. ދެން ބަލާލަން ޖެހެނީ "ނަފްރަތުގެ ބަހުރުވަ" އަކީ ކޮބައިކަމެވެ. މިއީ ދުނިޔޭގެ އެހެން ކަންކޮޅުތަކުގައިވެސް އިންސާނުންގެ ދެމެދުގައި ދެބަސްވެ ދެކޮޅުވެރިކަން އުފެދި، ފެތުރިގެން ދިއުމުގައި ޒަމާނުއްސުރެ ގެންގުޅޭ މުއާމަލާތީ ސިފައެކެވެ. އިންސާނީ މުޖުތަމައު ތަކުގައި ހިނގާ ބޮޑެތި ހަމަނުޖެހުންތަކުގެ މުގުލުގައި ނަފްރަތުގެ ބަހުރުވައިގެ ސިފަ ފެންނަން އޮވެއެވެ. ނަފްރަތުގެ ބަހުރުވަ (ނުވަތަ އިނގިރޭސިބަހުން "ހޭޓް ސްޕީޗް") އދ. ގެ ފަރާތުން މާނަކޮށްފައިވާ ގޮތަކީ:\n"ނަފްރަތުގެ ބަހުރުވައަކީ، ދުލުންނާ، ލިޔުމުންނާ އަދި އަމަލުން އެހެން މީހަކާ ނުވަތަ ބަޔަކާ ދެކޮޅަށް، އެއީ އެމީހަކު ނުވަތަ އެ ބަޔަކު ކަމަށްވާތީ، އެހެންގޮތަކަށް ބުނާނަމަ ދީނީ ގޮތުން، ނަސްލީގޮތުން، ނިސްބަތްވާ ގައުމެއްގެ ގޮތުން އަދި ކުލަ، ނަސަބު، މިންތި ނުވަތަ އެހެނިހެން އަމިއްލަވަންތަ ޒާތީސިފައަކާ ދެކޮޅަށް އެކަންކަމުގެ މައްޗަށް ބިނާކޮށް ދޭ ހަމަލާއެއްގެ ގޮތުގައި އަދި ތަފާތުކުރުމުގެ ގޮތުން އެފަރާތްތަކަށް ބޭއިހުތިރާމުކޮށް ދަށްކޮށްލުމަށްޓަކައި ކުރާ އެއްވެސް ބާވަތެއްގެ މުއާމަލާތެވެ."\nވިސްނާލަން ޖެހޭ ކަމަކީ ނަފްރަތުގެ ބަހުރުވައަކީ އެ އުފަންކުރުމާ ބޭނުންކުރުމުގެ ނިޔަތުގައި ހެވެއްނެތް އެއްޗެއްކަމެވެ. އަދި މިފަދަ ބަހުރުވަ މީހުންގެ މެދުގައި ހިނގާ ހިޔާލު ތަފާތުވުންތަކުގެ މެދަށް ޖަހާ ކަޑައަކަށް ހަދާ، ތަރުޖަމާކުރެވި، މާނަދެވި، ހިތްތަކުގައި ބިންވަޅުނެގި، މީހުންގެ ނަފްސާ، ހައްޓާ، އިންސާނީ ކަރާމާތަށް އޮތް ނުރައްކަލަކަށް ވިޔަދީގެން ދިއުމަކީ ދުނިޔޭގެ ތާރީހުގައި ހިތި ތަޖުރިބާތަކެއް ފެންނަން އޮތް ކަމެކެވެ.\nރާއްޖެއަށް މިފަދަ ބަހުރުވައިގެ ރޯޅިގަނޑެއް އައުމުގެ ސަބަބުން، އޭގެ ހިތި ނަތީޖާ މުޅި މުޖުތަމައު ދަނީ ތަހައްމަލު ކުރަމުންނެވެ. ނަމަވެސް އަދު ކުރަންޖެހިފައިވާ ސުވާލަކީ، ނަފްރަތުގެ ބަހުރުވަ އަކީ ނަފްރަތުގެ ބަހުރުވަކަން އަދި އެއީ ކިހާވަރެއްގެ ސުންޕާކަމެއް އޭގައި އެކުލެވޭ، ކޮންފަދަ ނަތީޖާއެއް އޭގެ ސަބަބުން ނިކުންނަމުންދާ އެއްޗެއްކަން މުޖުތަމައުގައި ވަޒަންކުރަން ދަތިވެގެން އުޅެނީ ކީއްވެ ބާއެވެ؟\nސުލްހަވެރިކަމާ އަމާންކަމަށް ލޯބިކުރާ ބައެއްގެ މެދުގައި ނަފްރަތުގެ ބަހުރުވަ ފުޅާވެ ފައްކާވެ ބިންވަޅު ނެގުމަށް ޖާގައެއް ނުދޭނެއެވެ. އިޖުތިމާއީ ހަމަޖެހުމާ ސުލްހަމަސަލަސްކަމާ އަމާންކަމާ، އިންސާނިއްޔަތުކަމަށް އިސްކަންދޭ ބައެއްގެ ތެރޭގައި ނަފްރަތުގެ ބަހުރުވައަށް ޖާގައެއް ނުދޭނެ އެވެ. މުއްސަނދި ދިވެހި ބަހަކީ މުޅި ދުނިޔޭގެ އިންސާނީ ބަސްކޮށާރުތަކެއްގެ ތަފާތު މަސްދަރުތަކުން މަސްހުނިވެގެން އުފެދި އާލާވެ ފައްކާވެ އަދާހިސާބައް ދިރިހުރި ދިވެހިންގެ ގައުމީ ތަރިކައެކެވެ.\nމި ބަހުގެ ސަލާމަތްކަމާ، ސަލާމަތްތެރިކަމާ، ސާފުކަމާ، ތާހިރުކަމާ، ސާދާކަން ހިމާޔަތްކުރެވޭނީ ބަހުގެ އަހުލުވެރިންނަށެވެ. ދިވެހިބަސް ހެޔޮ ނިޔަތުގައި ބޭނުންކޮށް، މި ބަހުގެ ޒަރިއްޔާއިން ހެޔޮގޮތުގައި މުއާމަލާތުކޮށް، ބަހުގެތިޔާގި ކަމުން އިޖްތިމާއީ ދުޅަހެޔޮކަން ހޯދާ، މީހުންގެ ތެރޭގައި ހަމަޖެހުމާ ސުލްހަ އުފައްދާ، އޭގެ ހެޔޮ ނަތީޖާ ގެ މަންފާ ލިބިގަތުމަށް މަސައްކަތް ކުރާނީވެސް ބަހުގެ އަހުލުވެރިންނެވެ. ނަފްރަތުގެ ބަހުރުވައަށް ޖާގަ ނުދިނުމަކީ މިއަދު ކޮންމެ ދިވެއްސެއްވެސް އަމިއްލައަށް އަމަލީގޮތުން އިހުތިޔާރުކޮށް، ހިޔާރުކުރަންޖެހޭ މަގެކެވެ.\nހުމައިދާ އަބްދުލްޢަފޫރު އަކީ އިންސާނީ ޙައްޤުތަކާ އިޖްތިމާއީ ދާއިރާގެ އެކި މައްސަލަތައް ދިރާސާކުރުމުގެ މަސައްކަތްކުރާ ރިސާޗަރެކެވެ. އޭނާއަކީ މަދަނީ ޖަމްޢިއްޔާތަކާއެކު އެކި މަސައްކަތްކުރާ ފަރާތެކެވެ. އޭނާވަނީ އިނގިރޭސިވަލާތުން ރޭސް އެންޑް އެތްނިކް ސްޓަޑީސް އާއި ސޯޝިއޮލޮޖީ އިން ފުރަތަމަ ޑިގްރީ ހާސިލްކޮށް ޔުނިވަރސިޓީއޮފް މެންޗެސްޓަރ އިން ގަވަންމަންޓް (އިންޓަނޭޝަނަލް ރިލޭޝަންސް) ގެ ދާއިރާއިން މާސްޓަރސް ޑިގްރީ ހާސިލްކޮށްފައެވެ.\nދިވެހި ބަސްދިވެހިރާއްޖެދިވެހި ބަހުގެ އެކަޑަމީ


Celta Vigo jersey ga Raajje isthihaaru kuran ninmaifi - vNews.mv\nސެލްޓަވީގޯ ޖާޒީގައި ރާއްޖެ އިސްތިހާރު ކުރަން ނިންމައިފި\nހުސައިން ވަސީމް Hulhule | 31 October 2019, 22:25\nސްޕެއިންގެ ލަލީގާގައި ވާދަކުރާ ސެލްޓަވީގޯ ޓީމުގެ ޖާޒީގައި ރާއްޖެ އިސްތިހާރު ކުރަން ނިންމައިފިއެވެ.\nސެލްޓަވީގޯ ޖާޒީގައި އިސްތިހާރު ކުރުމަށް އެއްބަސްވުމުގައި ސޮއިކުރުމަށްޓަކައި ޓޫރިޒަމް މިނިސްޓަރު އަލީ ވަހީދު ވަނީ މިރޭ ސްޕެއިނަށް ފުރާވަޑައިގެންފައެވެ.\nފުރާވަޑައިގަތުމުގެ ކުރިން ވެލާނާ އިންޓަނޭޝަނަލް އެއާޕޯޓުގައި ނޫސްވެރިންނާ ބައްދަލުކުރައްވާ މިނިސްޓަރު އަލީ ވަހީދު ވިދާޅުވީ ނޮވެމްބަރު މަހުގެ ނުވަ ވަނަ ދުވަހު ބާސެލޯނާ އާއި ސެލްޓަވީގޯ ބައްދަލުކުރާ މެޗުގައި ސަލްޓަވީގޯ މެޗަށް ނިކުންނާނީ ދިވެހިރާއްޖޭގެ އިޝްތިހާރު ޖެހި ޖާޒީގައި ކަމަށެވެ.\nއަލީ ވަހީދު ވިދާޅުވީ ރާއްޖެ އިސްތިހާރު ކުރުމަށް ވިޒިޓް މޯލްޑިވްސްގެ ލޯގޯ ޖަހާނީ ކުޅުންތެރިންގެ އޮފިޝަލް ޖާޒީގައާއި ޓްރެއިނިން ޖާޒީއާއި ސްޓާފް ޓްރެއިނިން ޖާޒީގައި ކަމަށެވެ. އަދި ފިހާރަތަކުގައި ވިއްކަން ބެހެއްޓިފައި ހުރި ސެލްޓަވީގޯގެ ޖާޒީގައާއި ކްލަބް ދަތުރުކުރާ ބަހުގައިވެސް ރާއްޖެ އިސްތިހާރު ކުރުމަށް ވިޒިޓް މޯލްޑިވްސް ލޯގޯ ބޭނުންކުރާނެ ކަމަށް އަލީ ވަހީދު ވިދާޅުވިއެވެ.\nމީގެ އިތުރަށް މި އެއްބަސްވުމުގެ ދަށުން ސެލްޓަވީގޯގެ އޮފިޝަލް ސްޕޮންސާ އާއި އޮފިޝަލް ޓޫރިސްޓް ޑެސްޓިނޭޝަން އަށް ރާއްޖެ ވެގެންދާނެ ކަމަށްވެސް އަލީ ވަހީދު ވިދާޅުވިއެވެ. އަދި ސެލްޓަވީގޯ ސްޓޭޑިއަމްގައިވެސް ރާއްޖެ އިސްތިހާރު ކުރާނެ ކަމަށް ވިދާޅުވިއެވެ.\nމީގެ އިތުރަށް މި އެއްބަސްވުމުގެ ދަށުން ސެލްޓަވީގޯއިން ކަނޑައަޅާ އުސޫލެއްގެ ދަށުން ކްލަބުގެ ކުޅުންތެރިން ރާއްޖެ އިސްތިހާރުކުރުމަށް ބޭނުންކުރާނެ ކަމަށް ވެސް އަލީ ވަހީދު ވިދާޅުވިއެވެ.\nމި އެއްބަސްވުމުގެ ދަށުން މިހުރިހާ ކަމަކަށް ޓެކްސްއާއި ވީއައިޓީއާއި އެކު 996000 (ނުވަލައްކަ ނުވަދިހަ ހަހާސް) ރުފިޔާ އަހަރަކު ދައްކަން ޖެހޭނެ ކަމަށް އަލީ ވަހީދު ވިދާޅުވިއެވެ.\nމިނިސްޓަރު ވިދާޅުވީ މި އެއްބަސްވުމަކީ ކުރިއަށް އޮތް ތިން އަހަރު ދުވަހަށް ހެދޭ އެއްބަސްވުމެއް ކަމަށެވެ. އެއްބަސްވުމުގައި ސޮއިކުރާނީ ނޮވެމްބަރު މަހުގެ4ވަނަ ދުވަހުއެވެ.\nޓުއަރިޒަމް މިނިސްޓަރު އަލީ ވަހީދުގެ މި ދަތުރުފުޅުގައި އިނގިރޭސިވިލާތުގެ ލަންޑަންގައި ނޮވެމްބަރު4އިން6އަށް އޮންނަ ވޯލްޑް ޓްރެވަލް މާކެޓް (ޑަބްލިއުޓީއެމް) ފެއާގައި ބައިވެރިވުމަށް ވަޑައިގަންނަވާނެއެވެ.\nއަލީ ވަހީދު ވިޔަފާރި ރާއްޖެ ޓޫރިޒަމް


Kanduhulhudhoo Ghaazee ge cycle gai roakolli massalaagai dhe meehaku hayyarukoffi | Mihaaru\nގއ. ކަނޑުހުޅުދޫ: އެ ރަށު ގާޒީގެ ސައިކަލުގައި ރޭ ރޯކޮށްލުމުން ބޮޑެތި ގެއްލުންތަކެއް ވަނީ ލިބިފައި.\nކަނޑުހުޅުދޫ ގާޒީގެ ސައިކަލްގައި ރޯކޮށްލި މައްސަލާގައި ދެ މީހަކު ހައްޔަރުކޮށްފި\n23 ޖޫން 2017 - 00:38\nފަތިސް ނަމާދަށް ރޭ މިސްކިތުގައި ހުންނަވަނިކޮށް ގއ. ކަނޑުހުޅުދޫ ކޯޓުގެ ގާޒީ، ހަސަން ދީދީގެ ސައިކަލުގައި ރޯކޮށްލި މައްސަލާގައި ދެ މީހަކު މިއަދު ހައްޔަރުކޮށްފި އެވެ.\nފުލުހުން މިރޭ ބުނިގޮތުގައި އެ މައްސަލައިގެ ތުހުމަތަށް ހައްޔަރުކުރީ އުމުރުން 22 އަހަރާއި 30 އަހަރުގެ ދެ ފިރިހެނުންނެވެ. އެނގިފައިވާ ގޮތުގައި، އެއީ ގާޒީ އަށް އިންޒާރު ދީ، ޕެޓްރޯލް އަޅައި ސައިކަލުގައި ރޯކޮށްލި ދެ މީހުންނެވެ.\nޕެޓްރޯލް އަޅައި ރޯކޮށްލުމުން ސައިކަލް ވަނީ ބޭނުން ނުކުރެވޭވަރަށް އަނދައި ހުލިވެފަ އެވެ. އެ ހާދިސާގައި، އެ ސައިކަލާ ޖެހިގެން ހުރި، ކަނޑުހުޅުދުދޫ ސްކޫލުގެ ޓީޗަރެއްގެ ސައިކަލަށް ވެސް ވަނީ ވަރަށް ބޮޑެތި ގެއްލުންތަކެއް ވެފަ އެވެ.\nހަސަން ދީދީ ވިދާޅުވި ގޮތުގައި ސައިކަލުގައި ރޯކޮށްލީ، ކަނޑުހުޅުދޫގައި ދެ ޒުވާނަކު އުނދަގޫވާ ގޮތަށް ސައިކަލު ދުއްވާތީ އެކަން ނުކުރަން އެދި ދެތިން ފަހަރަކަށް ނަސޭހަތް ދިނުމުން އެކަމާ ރުޅިގަދަވެގެންނެވެ. "އަޅުގަނޑުގެ ގެ ހުންނަނީ ވަރަށް ހަނި ގޯޅިއެއްގެ ތެރޭގައި. ވަރަށް ހިރަފުސް ބޯކޮށް އޮންނައިރު، ބާރަށް ސައިކަލް ދުއްވައި ހަދާތީ މުޅި ގޭތެރެއަށް ހިރަފުސް ވަންނަނީ. އުނދަގޫވާތީ އެކަން ނުކުރަން އަޅުގަނޑު ނަސޭހަތް ދިނީ. އެކަމާ ހިތްހަމަނުޖެހިގެން އަޅުގަނޑުގެ ކުއްޖަކަށް އިންޒާރު ދީފައި ގޮސް، ނަމާދަށް ހުއްޓައި ރޯކޮށްލީ،" އޭނާ ވިދާޅުވި އެވެ.\nއިތުރު ލިޔުންތައް ކުށްކުރުން ޕޮލިސް ކޯޓް ގއ. ކަނޑުހުޅުދޫ ރާއްޖޭގެ ރަށްތައް\nސައިކަލްގައި ރޯކޮށްލި މީހުންގެ ބަންދަށް 12 ދުވަސް


Raees Yameen ge hukum isthiunaafu kurumuge masahkai fashaifi\nހުކުމް އިއްވި ވަގުތު ރައީސް ޔާމީނާއެކު އެމަނިކުފާނުގެ ގާނޫނީ ވަކީލުންގެ ޓީމު ކޯޓު ރޫމްގައި.\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް ދައުލަތުން ކުރި މަނީ ލޯންޑަރިންގެ ދައުވާ ސާބިތުވާކަމަށް ކަނޑައަޅައި، އެ މަނިކުފާނުގެ މައްޗަށް ކްރިމިނިލް ކޯޓުން މިއަދު އިއްވި ފަސް އަހަރު ދުވަހުގެ ޖަލު ހުކުމް އިސްތިއުނާފު ކުރުމުގެ މަސައްކަތް ފަށާފައިވާކަމަށް އެމަނިކުފާނުގެ ގާނޫނީ ވަކީލުންގެ ޓީމުން ބުނެފި އެވެ.\nރައީސް ޔާމީންގެ މައްޗަށް މަނީ ލޯންޑްރިންގެ ދައުވާ ކުރަނީ އެމްއެމްޕީއާރްސީގެ ކޮރަޕްޝަން އެންމެ ބޮޑަށް ތުހުމަތުވާ އެސްއޯއެފް ކުންފުނީގެ އެކައުންޓުން ދެ ޗެކަކުން އެއް މިލިއަން ޑޮލަރު އިސްލާމިކް ބޭންކްގައި އޮންނަ ޔާމީންގެ ސޭވިން އެކައުންޓަށް ޖަމާކުރި މައްސަލާގަ އެވެ. އެ އެއް މިލިއަން ޑޮލަރު އޭގެ ފަހުން ވަނީ އިސްލާމިކް ބޭންކްގައި އޮންނަ ރައީސް ޔާމީންގެ ޖެނެރަލް އިންވެސްޓްމެންޓް އެކައުންޓަކަށް ޓްރާންސްފާކޮށްފަ އެވެ.\nއަދި އެސްއޯއެފުން ޖަމާކުރި ފައިސާ އެސްކްރޯ އެކައުންޓެއްގައި ބަހައްޓަން އެންޓި ކޮރަޕްޝަން ކޮމިޝަން (އޭސީސީ) އާއެކު އެއްބަސްވި ނަމަވެސް، އެސްކްރޯ އެކައުންޓަށް ޖަމާކޮށްފައިވަނީ ކުރީގެ ޓޫރިޒަމް މިނިސްޓަރު މޫސާ ޒަމީރު ދެއްވި ފައިސާކަމާއި، އެކަން ކޮށްފައިވަނީ މަނީ ލޯންޑަރިންގެ އަމަލެއް ހިންގުމުގެ ނިޔަތުގައި ކުށްކޮށްގެން ހޯދާފައިވާ ފައިސާތަކެއް އަސްލު އޮޅުވާލުމަށްކަމަށް ދައުލަތުން ވަނީ ބުނެފަ އެވެ.\nހުކުމް ކުރަން ތައްޔާރުވެފައިވަނިކޮށް ކްރިމިނަލް ކޯޓުގެ އިސް ގާޒީ އަހުމަދު ހައިލަމް ސަސްޕެންޑު ކުރުމާ ގުޅިގެން، ރައީސް ޔާމީންގެ އެދިވަޑައިގަތުމަށް ޝަރީއަތް ކުރިއަށް ގެންދެވި ފަސް ގާޒީންގެ ބެންޗުން މިއަދު ވަނީ އެ ދައުވާ ސާބިތުވާކަމަށް ކަނޑައަޅައިފަ އެވެ.\nއެ ގޮތަށް ކަނޑައަޅާފައިވަނީ، ރައީސް ޔާމީންގެ އެކައުންޓަށް ޖަމާކުރި ފައިސާއަކީ ކުށްކޮށްގެން ހޯދާފައިވާ ފައިސާކަން އެމަނިކުފާނަށް އެނގިވަޑައިގެންހުރެ، އެ ފައިސާގެ އަސްލު އޮޅޭގޮތަށް އަމަލުކޮށްފައިވާތީކަމަށް އެ ބެންޗުން ވަނީ ބުނެފަ އެވެ.\nއެހެންކަމުން، އެ މަނިކުފާނުގެ މައްޗަށް ފަސް އަހަރުގެ ޖަލު ހުކުމެއްގެ އިތުރުން، ފަސް މިލިއަން ޑޮލަރުގެ ޖޫރިމަނާއެއް ހަ މަސް ދުވަހުގެ ތެރޭގައި ދެއްކުމަށް ފަސް ގާޒީންގެ އިއްތިފާގުން ވަނީ ހުކުމްކޮށްފަ އެވެ.\nހުކުމް އިއްވިތާ ކުޑަ ވަގުތު ކޮޅެއްގެ ތެރޭގައި، އެ ހުކުމް އިސްނިއުފާ ކުރުމުގެ މަސައްކަތް ފަށާފައިވާކަމަށް ރައީސް ޔާމީންގެ ގާނޫނީ ވަކީލުންގެ ޓީމުގައި ހިމެނިވަޑައިގަންނަވާ އަބްދުﷲ ސިޔާޒް ވަނީ ވިދާޅުވެފަ އެވެ.\nސިޔާޒް ވިދާޅުވި ގޮތުގައި، އެ ހުކުމަކީ ގާނޫނީ ހަމަތަކުގެ އިތުރުން ބުއްދީގެ ހަމަތަކާވެސް ހިލާފަށް ކޮށްފައިވާ ހުކުމެއް ކަމަށެވެ.\nރައީސް ޔާމީނަށް ކުރި ހުކުމް ބަލައިނުގަންނާނެ ކަމަށާއި، އެމަނިކުފާނު މިނިވަންވަންދެން މަސައްކަތްކުރާނެކަމަށް އިދިކޮޅު ކޯލިޝަނުން ވަނީ ބުނެފަ އެވެ.\nރައީސް އަބްދުﷲ ޔާމީން ކްރިމިނަލް ކޯޓް ހައިކޯޓް + ހިޔާނާތް ރައީސް ޔާމީންގެ ޝަރީއަތް\nޔާމީންގެ ޝަރީއަތް މި މަހުގެ 17 އަށް ތާވަލުކޮށްފި


ދިވެހި ދަޢުލަތުގެ މަތިވެރި ޢިއްޒަތް ދެ ބޭފުޅަކަށް ރައީސުލްޖުމްހޫރިއްޔާ އަރުވައިފި - The President's Office\nދިވެހި ދަޢުލަތުގެ މަތިވެރި ޢިއްޒަތް ދެ ބޭފުޅަކަށް ރައީސުލްޖުމްހޫރިއްޔާ އަރުވައިފި\n28 އޮކްޓޫބަރު 2019، ރިފަރެންސް: 2019-855\nނިޝާން ޢިއްޒުއްދީނުގެ ޢިއްޒަތުގެ ވެރިކަމުގެ ލަޤަބް (ނ.ޢ.ޢ.ވ)، ހެންވޭރު އާމުލީގެ ޢަބްދުﷲ ޞާދިޤަށާއި ހެންވޭރު ހިކަރި އަޙްމަދު އާދަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިރޭ އަރުވައިފިއެވެ. މި ދެބޭފުޅުންނަށް ޢިއްޒަތް އެރުވުން އޮތީ ޤައުމީ ދުވަހުގެ މުނާޞަބަތުގައި މިރޭ ދަރުބާރު ގޭގައި ބޭއްވެވި ރަސްމީ ޖަލްސާގައެވެ.\nނިޝާނުގެ ޢިއްޒަތަކީ އެމީހެއްގެ ޤައުމީ ޚިދުމަތް ފާހަގަކުރުމުގެ ގޮތުން ނުވަތަ ބައިނަލްޢަޤްވާމީ ޚިދުމަތް ވަޒަންކުރުމުގެ ގޮތުން ދައުލަތުގެ ފަރާތުން އަރުވާ ޢިއްޒަތެކެވެ. ނިޝާން ޢިއްޒުއްދީނުގެ ޢިއްޒަތުގެ ވެރިކަން (ނ.ޢ.ޢ.ވ) ނިސްބަތްކުރެވެނީ އައްޞުލްޠާނުލް ޣާޒީ ޙަސަން ޢިއްޒުއްދީން، ސިރީ ކުލަރަންމީބަ ކައްތިރި ބަވަނަ މަހާރަދުންނަށެވެ.\nނިޝާން ޢިއްޒުއްދީނުގެ ޢިއްޒަތުގެ ވެރިކަމުގެ ލަޤަބް، މިރޭ އެރުވި ޢަބްދުﷲ ޞާދިޤަކީ، ސަރުކާރަށް 55 އަހަރަށްވުރެ ދިގު މުއްދަތެއްގައި ޚިދުމަތް ކުރައްވާފައިވާ އަދި މިހާރުވެސް ދިވެހިބަހުގެ އެކެޑަމީގެ ޚާއްޞަ މުޝީރުގެ މަޤާމުގައި ހުންނެވި ބޭފުޅެކެވެ. މުލަކަތޮޅު މުއްޔަށް އުފަން އަޅުގަނޑުމެންގެ ތެރެއަށް މަޝްހޫރު ނަމުންނަމަ ސޯދުބެއަކީ ސަރުކާރުގެ ޚިދުމަތުގެ އިތުރުން ދިވެހި އަދަބިއްޔާތަށާއި، ރާއްޖޭގެ ތަޢުލީމީ ދާއިރާއަށް އަގުނުކުރެވޭފަދަ މުހިންމު ޚިދުމަތްތަކެއް ކޮށްދެއްވާފައިވާ އަދި މިހާރުވެސް އެ ޚިދުމަތުގައި ދެމިހުންނެވި ބޭފުޅެކެވެ. އުމުރުފުޅުން މިހާރު 84 އަހަރަށްވުރެ ގިނަދުވަސްވެފައިވީ ނަމަވެސް، ޞިއްޙީ ޙާލަތު ތަންދިން މިންވަރަކުން އެމަނިކުފާނު މިހާރުވެސް ޚިދުމަތް ކޮށްދެއްވަމުން އެ ގެންދަވަނީ، އެމަނިކުފާނުގެ ހިތްޕުޅުގައި ދިވެހި ޤައުމާއި ދިވެހި ރައްޔިތުންނަށްޓަކައި އުފެދިފައިވާ ވަރުގަދަ ލޯތްބެއްގެ ސަބަބުންކަން އެއީ ގަބޫލުކުރަންޖެހޭ ޙަޤީޤަތެކެވެ.\nޢަބްދުﷲ ޞާދިޤް ދިވެހިބަހަށް ކޮށްދެއްވާފައިވާ ޚިދުމަތުގެ އަގު ވަޒަންކުރައްވައި، 1980 ވަނަ އަހަރާއި، 1983 ވަނަ އަހަރު ސަރުކާރުން އެމަނިކުފާނަށް ވަނީ ޢާންމު ޚިދުމަތުގެ ހިތްވަރު ދިނުމުގެ އިނާމު އަރުވާފައެވެ. އަދި ދިވެހި ޅެންވެރިކަމުގެ ރޮނގުން 1992 ވަނަ އަހަރު ޢާންމު ޚިދުމަތުގެ ހިތްވަރު ދިނުމުގެ އިނާމުވެސް އަރުވާފައިވެއެވެ. އޭގެފަހުން، ދިވެހިބަހަށް ޚިދުމަތް ކުރެއްވުމުގެ ރޮނގުން ޢާންމު ޚިދުމަތުގެ ޝަރަފުވެރިކަމުގެ އިނާމު އަރުވާފައިވަނީ 1998 ވަނަ އަހަރުއެވެ. މީގެއިތުރުން، މިނިވަން 25ގެ ޢާންމު ޚިދުމަތުގެ އިނާމުވެސް ވަނީ އެމަނިކުފާނަށް ލިބިވަޑައިގެންފައެވެ. އެ އިނާމަކީ، ރާއްޖެއަށް މިނިވަންކަން ލިބުނީއްސުރެ އަދި އޭގެކުރިންވެސް ރާއްޖޭގެ ކުރިއެރުމަށާއި ތަރައްޤީއަށް ފާހަގަކޮށްލެވޭފަދަ އަގުހުރި ޚިދުމަތްތަކެއް ކޮށްދެއްވާފައިވާ ބޭފުޅުންނަށް އެކަމުގެ އަގު ވަޒަންކުރެއްވުމުގެ ގޮތުން، 1990 ވަނަ އަހަރު ސަރުކާރުން ދެއްވި އިނާމެކެވެ. މީގެއިތުރުން ޞާދިޤަށް ވަނީ ނޫސްވެރިކަމުގެ ރަން ގަލަމާއި، އަލިމަސް ގަލަންވެސް ލިބިވަޑައިގެންފައެވެ.\nނިޝާން ޢިއްޒުއްދީނުގެ ޢިއްޒަތުގެ ވެރިކަމުގެ ލަޤަބް، މިރޭ އެރުވުނު އަޙްމަދު އާދަމަކީ ރާއްޖޭގެ މިޒަމާނުގެ ތަރައްޤީއާއި ކުރިއެރުމުގައި އާދަޔާޚިލާފު މަސައްކަތްޕުޅުތަކެއް ކޮށްދެއްވި އަދި އެބޭފުޅެއްގެ މަސައްކަތްޕުޅުތައް މިއަދުވެސް ވަރަށް ގާތުން ފެންނަ ބޭފުޅެކެވެ. ސަރުކާރުގެ ޚިދުމަތް ފެށްޓެވީ 1 ފެބުރުވަރީ 1959 ގައި [މޯލްޑިވްސް ސްޓާރ]ގެ އެޕްރެންޓިސް އިންޖިނިއަރގެ މަޤާމުންނެވެ. ރާއްޖޭގެ ނިސްބަތުން ބަލާއިރު، އެ ދުވަސްވަރަކީ އިންޖިނިއަރިންގގެ ރޮނގުން ކުރިއަށް ވަޑައިގެންފައިވާ ބޭފުޅުން ވަރަށްމަދު ދުވަސްވަރެއްކަމުން، އަޙްމަދު އާދަމް ފާހަގަކުރެވިފައިވަނީ، ޤައުމީ ޚިދުމަތުގައި ރެޔާއިދުވާލު ވަރުބަލިފުޅުވުމެއްނެތި މަސައްކަތްޕުޅު ކުރެއްވި ބޭފުޅެއްގެ ގޮތުގައެވެ.\nދިވެހިރާއްޖޭގައި އިންޖިނިއަރިންގގެ މަސައްކަތް ކުރިއެރުވުމުގެ ރޮނގުން 1979 ވަނަ އަހަރު އަޙްމަދު އާދަމަށް ވަނީ ސަރުކާރުން ޢާންމު ޚިދުމަތުގެ ޝަރަފުވެރިކަމުގެ އިނާމު އަރުވާފައެވެ. ރައީސް އަލްއުސްތާޛު މައުމޫން ޢަބްދުލްޤައްޔޫމް ރައީސުލްޖުމްހޫރިއްޔާ ކަމުގެ މަގާމާ ހަވާލުވެވަޑައިގަތުމަށްފަހު، 1979 ވަނަ އަހަރު ދެއްވަން ފެށްޓެވި ޢާންމު ޚިދުމަތުގެ ޝަރަފުވެރިކަމުގެ އިނާމު އެންމެ ފުރަތަމަ ލިބިވަޑައިގެންނެވި ބޭފުޅުންގެ ތެރޭގައި އަޙްމަދު އާދަމް ހިމެނިވަޑައިގަންނަވައެވެ. އޭގެފަހުން މިނިވަން 25ގެ ޢާންމު ޚިދުމަތުގެ އިނާމުވެސް އަޙްމަދު އާދަމަށް ވަނީ ލިބިވަޑައިގެންފައެވެ. މި އިނާމަކީ، ރާއްޖެއަށް މިނިވަންކަން ލިބުމަށްފަހުގައާއި، އޭގެ ކުރިންވެސް ރާއްޖޭގެ ކުރިއެރުމަށާއި ތަރައްޤީއަށް ފާހަގަކޮށްލެވޭފަދަ އަގުހުރި ޚިދުމަތްތަކެއް ކޮށްދެއްވި ބޭފުޅުންނަށް އެކަމުގެ އަގު ވަޒަންކުރެއްވުމުގެ ގޮތުން 1990 ވަނަ އަހަރު ސަރުކާރުން ދެއްވި އިނާމެކެވެ.


ދެ ފަތުރުވެރިން މަރުވި އެކްސިޑެންޓާއި ގުޅިގެން ލޯންޗުގެ ކެޕްޓަން ބޮޑު އަދަދަކުން ޖޫރިމަނާކޮށްފި | Jazeera\tދެ ފަތުރުވެރިން މަރުވި އެކްސިޑެންޓާއި ގުޅިގެން ލޯންޗުގެ ކެޕްޓަން ބޮޑު އަދަދަކުން ޖޫރިމަނާކޮށްފި - Jazeera\nދެ ފަތުރުވެރިން މަރުވި އެކްސިޑެންޓާއި ގުޅިގެން ލޯންޗުގެ ކެޕްޓަން ބޮޑު އަދަދަކުން ޖޫރިމަނާކޮށްފި\nޢަލީ ޔާމީން January 13, 2020 59 views0\nދެހާސް ފަނަރަ ވަނަ އަހަރުގެ ޑިސެމްބަރު މަހުގެ 17 ވަނަ ދުވަހު ލޯންޗަކާއި ދޯންޏެއް ޖެހިގެން ހިނގި ކަނޑުމަތީގެ ހިނގި އެކްސިޑެންޓެއްގައި ދެ މީހަކު މަރުވުމާއި ގުޅިގެން ލޯންޗު ދުއްވަންއިން ކެޕްޓަން 116200 (އެއްލައްކަ ސޯޅަހާސް ދުވިސައްތަ) ރުފިޔާ އިން ޖޫރިމަނާކޮށްފިއެވެ.\nމި އެކްސިޑެންޓް ހިނގާފައި ވަނީ، ކުޑަގިރި ޑައިވިންގ ޕޮއިންޓާއި ދިމާލަށް ދުއްވާފައިދިޔަ ފަރިހި2، ދޯންޏާއި، ސަންޓޭޓް 1 ލޯންޗު ޖެހިގެންނެވެ.\nމި އެކްސިޑެންޓުގައި މަރުވެފައި ވަނީ ދޯނީގައި ތިބި ދެ ފަތުރުވެރިއެކެވެ.\nއެ މައްސަލައިގައި ލޯންޗުގެ ކެޕްޓަން އިބްރާހިމް ނާސިރަށް ކްރިމިނަލް ކޯޓުން ކުރި ހުކުމްގައި ބުނެފައިވަނީ، އެ އެކްސިޑެންޓް ހިނގަން މެދުވެރިވީ އިބްރާހިމް ނާސިރު ބަލަން ޖެހޭ މިންވަރަށް ނުބެލުމުން ކަމަށް ދައުލަތުން ހުށަހެޅި ހެކިތަކުން ޝައްކެއްނެތް މިންވަރަށް ސާބިތުވާ ކަމަށެވެ.


South Asian games gai Rajje anhen Basketball team Bronze medal hoadhaifi\nސައުތު އޭޝިއަން ގޭމްސްގައި ކުޅުނު ރާއްޖެ އަންހެން ބާސްކެޓް ބޯޅަ ޓީމް--ފޮޓޯ:އެމްއޯސީ\nއަންހެން ބާސްކެޓްބޯޅަ ޓީމުންް ލޯ މެޑަލް ހޯދައިފި\nސައުތު އޭޝިއަން ގޭމްސްގެ އަންހެން ބާސްކެޓްބޯޅައިގެ ތިންވަނަ ހޮވާ މެޗުގައި ބޫޓާން ބަލިކޮށް ރާއްޖޭގެ އަންހެން ބާސްކެޓްބޯޅަ ޓީމު ލޯ މެޑަލް ހޯދައިފިއެވެ.\nމިއީ ރާއްޖޭގެ އަންހެން ބާސްކެޓްބޯޅަ ޓީމަށް ލިބުނު ބައިނަލްއަގްވާމީ އެންމެ ބޮޑު އެއް ކާމިޔާބީ އެވެ. އަންހެން ޓީމުން ވަނީ މީގެ ކުރިން ސައުތު އޭޝިއަން ބީޗް ގޭމްސްގެ ތުރީއޮންތުރީ އިވެންޓުން ރިހި މެޑަލް އަދި ސާބާ ވިމެންސް ޗެމްޕިއަންޝިޕުން ލޯ މެޑަލް ހޯދައިފަ އެވެ.\nނޭޕާލުގެ ކަތުމަންޑޫގައި ހުންނަ ތުރީޕުރޭޝްވޯރު ހޯލުގައި ކުޅުނު ތިން ވަނަ ހޮވާ މެޗުގެ ފުރަތަމަ ކުއާޓަރު ފެށިގެން ބޫޓާނުން ވަނީ ލީޑެއް ނަގައިފަ އެވެ. އަދި ރާއްޖޭން މި ކުއާޓަރގެ މެދުތެރެއިން ލީޑެއް ނެގި އެވެ. ނަމަވެސް ބޫޓާނުން އަލުން ލީޑުނެގި އެވެ. މި ކުއާޓަރުގެ ފަހު ދެ މިނިޓް ތެރޭގައި ރާއްޖޭގެ ކުޅުންތެރިން ތަފާތު ދައްކައި ކުއާޓަރު ނިންމާލީ 21-14 އިން ލީޑެއްގައި އޮވެ އެވެ.\nދެވަނަ ކުއާޓަރ ރާއްޖެއިން ފެށީ ވަރުގަދަކޮށެވެ. އެގޮތުން ރާއްޖޭގެ ތަޖުރިބާކާރު ކުޅުންތެރިޔާ ފާތިމަތު ރިޝްމާ އާއި ޝިއުރާގެ މޮޅު ކުޅުމާއެކު ރާއްޖެއިން ދެވަނަ ކުއާޓަރ ނިމުނުއިރު ކުރީގައި އޮތީ 49-27 ޕޮއިންޓުންނެވެ. މި ކުއާޓަރގައި ބޫޓާނަށް މާ އެދެވޭ ކުޅުމެއް ދެއްކޭގޮތެއް ނުވިއެވެ. ހާއްސަކޮށް ގިނަ ބޯޅަތަކެއް އެ ޓީމު އަތުން ވަނީ ގެއްލި ރާއްޖެއަށް ލިބިފައެވެ.\nތިން ވަނަ ކުއާޓަރުގައި ވެސް ބޫޓާނަށް މާ ބޮޑު ކަމެއް ނުކުރެވުނެވެ. ރާއްޖޭގެ ކުޅުންތެރިން މެޗު ކޮންޓްރޯލްކޮށްގެން ކުޅެމުންދިޔައިރު ޕޮއިންޓް ވެސް ސްކޯކުރަމުންދިޔަ އެވެ. މި ކުއާޓަރުގައި ރާއްޖޭގެ ކޯޗު ސުޕުން ވިމާލް ވަނީ ޓީމުގެ ކުޅުންތެރިން ބަދަލުކޮށް އެހެން ކުޅުންތެރިންނަށް ވެސް ފުރުސަތު ދީފަ އެވެ. ރާއްޖޭން މި ކުއާޓަރު ގެންދިޔައީ 69-33 އިންނެވެ.\nފަހު ކުއާޓަރގައި ރާއްޖެ ޓީމުން ކުޅުނީ ވަރަށް ހަމަޖެހިލައިގެންނެވެ. މި ކުއާޓަރގެ ކުރީކޮޅު ހާއްސަކޮށް ފެނިގެންދިޔައީ ޝިއުރާގެ ލީޑަޝިޕްގެ ދަށުން ރާއްޖޭގެ ޒުވާން ކުޅުންތެރިން ކުޅުނުތަނެވެ. އެގޮތުން ކުއާޓާރ ފެށިއިރު ޝިއުރާ އާއި ޒައިނާ ފިޔަވާ ފުރަތަމަ ޓީމުގެ ގިނަ ކުޅުންތެރިން ފެނުނީ ބެންޗުންނެވެ. ނަމަވެސް މި ކުއާޓަރގެ ވަކި ހިސާބަކުން ފުރަތަމަ ޓީމުގެ ކުޅުންތެރިން ވަނީ ކުޅެން އަރާފައެވެ. އަދި ބެންޗުގައި ތިބި ހުރިހާ ކުޅުންތެރިންނަށް ފުރުސަތުދިނެވެ.\nހަ ޓީމު ވާދަކުރި މި ފަހަރުގެ އަންހެން ބާސްކެޓްބޯޅަ އިވެންޓުގައި ރާއްޖޭން ޖުމްލަ ހަތަރު މެޗު ވަނީ ކުޅެފަ އެވެ. ގްރޫޕް ސްޓޭޖުގައި އިންޑިއާ އަތުން ބަލިވި ނަމަވެސް ފުރަތަމަ ފަހަރަށް ސެމީގެ ޖާގަ ހޯދީ ސްރީ ލަންކާގެ މައްޗަށް ކުރިހޯދުމަށް ފަހު އެވެ.\nއަންހެން ބާސްކެޓްބޯޅަ ޓީމު މި ކާމިޔާބީ ހޯދީ މޭ މަހުން ފެށިގެން ހަދަން ފެށި ތަމްރީންތަކާ އެކު އެވެ. އިންޑިއަން އޯޝަން އައިލެންޑް ގޭމްސް (އަައިއޯއައިޖީ)ގައި ވާދަނުކުރި ނަމަވެސް ފެންވަރު ރަނގަޅު ޓްރެއިނިން ކޭމްޕްތަކެއް ފުރިހަމަކުރި އެވެ. އެ ގޮތުން ހދ. ކުޅުދުއްފުށީގައި ޓްރެއިނިން ކޭމްޕެއް ފުރިހަމަކުރުމުގެ އިތުރުން ތައިލެންޑާއި ޗައިނާގައި ވެސް ތަމްރީންތަކެއް ހެދި އެވެ.


ދިވެހިރާއްޖޭގެ ޤާނޫނާއި، އިސްލާމީ ޝަރީއަތާއި ހިލާފު އެއްވެސް ކަމެއް ކޮށްފައެއް ނުވާނެ: ޝައްފާން | Jazeera\tދިވެހިރާއްޖޭގެ ޤާނޫނާއި، އިސްލާމީ ޝަރީއަތާއި ހިލާފު އެއްވެސް ކަމެއް ކޮށްފައެއް ނުވާނެ: ޝައްފާން - Jazeera\nދިވެހިރާއްޖޭގެ ޤާނޫނާއި، އިސްލާމީ ޝަރީއަތާއި ހިލާފު އެއްވެސް ކަމެއް ކޮށްފައެއް ނުވާނެ: ޝައްފާން\nޢަލީ ޔާމީން January 28, 2020 79 views0\nދިވެހިރާއްޖޭގެ ޤާނޫނާއި، އިސްލާމީ ޝަރީއަތާއި ހިލާފު އެއްވެސް ކަމެއް ކޮށްފައެއް ނުވާނެ ކަމަށް ކުރިއަށް އޮތް ލޯކަލް ކައުންސިލް އިންތިހާބުގެ އެމްޑީޕީގެ ޕްރައިމަރީގައި މައްޗަން ގޯޅީ އުތުރު ދާއިރާއަށް ވާދަކުރައްވާ އިބްރާހިމް ޝައްފާން ޝައްމޫން ވިދާޅުވެއްޖެއެވެ.\nޝައްފާން މިހެން ވިދާޅުވީ، އޭނާގެ އަނބުރަށް އުނިކަން އަންނަ ގޮތައް އޮންލައިން ނޫސް "ދަ އެޑިޝަން"ގައި މިއަދު ޝާއިއުކޮށްފައިވާ ހަބަރަކާއި ގުޅިގެންނެވެ.\nއެ ހަބަރުގައި ބުނެފައިވަނީ ޝައްފާން ކުރިން އަދާކުރި ވަޒީފާއިން ވަކިކޮށްފައިވަނީ އެތަނުގެ އަންހެން މުވައްޒަފުންތަކަކަށް އޭނާ ޖިންސީ ފުރައްސާރަކުރި މައްސަލައިގައި ކަމަށެވެ.\nއެ ހަބަރާއި ގުޅިގެން ޝައްފާން އޭނާގެ ސާފު ޕޮލިސް ރިޕޯޓާއި އެކު ނެރުނު ނޫސް ބަޔާނެއްގައި ބުނީ، އޭނާއަކީ ޝަރީއަތާއި ހިލާފު ކަމެއް ކޮށްފައިވާނެ މީހެއް ނޫން ކަމަށާއި، "ދަ އެޑިޝަން"ގެ އެ ހަބަރަކީ ބަޔަކު ސިޔާސީ މަންފާއެއް ހާސިލް ކުރުމަށް ހިންގި ފިނޑި އަދި ނާތަހުޒީބު އަމަލެއް ކަމަށެވެ.\nThe Edition online noohuge faraathun alhuganduge aburu kathilaa shaaiu kohfaivaa hageegathaa hilaafu habaraa gulhigen alhuganduge faraathun nerey noos bayaan@MDPSecretariat @Mihaarunews @editionmv @avasmv @sunbrk @Sangu_tv @raajjemv @1onlinemv @VaguthuOnline @JazeeranewsMv pic.twitter.com/6Si86P1knx\n— Ibrahim Shaffan (@IbrahimShaffan) January 28, 2020\nއަދި ކުރިއަށް އޮތް ޕްރައިމަރީގައި އޭނާއަށް ތާއީދުކުރައްވާ އެންމެހާ ފަރާތްތަކުން ސާބިތުކަންމަތީ ތިބުމަށް ޝައްފާން ވަނީ އިލްތިމާސްކޮށްފައެވެ.\nއިބްރާހިމް ޝައްފާން ޝައްމޫން


އެންމެ އޯގާތެރި ފިރިކަލުން – محمد رسول الله صلى الله عليه وسلم (1) – DhiSalafiyyah\nއެންމެ އޯގާތެރި ފިރިކަލުން – محمد رسول الله صلى الله عليه وسلم (1)\n29/01/2012 محمد ﷺ ގެ ސިޔަރަތު, ސިޔަރަތާއި ތާރީޚްއައްޝައިޚު މުޙައްމަދު ޝާހިދު\nއެންމެހާ ޙަމްދާ ޘަނާ ޙައްޤުވެގެންވަނީ ޢާލަމްތަކުގެ ވެރި އެއްކައުވަންތަ، ގަދަކީރިތިވަންތަ ﷲ ސުބުޙާނަހޫ ވަތަޢާލާ އަށެވެ. އެއިލާހީ ޢާލަމްތަކަށްވާ ރަޙްމަތެއްކަމުގައްޔާއި، ފުރިހަމަ ނަމޫނާއެއް ކަމުގައި، އެކަލާނގެ މަތިވެރި ރަސޫލާ ފޮނުއްވި އިލާހެވެ. އެ މަތިވެރި ރަސޫލާ محمد بن عبد الله އަށް ޞަލަވާތާއި ސަލާމާއި ބަރަކާތްލެއްވުން އެދި ދުޢާކުރަމެވެ. އަދި އެ އޯގާވެރި އިންސާނާޔާއެކު އުޅުއްވި މިތުރު ޞަޙާބީންނާއި، އެއަށްފަހު ގިޔާމަތާ ޖެހެންދެން އެ މަތިވެރި ރަސޫލާއަށް ތަބާވި އެންމެހާ މީސްތަކުން، މި ޞަލަވާތާއި ސަލާމުގައި ޝާމިލްކުރަމެވެ.\nކީރިތިވަންތަ ﷲ އެއިލާހުގެ މަތިވެރި ދުސްތޫރުގައި، އެކަލާނގެ މަތިވެރި ރަސޫލާ ސިފަކުރައްވާފައިވަނީ މިފަދައިންނެވެ. وَمَا أَرْ‌سَلْنَاكَ إِلَّا رَ‌حْمَةً لِّلْعَالَمِينَ – (الأنبياء: 107) “އަދި ޢާލަމްތަކަށް ރަޙްމަތެއްކަމުގައި މެނުވީ، ތިމަންއިލާހު ކަލޭގެފާނު ނުފޮނުއްވަމެވެ.”\nއެންމެހާ އަޚުންނާއި އުޚްތުންނޭވެ! އިސްލާމްދީނަކީ ﷲ އަޅުގަނޑުމެންނަށް މިންވަރުކުރެއްވި އެންމެ ބޮޑު ރަޙްމަތެވެ. އެންމެ މަތިވެރި ނިޢުމަތެވެ. އޭގެ އެންމެ ބޮޑު އެއްސަބަބަކީ އެދީނަކީ ފިޠުރަތުގެ ދީންކަމުގައި ވުމެވެ. އެދީނަކީ އިންސާނުންނައްޓަކައި ﷲ ރުއްސަވާ، ހަމައެކަނި ދީންކަމުގައި ވުމެވެ. އެދީނަކީ ހުރިހާ ޒަމާނަކަށާއި ހުރިހާ ތަނަކަށް ފެތޭ، އެންމެ ފުރިހަމަ ދީންކަމުގައި ވުމެވެ. އަދި އެދީނަކީ ލުއިފަސޭހަކަމާއި، އޯގާތެރިކަމާއި، މަތިވެރި އަޚްލާޤުގެ ދީންކަމުގައި ވުމެވެ.\nމީގެ އެންމެ ފުރިހަމަ އެއްމިސާލަކީ ރަސޫލު ﷲ ޞައްލަ ﷲ ޢަލައިހި ވަސައްލަމަގެ މަތިވެރި ސުންނަތުން، އަޅުގަނޑުމެންނާއި ހިސާބަށް އައިސްފައިވާ، އެކަލޭގެފާނުގެ ކައިވެނީގެ ޙަޔާތްޕުޅުގައި ހިނގާފައިވާ ފުރިހަމަ ހާދިސާތަކެވެ. އެކަލޭގެފާނުގެ އަނބިއަނބިކަނބަލުންނާއި މުޢާމަލާތްކުރެއްވި ގޮތްތަކެވެ. އެކަލޭގެފާނު އެކަނބަލުންނާއި އަޅައިލައްވައި އޯގާތެރިވެވަޑައިގެންނެވި ގޮތެވެ.\nފިރިހެންކާއި އަންހެނެއް ގުޅުވާލަދޭ ގުޅުމަކީ ކައިވެނީގެ މަތިވެރި ގުޅުމެވެ. ޢާއިލާތައް އުފެދި މުޖުތަމަޢުތައް ބިނާވެގެންދަނީ މިމަތިވެރި ގުޅުމުގެ މައްޗަށެވެ. މިއަދު މިވަނީ ދުނިޔެ ބަދަލުވެފައެވެ. ވިސްނުންތަކާއި ފިކުރުތައް އިތުރުވެފައެވެ. މައްސަލަތަކާއި، ފިތުނަޔާއި، އަނިޔާވެރިކަމާއި، ހަމަނުޖެހުން އާއްމުވެފައެވެ. ވަރި ގިނަވެ ޢާއިލާތައް ބަނގުރޫޓްވެފައެވެ. ކުދި ކުދި ޅަދަރިންތައް ބިކަވެ ޙާލުގަޖެހިފައެވެ. މި ހުރިހާކަމެއްގެވެސް އަސްލު ބިނާވެގެންވަނީ ކައިވެނީގެ ބިންގަލުގެ މައްޗަށެވެ. ހަރުދަނާގޮތެއްގައި ކައިވެނީގެ ޙަޔާތް ބިނާކުރަން ނޭނގުމުން އެންމެފަހުން ނަތީޖާ ނިކުންނަނީ މިބީދައިންނެވެ.\nދިރިއުޅުމުގެ ޙަޔާތް ނުވަތަ ކައިވެނީގެ ޙަޔާތަކީ ދެމީހުންގެ ހިއްސާ ފުރިހަމަޔަށް ލިބިގެންނޫނީ ކުރިއަށްދާނެ އެއްޗެއް ނޫނެވެ. މިކަމަށްޓަކައި ފިރިމީހާވެސް، އަނބިމީހަށް އަދާކޮށްދޭންޖެހޭ ޙައްޤުތަކާއި އަޅާލަންޖެހޭ އަޅާލުމާއި، އޯގާތެރިކަން ފުރިހަމަޔަށް ދަންނަށްޖެހެއެވެ. ނޭނގޭނަމަ ދަސްކުރަންވެސް ޖެހޭނެއެވެ. އަނބިމީހާވެސް ހަމަ އެފަދައެވެ. ފިރިމީހާގެ ޙައްގުތަކާއި އަޅާލުމާއި، އޯޤާތެރިކަމަކީ ކޮބައިކަން ދެނެގަންނަންޖެހެއެވެ. ޢާއިލާތައް ރޫޅެންދިމާވާ އެންމެ ބޮޑު އެއް ސަބަބަކީ މި ޙައްޤުތަކާއި، އަޅާލުމާއި، އޯގާތެރިކަން ނުދެވުމެވެ. މިކަމުގެ އާޚިރު ނަތީޖާއަކަށްވަނީ ކުރިން އަޅުގަނޑު ދެންނެވި ކަންތައްތަކެވެ. މުޖުތަމަޢުގައި ވަރިގިނަވެ، ޅަދަރިންތައް ވިއްސި ވިހާލިވުމެވެ.\nމިކަމަށް އޮތް އެންމެ ފުރިހަމަ ހައްލަކީ، ޙަޔާތުގެ އެހެން މައިދާންތަކޭ އެއްފަދައިން ތިމާގެ ކައިވެނީގެ ޙަޔާތުގައިވެސް، ޢާލަމްތަކަށް ރަޙްމަތެއްކަމުގައި ފޮނުއްވި އޯގާތެރި ސާހިބާ، ރަސޫލުﷲ ޞައްލަﷲ ޢަލައިހި ވަސައްލަމަގެ މަތިވެރި ސުންނަތް ތަޠުބީޤު ކުރުމެވެ. އެކަލޭގެފާނުގެ ސުންނަތުން ލިބިދޭ ފިލާވަޅުތަކަށް ތަބާ ވުމެވެ. އޯގާތެރި ފިރިއަކަށް ވުމަށްޓަކައި އެކަލޭގެފާނުގެ ޙަޔާތްޕުޅުން ޢިބްރަތްތެރި ފިލާވަޅުތައް ޙާޞިލް ކުރުމެވެ. ވަފާތެރި އަނތްބަކަށް ވުމަށްޓަކައި އެކަލޭގެފާނުގެ އަނބިއަނބިކަނބަލުންގެ ނަމޫނާއިން ނާމޫނާ ލިބިގަތުމެވެ. ބާއްޖަވެރި ހިތްހަމަޖެހޭ ޙަޔާތަކަށް ވާސިލްވުމުގެ އަސްލަކީ މިއީއެވެ.\nމިލިޔުމުގައި އަޅުގަނޑު އަލިއަޅުވާލަން ޤަސްތުކުރަނީ، ރަސޫލު ޞައްލަﷲ ޢަލައިހި ވަސައްލަމަގެ ނަސަބުފުޅުގެ އިތުރުން، ކައިވެނީގެ ޙަޔާތްޕުޅުގެ މައްޗަށާއި އެކަމާ ގުޅުންހުރި ބައެއް ހާދިސާތަކާއި ކަންތައްކުގެ މައްޗަށެވެ. އަދި އެކަލޭގެފާނުގެ ކައިވެނީގެ ޙަޔާތްޕުޅާއިމެދު ކާފަރުންނާއި، މުސްތަޝްރިގުން ދައްކާފައިވާ ތާކުންތާކުނުޖެހޭ، ބުހްތާނު ދޮގުތަކާބެހޭ ގޮތުންނެވެ.\nމިލިޔުމަކީ އަޅުގަނޑުމެންގެ މުސްލިމް ދިވެހި މުޖުތަމަޢުގެ ފިރީންނަށް ފައިދާހުރި ލިޔުމެއްކަމުގައި، އަދި ކައިވެނި ނުކޮށްތިއްބެވި ޒުވާނުންނަށްވާ ނަޞޭޙަތެއްކަމުގައި ލެއްވުން އެދި ﷲ ޙަޟްރަތުގައި ދައްނަވަމެވެ. ހަމަޔަޤީނުންވެސް ރަސޫލު ޞައްލަﷲ ޢަލައިހި ވަސައްލަމަގެ ޙަޔާތްޕުޅާއެއްގޮތަށް ޙަޔާތް ބައްޓަންކޮށް، އެއާ އެއްގޮތަށް އުޅެން ގަދައަޅާ މަސައްކަތްކޮށްފި މީހަކު ގެއްލެނިވެގެން ނުދާނެއެވެ. لَّقَدْ كَانَ لَكُمْ فِي رَ‌سُولِ اللَّـهِ أُسْوَةٌ حَسَنَةٌ لِّمَن كَانَ يَرْ‌جُو اللَّـهَ وَالْيَوْمَ الْآخِرَ وَذَكَرَ اللَّـهَ كَثِيرً‌ا – (الأحزاب: 21) “ހަމަކަށަވަރުން، ﷲ ގެ ރަސޫލާގެ ކިބައިގައި ތިޔަބައިމީހުނަށްޓަކައި، ރިވެތިވެގެންވާ ނަމޫނާއެއް ވިއެވެ. (އެއީ) ﷲ ގެ ދަރުމައާއި، އާޚިރަތުގެ ޘަވާބަށް އެދޭ، އަދި ގިނަ ގިނައިން ﷲ ހަނދުމަކުރާކަމުގައިވާ މީހަކަށެވެ.”\nމަޞްދަރު: ޑރ. ޣާޒީ އައްޝައްމާރީ ލިޔުއްވާފައިވާ، النبي صلى الله عليه وسلم زوجا މިފޮތުގެ އިނގިރޭސި ތަރުޖަމާ. (އިނގިރޭސިބަހަށް ތަރުޖަމާ ކުރައްވާފައިވަނީ ނަޖްވާ ޖައުފަރު). މި ލިޔުމުގެ ކުރިޔަށްހުރި ބައިތައް އިންޝާﷲ މިސައިޓްގައި ނިކުންނަމުންދާނެއެވެ.


Sports Corporation uvaalan jehey: Mahloof | Mihaaru\nމިދިޔަ އަހަރު ސްޕޯޓްސް ކޯޕަރޭޝަނާ އެކު މިނިސްޓްރީން ބޭއްވި ބައްދަލުވުމުގެ ތެރެއިން: މިނިސްޓަރު މަހުލޫފް (ވ) އާއި ސްޕޯޓްސް ކޯޕަރޭޝަނުގެ މެނޭޖިން ޑިރެކްޓަރު މާއްޓޭ.-- ފޮޓޯ: މިހާރު\nސްޕޯޓްސް ކޯޕަރޭޝަން އުވާލަންޖެހޭ: މަހުލޫފް\n09 ޖުލައި 2020 - 12:026comments\nސަރުކާރުގެ ސްޓްރެޓީޖިކް ޕްލޭނާ އެއްގޮތަށް ކުރިއަށްދާއިރު ސްޕޯޓްސް ކޯޕަރޭޝަނަކީ އުވާލަންޖެހޭ ތަނެއް ކަމަށް ގަބޫލުކުރާ ކަމަށް ކުޅިވަރާ ބެހޭ ވަޒީރު އަހުމަދު މަހުލޫފް ވިދާޅުވެއްޖެ އެވެ.\nމިނިސްޓަރު މިހެން ވިދާޅުވީ އިއްޔެ ބޭއްވި ސްޓޭޓް އޯންޑް އެންޓަޕްރައިޒަސް (އެސްއޯއީ) ކޮމިޓީގައި ވާހަކަ ދައްކަވަމުންނެވެ.\nމިނިސްޓަރު މަހުލޫފް ވިދާޅުވީ މި ސަރުކާރުގެ ޕްލޭނާ އެއް ގޮތަށް ކުރިއަށްދާއިރު ސްޕޯޓްސް ކޯޕަރޭޝަން އުވާލަން ހުށަހަޅަން ނިންމާފައިވާ ކަމަށާއި މި އަހަރު ތެރޭގައި ކުޅިވަރު ގާނޫނަށް ގެނެވޭ ބަދަލުގެ ތެރެއިން އެކަން ކުރެވޭނެ ކަމަށް ގަބޫލުކުރާ ކަމަށެވެ.\n"މީގައި ހަގީގަތަކީ އަޅުގަނޑުމެން މިހާރު ގާނޫނަށް އިސްލާހު ހުށަހަޅާއިރު އަޅުގަނޑުމެން އެއް ސްޓެޕްގެ ތެެރެއިން އެ މަސައްކަތް ކުރަމުން އެބަދޭ. އަޅުގަނޑުމެންގެ ވިސްނުމަކީ މިއީ އުވާލަންޖެހޭ ކުންފުންޏެއްކަން. މީގެ އިތުރަށް މި ފަހުން މި ހަފްތާ ތެރޭގައި ބޭއްވުނު ކެބިނެޓް ވޯކިން ގްރޫޕުގައި ވެސް ދައުލަތުގެ ހަރަދުތައް ކުޑަކުރުމުގެ ވާހަކަ ދެކެވުނުއިރުގައި މިއީ އުވާލަންޖެހޭ ކުންފުންޏެއް ގޮތަށް ފިނޭންސް މިނިސްޓްރީގެ ބޭފުޅުން ވެސް އަޅުގަނޑުމެންގެ ވޯކިން ގްރޫޕްގައި ހެދުނު ސަބް ކޮމިޓީގައި ވެސް ވަނީ މި ކަމަށް މަޝްވަރާކުރެވިފައި،" މަހުލޫފް ވިދާޅުވި އެވެ.\nރަސްމީކޮށް ސްޕޯޓްސް ކޯޕަރޭޝަން އުވާލުމުގެ ނިންމުން ކެބިނެޓުން ނިންމާފައިނުވާ ކަމަށާއި އެކަން ކުރެވެން އޮތީ މަޖިލީހަށް ހުށަހަަޅައިގެން ކުޅިވަރު ގާނޫނަށް ގެނެވޭ ބަދަލުގެ ތެރެއިން ކަމަށް އޭނާ ވިދާޅުވި އެވެ. ކުޅިވަރު ގާނޫނަށް ބަދަލުތަކެއް ގެންނަން ކުރާ މަސައްކަތުގެ އެއް ބައި ކަމަށްވާ ކުޅިވަރު އެސޯސިއޭޝަނުން ހޯދަން ޖެހޭ މައުލޫމާތު ހޯދުމުގެ މަސައްކަތް މިހާރު ކުރިއަށްދާކަމަށް މިނިސްޓަރު ވިދާޅުވި އެވެ.\n"ސްޓެޕްގައި އޮތް ގޮތުން މި އަހަރު މި މަސައްކަތް ކުރަން މި އޮތީ ހަވާލުކޮށްފައި. ދެން މިހާރު ސްޕޯޓްސް ކައުންސިލް ތެރޭގައި އެ މަސައްކަތް ކުރާތާ ދުވަސްތަކެއް ވެއްޖެ. ބައިވަރު ކުޅިވަރު އެސޯސިއޭޝަންތައް ވެސް ހިމެނޭތީ އެންމެނަށް ވެސް ކޮމެންޓްސް އަށް ފޮނުވާ. އަޅުގަނޑަށް ލިބިފައި އޮތް މައުލޫމާތަށް ބަލާއިރު މި މަހު 15 އަށް އެސޯސިއޭޝަންތަކުން ލިޔުންތައް ފޮނުވަން ޖެހޭ. އޭގެ ފަހުން މި މަސް ނިމެން ވާއިރު މަސައްކަތް ކުރާނަން އޭޖީ އަށް ފޮނުވާލެވޭތޯ،" މަހުލޫފް ވިދާޅުވި އެވެ.\nމި ވަގުތު ކުޅިވަރު ގާނޫނު އޮތްގޮތުން ސްޕޯޓްސް ކޯޕަރޭޝަނަށް އޮތް މަސްއޫލިއްޔަތުގެ ތެރޭގައި ކުޅިވަރު ކުޅޭ ތަންތަން ބެލެހެއްޓުން ހިމެނޭއިރު، ސްޕޯޓްސް ކޯޕަރޭޝަނާ ބިމެން ހަވާލުކުރާ ހިސާބުން މިނިސްޓްރީގެ ކޮންޓްރޯލް ގެއްލޭ ކަމަށް މިނިސްޓަރު ވިދާޅުވި އެވެ. މިސާލަކަށް ވޮލީ އަށް ހާއްސަކޮށްގެން ލިބިފައި އޮތް ބިމެއް ވޮލީ އެސޯސިއޭޝަނާ ގުޅިގެން ކުރިއަށް ގެންދެވޭނީ މިނިސްޓްރީ އަތުގައި އެ ބިމުގެ ކޮންޓްރޯލް އޮވެގެންކަން މިނިސްޓަރު ފާހަގަކުރެއްވި އެވެ.\nމިނިސްޓަރު މަހުލޫފް ވަނީ ސްޕޯޓްސް ކައުންސިލް އުވާލުމަށް ފަހު ސަރުކާރުގެ ޕްލޭނުގެ ތެރެއިން ކަންތައްތައް ރޭވިފައި ހުރި ގޮތް ހިއްސާކޮށްފަ އެވެ.\n"އަޅުގަނޑުމެންގެ އެއް ސްޓެޕް ތެރޭގައި އެބަ އޮތް ވަކިން ސްޕޯޓްސް ފަންޑެއް އުފެއްދުން. މި އަހަރު ތެރޭ އެ މަސައްކަތް ވެސް ކުރިއަށް އެބަދޭ. އަޅުގަނޑުމެންގެ ވިސްނުމަކީ ވެސް އިކޮނޮމިކް ކައުންސިލްއާ ވެސް ރައީސުލްޖުމްހޫރިއްޔާ މަޝްވަރާކުރެވިފައިވަނީ އަޅުގަނޑުމެންގެ ބިންތައް އަމިއްލަ ފަރާތްތަކަށް ދީގެން ތަރައްގީކޮށް ސްޕޯޓްސް ފެސިލިޓީސް އެ ތަންތާގައި ޑިވެލޮޕްކޮށް ދައުލަތަށް އެ އާމްދަނީ ވަންނަ ގޮތަށް. އެ ވަންނަ އާމްދަނީ އަކީ އެ ފަންޑް ތެރެއަށް ވަންނަ އެއްޗަކަށް ހަދާފައި. އޭގެ ތެެރެއިން އަޅުގަނޑުމެން ކުޅިވަރަށް ހަރަދުކުރަމުން ގެންދާ ގޮތަށް،" މަހުލޫފް ވިދާޅުވި އެވެ.\nއޭނާ ވިދާޅުވީ ސްޕޯޓްސް ކޯޕަރޭޝަނަކީ ތިން އަހަރު ތެރޭ އަމިއްލަފައި މައްޗަށް ތެދުވަންޖެހޭ ބައެއް ކަމަށާއި އަދިވެސް އެކަން ނުކުރެވި އޮތްއިރު އެ ކޯޕަރޭޝަން އޮތީ ފުދޭ ވަރަކަށް ހަރަދު ހިނގާ އޭގެ ބޭނުން ނުހިފޭ ތަނެއްގެ ގޮތުގައި ކަމަށެވެ.\nސްޕޯޓްސް ކޯޕަރޭޝަނުން މަޖިލިސް ކޮމިޓީ އަށް ހާޒިރުވިއިރު އެ ކޯޕަރޭޝަނުން ވަނީ ކުރިއަށް އޮތްތަނުގައި އެ ތަނުން ކުރަން އޮތް ބައެއް މަސައްކަތްތައް ހިއްސާކޮށްފަ އެވެ. އެ ގޮތުން ހުޅުމާލެ އިން ބޮޑު ބިމެއް ބަލައި އެ ތަނުގައި ސްޕޯޓްސް ކޯޕަރޭޝަނުގެ މަސައްކަތްތައް ކުރަން ވެސް މަޝްވަރާކުރި ކަމަށްވެ އެވެ. އެކަމަކު އެކަން ވެސް މި ވަގުތަށް މަޑުޖެހިފައި އޮތް ކަމަށް ސްޕޯޓްސް މިނިސްޓްރީން އިއްޔެ ކޮމިޓީގައި ވަނީ ބުނެފަ އެވެ.\nސްޕޯޓްސް ކޯޕަރޭޝަނުގެ ޗެއާމަނަކީ ވޮލީބޯޅަ އެސޯސިއޭޝަނުގެ ކުރީގެ ޖެނެރަލް ސެކްރެޓަރީ ހުސެއިން މުހައްމަދެވެ. އެ ކުންފުނީގެ މެނޭޖިން ޑިރެކްޓަރަކީ ކުރީގެ މަޝްހޫރު ކޯޗު އަދި ގޯލްކީޕަރު މައުރޫފް އަހުމަދު (މާއްޓޭ) އެވެ.\nކުޅިވަރާ ބެހޭ މިނިސްޓްރީގެ ފަރާތުން ސްޕޯޓްސް ކޯޕަރޭޝަނާ މިދިޔަ އަހަރުގެ ސެޕްޓެމްބަރު މަހު 61 ރަށުގެ ޖިމް ސާމާނު ގެންނަން ވަނީ ހަވާލުކޮށްފަ އެވެ. އަދި ސްޕޯޓްސް ކޯޕަރޭޝަނުން ވަނީ މި އަހަރު ސްޕޯޓްސް މާކެޓިން ކޯހެއް ވެސް ހިންގައިފަ އެވެ. އޭރު އެ ކޯޕަރޭޝަނުން ވަނީ ކުރިއަށް އޮތްތަނުގައި އިތުރު މަސައްކަތްތައް ރޭވިފައިވާ ކަމަށް ބުނެފަ އެވެ.\nއިތުރު ލިޔުންތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު މޯލްޑިވްސް ސްޕޯޓްސް ކޯޕަރޭޝަން


MDP In Kuran Huri Massakai Thah Adhives Varah Gina : Raees - Vaguthu\nމޯލްޑިވިއަން ޑިމޮކްރެޓިކް ޕާޓީ އެމް.ޑީ.ޕީން ކުރަން ހުރި މަސައްކަތްތައް އަދިވެސް ވަރަށް ގިނަ ރައީސުލްޖުމްހޫރިއްޔާ ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ ރާއްޖޭގެ އެންމެ ފުރަތަމަ ޑިމޮކްރެޓިކް ޕާޓީ އަދި މިހާރު ވެރިކަން ކުރާ މައި ޕާޓީ އެމްޑީޕީއަށް 14 އަހަރު ފުރުމުގެ މުނާސަބަތުގައި އެޕާޓީގެ މެންބަރުންނަށް ތަޙުނިޔާ ވިދާޅުވެ މިއަދު ކުރެއްވި ޓުވީޓެއްގައެވެ.\nރައީސް ސޯލިހުވެސް ނިސްބަތްވެ ވަޑައިގަންނަވާ އެމް.ޑީ.ޕީގެ އަހަރީ ދުވަހުގެ މުނާސަބަތުގައި އެމަނިކުފާނު މިއަދު ކުރެއްވި ޓުވީޓެއްގައި ކުރިއަށް ކުރިއަށް ބާރަށް ކުރިއަށް ހޭޝްޓެގް ކުރައްވާ ވިދާޅުވީ ރައްޔިތުން މިއެދޭ ހެޔޮ ބަދަލު ގެނައުމަށް އެމްޑީޕީގެ މެންބަރުން ވަނީ ގިނަ ގުނަ ގުރުބާނީ ތަކެއް ވެފައި ކަމަށާއި އެމްޑީޕީން ކުރަން ހުރި މަސައްކަތްތަށް އަދިވެސް ވަރަށް ގިނަ ކަމަށެވެ.\nއެމްޑީޕީއަށް 14 އަހަރު ފުރުމުގެ މުނާއްސަބަތުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އާއި ރައްޔިތުންގެ މަޖިލީހުގެ ރައީސް، އަދި އެމް.ޑީ.ޕީގެ ރައީސް، ރައީސް މުހައްމަދު ނަޝީދު މިއަދު ހެނދުނު ވަނީ އެމްޑީޕީގެ ހަރުގޭގައި ދިދަ ނަންގަވައި ދެއްވާފައެވެ.\nމިއަދު އެމްޑީޕީ ހަރުގެ ކުރިމަތީ ބޭއްވި ރަސްމިއްޔާތުގައި އެމްޑީޕީގެ ދިދަ ނަންގަވައި ދެއްވީ ރައީސް ނަޝީދު އެވެ. ގައުމީ ދިދަ ނަންގަވައި ދެއްވީ ރައީސް ސޯލިހު އެވެ.\nމީގެ އިތުރުން މިއަދު ހެނދުނު ވަނީ ރާއްޖޭގެ ރަށްރަށުގައިވާ އެމް.ޑީ.ޕީގެ އޮފީސްތަކުގެ ކުރިމަތީގައިވެސް ދިދަ ނެގުމުގެ ރަސްމިޔާތުތައް ބާއްވާފައެވެ. އެމްޑީީޕީން ކޮންމެ އަހަކުވެސް އެޕާޓީގެ އަހަރީ ދުވަހާއި ގުޅުވައިގެން ދިދަ ނެގުމުގެ ރަސްމިއްޔާތުތައް ބާއްވައެވެ.\nއެމް.ޑީ.ޕީން ވަނީ 14 ވަނަ އަހަރީ ދުވަސް ކުލަގަދަ ކޮށް ފާހަގަ ކުރަން ގިނަ ހަރަކާތްތަކެއް ރާވާފައެވެ.\nއެޕާޓީގެ އަހަރީ ދުވަހަކީ ކޮންމެ އަހަރެއްގެ ޖޫން މަހުގެ 26 ވަނަ ދުވަހެވެ.\nމީގެ 14 އަހަރުކުރިން އެމްޑީޕީން އުފެއްދުމަށް ގިނަ މަސައްކަތްތަކެއް ހިންގާފައިވަނީ ލަންކާގައެވެ. ދިވެހިރާއްޖޭގެ އެންމެ ފުރަތަމަ ސިޔާސީ ޕާޓީގެ ގޮތުގައި އެމް.ޑީ.ޕީ ރަޖިސްޓްރީ ކުރީ 26 ޖޫން 2005 ގައިއެވެ.\nޖޫން 26, 2019 10:59\n- މުއައްޒިފުން ކަނޑާ ހޫރާލުން\n- ޓެރަރިސްޓުން ހިމާޔަތްކުރުން\n- ފްލެޓްތަކުގެ އަގު ބޮޑުކުރުން\n- ކޮންމެ ކަމަކުންވެސް ވައްކަން ކުރުން\n- ވަގުވޯޓުން ވެރިކަން ދެމެހެއްޓުން\n- ބަހާ އަމަލާ ދިމާނުވުން\nޖޫން 26, 2019 16:21\nކަލެއަށް ތިއޮތީ އެނގިފަ\nޖޫން 26, 2019 22:42\nއެމް.ޑީ.ޕީން ކުރަން ހުރި ކަންތައް ގިނައަސް މަދަސް އަހަރުންނަށް ވަރިހަމަ. މި ގައުމުގަ ކުރަން ލައްކަ ކަންތައް އެބަހުރި. އެއިން ކަމެއް ނުކުރެވޭ ތަނުގަ ކުޑަމިނުން ގައުމާ ހަވާލުވިއިރު ކުރިއަށް ގޮސްގޮސް ހުރި ކަންތައްވެސް ހުއްޓާލާ އަތް އުރާލައިގެން ތިބީމަ ކަޑައޭ.\nޖޫން 26, 2019 22:43\nޖޫން 26, 2019 11:02\nމުޅި ގައުމުގެ ދުސްތޫރީ ނިޒާމް ފުނޑުފުނޑުކޮއްލާ، އިންޑިއާއަށް ގައުމު ވިއްކާލެވުނީމަ ނިމޭނެ ކަމަށްވަނީ. ގައުމަށް ފައިދާހުރި އެއްވެސްކަމެއްނުވެ....ހިހިހިހ\nދެބޯގެރި 26 ޖޫން 2019\nޖޫން 26, 2019 16:30\nކޮންކަމެއްބާ ކުރެވުނީ ތިބައި ގަޑު މިޤައުމު ދިރުވާލާތަން ބަލަން މިތިބީ މިޤައުމު ސަލާމަތް ކުރެއްވުން އެދިﷲގެ ހަޟުރަތުގައި ދުއާކުރުން ނޫން އިތުރުކަމެއް ނެތް\nޖޫން 26, 2019 11:25\nކާބޯތަކެތީގެ އަގު އަތްނުފޯރާ ފަށުގައި ގިނަދުވަހު ބެހެއްޓުން\nގައިދީންނަކީ، އިންސާނުންގެ ދަރަޖާގައިވާ ބައެއްނޫންކަމަށް ބެލުން\nސިފައިންނާއި ފުލުހުންނަކީ، މުޖުތަމަޢުގައި އިތުބާރުނުހިފޭ ބަޔަކަށް ހެދުން\nޤާޟީންނާއި ފަނޑިޔާރުންނަކީ، ގުންޑާއިންކަމަށް ބަލައި އެބޭފުޅުންގެ އަގުވައްޓާލުން\nމަޖިލީހަކީ، ތަޙްޤީޤީ އިދާރާއެއްކަމަށް ހަދުން\nރައްޔިތުންނަށް ދޮގުމަޢުލޫމާތު ދިނުން\nސަރުކާރުން ކުރާ ގޯސް ކަންތައްތައް ސިއްރުކުރުން\nސުޕުރީމުކޯޓަކީ، ބޭނުންނުހިފޭ ތަނަކަށް ހެދުން\nޖޫން 26, 2019 11:26\nޖޫން 26, 2019 11:47\nއާދެ އާދެ... ހާޖަރާގޭ ލުތުފީ މެޝިނަށް ލައި ދޮވެ ހުދު ކާފޫރަށް ހެދުން އަދި އޮތީ ބާކީ...\nޖޫން 26, 2019 12:06\nއަމިއްލަ ޕާރޓީ މީހުންގެ ޖީބުތައް ފުރާލުން ކުރިއަށް ވަޢުދުތައް ހަނދާން ނެތުން ކުރިއަށް\nޖޫން 26, 2019 12:30\n- ރައްޔިތުން ވާ ވެއްދުން\n- ރައްޔިތުން ފެލާލައިގެން އާމްދަނީ ހޯދުން\n- ޕާރކިންގ ސްޓިކާ ޖަހައިގެން ހަފްތާއަކު 700،000.00ރ ހޯދުން\n- ރައްޔިތުންނަށް ވީ ވަޢުދުތައް ހަނދާނުން ފޮހެލުން\n- ރައްޔިތުންގެ ފައިސާއިން ބޯހޮޔާވަހިކަމުގެ މަޝްރޫޢުތައް ހިންގާފަ އެ ފްލެޓްތައް ނުއަގުގައި ( ތިންގުނަ ބޮޑު އަގުގައި) ރައްޔިތުން ގަތުމަށް މަޖުބޫރު ކުރުން\n- ޤާނޫނު އަސާސީ އާއި ޤާނޫނުތައް ތިމާގެ އަމިއްލަ ޕާރޓީ އާއި ގާތްމީހުންނަށް ފައިދާވާގޮތަށް ބަދަލުކޮށް ޤައުމުގެ ދުސްތޫރީ ނިޒާމް ހަލާކުކޮށްލުން\nޖޫން 26, 2019 13:07\nޖޫން 26, 2019 13:46\nޢާއިލީ ވެރިކަމެއް ކުރުން\nއާގޮތްގޮތަށް ސެލްފީ ނެގުން\nއެކަން އެނގޭސާފުކޮއް އެއްޖިންސުން ހުއްދަދިނުމާ ދީނީމިނިވަންކަން ދިނުމާ އިންޑިއާއައް ޤައުމު ވިއްކާލުމާ ރައްޔިތުން ބަނޑައްޖެއްސުންދޯ؟\nޖޫން 26, 2019 15:01\nއެމްޑީޕީންކުރަންހުރި ކަންތަކުގެ ލިސްޓް 1އަމިއްލައަންބޮޑިއައްބޮޑު ކުރުން 2ރައްޔިތުންގުނބޯހެއްދުން 3ބާޢީންނައް ހިމާޔަތްދިނުން4ފަނޑިޔާރުންނައް ނުފޫޒުފޯރުވުން 5ޤާނޫނުއަސާސީގަ ވަކިވެފަވާ ހުރިހާބާރެއް އަތްދަށުލުން 6ޢާއިލީވެރިކަމެއްކުރުން 7އިސްލާމްދީންނޫން އަޅުކަމުގެނަމުގަކުރެވޭކަންތައްތަކައް (ފައްޅިއެޅުންކަހަލަ)ފުރުސަތުދިނުން 8 މިބުނެވިދިޔަކަންތައްތައް ތަރުތީބުންކުރުން\nޖޫން 26, 2019 15:06\nޢެއް ކަމެއް ވެސް ކުރެވިއްޖެތަ..؟ ހަހަހާ ؟\nޖޫން 26, 2019 15:30\n- ރައީސް ނަޝީދަށް ދެރަކަމެއް ކޮށް ދެރަ ބަހެއް ބުނެފައި ހުރި މީހަކު ހުރިއްޔާ އެގޮތަކުން މިގޮތަކުން ނަމަވެސް އަދަބު ދިނުން.\nޖޫން 26, 2019 16:35\nއެމް.ޑީ.ޕީން ކުރަން ހުރި މަސައްކަތްތައް އަދިވެސް ވަރަށް ގިނަ މީގެތެރެއިން މިހާރު ކުރެވުނު ބައެއް މަސައްކަތްތައް\n1. މި ގައުމުގައި ދީނީ މިނިވަންކަން ދޭން މަސައްކަތް ކުރުން\n2. ވަޒީފާގެ ބިރެއް ނެތްކަމަށް ބުނެ ވަޒީފާއިން އެތަށް ބައެއް ވަކިކުރުން\n3. ބޭސްފަރުވާއަށް ރައްޔިތުން ސަލާން ޖެހުން\n4. ގައުމުގެ އިޖުތިމާއީ ފޭރާން ވީދާލުން\n5. ގައުމުގެ އިގްތިސާދު އަޑިއަޅުވާލުން\n6. ރައްޔިތުންގެ މާލިއްޔާ ކައްވަލުން\n7. ޕާޓީ ގެ މީހުންނަށް މާލިއްޔާއިން ބޮޑެތި އަދަދުން ރުފިޔާ ދޭންނިންމުން\n8. ފްލެޓްތައް އެޖެންޑާ 19 ގެ ދަށުން އަގު ބޮޑުކުރުން\n9. ޕެންސަން ފައިސާ ސަރުކާރަށް ނެގުން\n10. ޓެރަރިސްޓުންނަށް ފަސްޓްކްލާސް ހިމާޔަތް ދިނުން\n11. ނުކިޔަވާ ތިބި މީހުންނަށް ވަޒީފާ ދީފައި ކިޔަވައިގެން ތިބި ޒުވާނުން ބިކަކުރުން\n12. ދިވެހި ސަރުކާރު ޕާޓީ އޮފީހުގައި ހިންގުން\n13. އިސްލާމިކް ޔުނިވާސިޓީ އުވާލުމުގެ މަސައްކަތް\n14. ދިވެހިރާއްޖެއަކީ އިންޑިއާ ގެ ސިޓީއެއްކަމަށް ހަދަން މަސައްކަތް ކުރުން\n15. ސްޓިކަރ ޖަހައިގެން ދައުލަތް ހިންގަން އުޅުން\nޖޫން 26, 2019 16:41\nއެމްޑީޕީއިން ގެންނަން ޖެހެނީ އެންމެ ބަދަލެއް. އެއީ އެމްޑީޕީގެ އެތެރޭގަ ތިބި ލާދީނީ ބޮޑުންނާއި ޓެރަރިސްޓު ބާޣީން، ޕާޓީން ބޭރުކޮށް އެމީހުންގެ މައްޗަށް ޖިނާއީ ތަހުގީގެއް ހިންގައި ހައްގު އަދަބު ދިނުން. މިނޫން ބަދަލެއް ނުޖެހޭ ގެންނާކަށް.\nޖޫން 26, 2019 21:21\nކަލޭމެންނައްވާނީ ހުސްއަގަތެޅުން ތީހަމައެއްވެސް ކަމެއްކުރަންއައި ބައެއްންނޫން ކަލޭމެންނައް ކުރެވޭނީ ވައްކަން\nޖުލައި 1, 2019 12:08\nގިނަކަމުން ކުރާނެ ކަމެއް ނޭންގިފަތަ...


Naifaru zuvaanaku 78 aharah jalah laan hukum koffi\nނައިފަރު ޒުވާނަކު 78 އަހަރަށް ޖަލަށްލާން ހުކުމްކޮށްފި\nޅ. ނައިފަރު: އެ ރަށު ޒުވާނަކު 78 އަހަރަށް ޖަލަށްލާން ވަނީ ހުކުމްކޮށްފައި --\nއެއް މައްސަލައަކާއި ގުޅުން ހުރި ތަފާތު ހަތަރު ދައުވާ އުފުލާފައިވާ ޅ. ނައިފަރަށް ނިސްބަތްވާ ޒުވާނަކު 78 އަހަރަށް ޖަލަށްލާން އެ ރަށު މެޖިސްޓްރޭޓް ކޯޓުން ހުކުމްކޮށްފި އެވެ.\nއުމުރުން 26 އަހަރުގެ މުންތަސަރު ޔޫސުފް، 78 އަހަރަށް ޖަލަށްލާން ހުކުމްކޮށްފައިވަނީ މަސްތުވާތަކެތި ޓްރެފިކް ކުރުމުގެ ތިން ދައުވާއަކާއި މަސްތުވާތަކެތީގެ ބާވަތެއް ކަމަށްވާ ކެނެބިސް ބޭނުން ކުރުމުގެ ކުށް ސާބިތުވެގެންނެވެ. މި މައްސަލަތައް ސާބިތުވީ އޭނާގެ އަމިއްލަ އިއުތިރާފުންނެވެ.\nޅ ޖުޑީޝަލް ދާއިރާގެ އިސް މެޖިސްޓްރޭޓް މުހައްމަދު މޫސާ ބެއްލެވި މި މައްސަލަތަކުގެ ތެރެއިން ކެނެބިސް ބޭނުންކުރުމުގެ ދައުވާއާ ގުޅިގެން އިއްވާފައިވަނީ ދެ އަހަރާއި 8 މަހާއި 15 ދުވަހުގެ ޖަލު ހުކުމެކެވެ. މީގެ އިތުރުން ކެނެބިސް ޓްރެފިކުކުރުމުގެ ދައުވާ އާއި ޑައިމޯފިން ޓްރެފިކް ކުރުން އަދި ޖަލުވަލު އެކެއްގައިވާ މަސްތުވާއެއްޗެއް ޓްރެފިކް ކުރުމުގެ ދައުވާ ސާބިތުވެ އުމުރު ދުވަހުގެ ތިން ޖަލު ހުކުމް ވަނީ އޭނާގެ މައްޗަށް އިއްވާފައެވެ. އުމުރު ދުވަހުގެ ޖަލު ހުކުމަކީ 25 އަހަރުގެ މުއްދަތެވެ. އެހެން ކަމުުން ތިން ދައުވާ ސާބިތުވެ ޖުމްލަ 75 އަހަރުގެ ޖަލު ހުކުމެއް ވަނީ އިއްވާފައެވެ.\nމީގެ އިތުރުން ކެނެބިސް ޓްރެފިކުކުރުމުގެ ދައުވާ އާއި ޑައިމޯފިން ޓްރެފިކް ކުރުން އަދި ޖަލުވަލު އެކެއްގައިވާ މަސްތުވާއެއްޗެއް ޓްރެފިކް ކުރުމުގެ ދައުވާ ސާބިތުވާ ކަމަށް ނިންމާ 300،000 ރުފިޔާއިން އޭނާ ޖޫރިމަނާވެސް ކޮށްފައިވެއެވެ. އެއީ ކޮންމެ ކުށަކާއި ގުޅިގެން 100،000 ރުފިޔާއިންނެވެ.\nހުކުމްގައި ބުނެފައިވަނީ އެ ފައިސާ ނޮވެންބަރު 25، 2021 ވަނަ ދުވަހުން ފެށިގެން 12 މަސް ދުވަހުގެ ތެރޭގައި މީރާއަށް ދެއްކުމަަށެވެ.\nމުންތަސަރު ޔޫސުފް ވަނީ އޭނާގެ މައްޗަށް އުފުލާފައިވާ ދައުވާތަކާއި ގުޅިގެން އިބްތިދާއީ އަޑުއެހުމުގަ އާއި އަވަސްނިޔާއިން ބޭއްވުނު ޝަރީއަތުގެ އަޑުއެހުމުގައިވެސް އަދި އިބްތިދާއީ އަޑުއެހުމުގައިވެސް ދައުވާއަށް އިއުތިރާފުވެފައެވެ. އަދި އޭނާ އެކަން ކުރި ގޮތް ޝަރީއަތުގެ މަޖިލީހަށް ވަރަށް ސާފުކޮށް ކިޔައިދީފައެވެ.\nމަސްތުވާތަކެތި ނައިފަރު ޝަރުއީ ދާއިރާ


"FRIENDS" nimunuthaa 15 aharu: Jennifer instagram aa...\n"ފްރެންޑްސް" ނިމުނުތާ 15 އަހަރު: ޖެނިފަރ އިންސްޓަގްރާމްއާ ގުޅި ޝޯވގެ ކާމިޔާބުކަން މުޅި ދުނިޔެއަށް ދައްކާލައިފި!\n1994 އިން 2004 އަށް ދެއްކި "ފްރެންޑްސް" ގެ މަގުބޫލުކަން ދުވަހުން ދުވަހަކަށް ދަނީ އިތުރުވަމުން\nޖެނިފަރ އެނިސްޓަން ވަނީ އިންސްޓަގްރާމްއާ ގުޅި ގިނިސް ވޯލްޑް ރިކޯޑެއް ހަދާފައި\nފޭނުން މިހާރު ތިބީ ސޯޝަލް މީޑިއާއިން މެތިރު ޕެރީ ފެންނާނެ ދުވަހެއްގެ އިންތިޒާރުގައި\nކ. މާލެ | 19 އޮކްޓޯބަރ 2019 | ހޮނިހިރު 23:59 | 4,580\n"ފްރެންޑްސް"ގެ ތަރިން (ކ -ވ): މެތިއު ޕެރީ، ކޯޓްނީ ކޮކްސް، މެޓް ލަ ބްލާންކް، ޖެނިފަރ އެނިސްޓަން، ޑޭވިޑް ޝްވިމަރ އަދި ލީސާ ކުޑްރޯ - ގޫގުލް\n1994 އިން 2004 އަށް އެމެރިކާގެ ނެޝަނަލް ބްރޯޑްކާސްޓިންގ ކޮމްޕެނީ ( އެންބީސީން) ދެއްކި ކޮމެޑީ ސީރީޒް "ފްރެންޑްސް" ޝޯވ އަކީ ގިނަ ބައެއްގެ ލޯބި ހޯދާފައިވާ މަގުބޫލް ޝޯވ އެކެވެ. ޝޯވ ނިމުނުތާ 15 އަހަރުވެފައިވާއިރު، މި ޝޯވގެ ތަރުހީބު ދުވަހުން ދުވަހަކަށް ދަނީއިތުރުވަމުންނެވެ. ޝޯވ އިން ފެންނަ ތަރިންނަށް ވެސް ގިނަ ބައެއްގެ ލޯބި ވަނީ ލިބިފައެވެ.\nދާދި ފަހުން ފެނިގެން ދިޔައީ މީގެ އެއް ހެއްކެވެ. "ފްރެންޑްސް"ގެ އެއް ބަތަލާ އަދި "އެމެރިކާސް ސްވީޓްހާޓް"ކަމަށްވާ ޖެނިފަރ އެނިސްޓަން މި މަހުގެ 15ގައި އިންސްޓަގްރާމްއާ ގުޅުމުން އޭނާގެ އަދި "ފްރެންޑްސް"ގެ ފޭނުންވަނީ އެ ޕްލެޓްފޯމް ގުޑުވާލާފައެވެ. މީގެއިން ދައްކުވައިދެނީ އަދިވެސް ފްރެންޑްސް އާއި އޭގެ ތަރިންނާމެދު މީހުންގެ މެދުގައި އޮތް ގާތްކަމާއި ލޯތްބެވެ.\nއިންސްޓަގްރާމްއާ ގުޅުނުތާ ފަސް ގަޑި އިރާއި 16 މިނިޓް ތެރޭ އެއް މިލިއަން ފޮލޯވަރުން ހޯދާ ގިނިސް ވޯލްޑް ރިކޯޑް ފޮތުން ޖެނިފަރ ޖާގަ ހޯދިއެވެ. އެންމެ އަވަހަށް އެއް މިލިއަން ފޮލޯވަރުން ހޯދި ރިކޯޑް މީގެ ކުރިން އޮތީ އިގިރޭސި ޝަހީ އާއިލާގެ އަމީރު ހެރީ އާއި އޭނާގެ އަނބިކަބަލުން މޭގަން މާކަލްގެ އެކައުންޓްކަމަށްވާ "ސަސެކްސްރޯޔަލް"އަށެވެ. އެއީ ފަސް ގަޑި އިރާއި 45 މިނިޓްގެ ތެރޭގައެވެ.\nއެތަކެއް ބަޔަކު އެއްފަހަރާ އޭނާ ފޮލޯ ކުރަން އުޅުމުގެ ސަބަބުން އިންސްޓެގްރާމް އެޕްލިކޭޝަން ކްރޭޝްވިކަމަށް އިންސްޓްރާމުން ވަނީ ބުނެފައެވެ. މި ކުޑަ މައްސަލަ ޖެހުނު ނަމަވެސް، ޖެނިފަރގެ ފޮލޯވަރުން ހަމަ ދިޔައީ އިތުރުވަމުންނެވެ. 24 ގަޑިއިރު ތެރޭ ޖެނިފަރ އަށް އަށް މިލިއަނަށް ވުރެ ގިނަ ފޮލޯވަރުން ވަނީ ލިބިފައެވެ. އަދި މިހާތަނަށް 14 މިލިއަނަށް ވުރެ ގިނަ މީހުން ވަނީ އޭނާގެ އިންސްޓަގްރާމް އެކައުންޓް ފޮލޯކޮށްފައެވެ.\n"ފްރެންޑްސް"ގައި ފެންނަނީ ހަ އެކުވެރިންނެވެ. އެއީ ޖެނިފަރ ކުޅޭ ރޯލްކަމަށްވާ ރޭޗަލް ގްރީންގެ އިތުރުން، މޮނިކާ ގެލަރ (ކޯޓްނީ ކޮކްސް)، ފީބީ ބުފޭ (ލީސާ ކޫޑްރޯ) އަދި ރޮސް ގެލަރ (ޑޭވިޑް ޝްވިމަރ)، ޖޯއީ ޓްރިބިއާނީ (މެޓް ލަ ބްލާންކް) އަދި ޗޭންލަރ (މެތިއު ޕެރީ)އެވެ.\nމި އަހަރަކީ "ފްރެންޑްސް" ޝޯވ ފެށުނުތާ 25 އަހަރު ފުރުނު އަހަރަށް ވާއިރު، ޖެނިފަރ އާއި މެޓްއާ އެކު އެ ދުވަހު ނަގާފައިވާ ފޮޓޮއެއް ކޯޓްނީ ވަނީ އިންސްޓަގްރާމްކޮށްފައެވެ. އެއަށްފަހު، ފޭނުން ތިބީ ހަ މީހުން އެކުގައި ފެނިދާނެކަމުގެ އުއްމީދުގައެވެ. އެހެންކަމުން، ޖެނިފަރ އިންސްޓަގްރާމަށް ފުރަތަމަ ލީ ފޮޓޯ ވެސް ވެގެން ދިޔައީ ވެސް ހިޓަކަށެވެ. އެއީ، 25 އަހަރުގެ ރިޔޫނިއަން ފާހަގަ ކުރި ރޭ ހަ މީހުން އެކުގައި ނަގާފައިވާ ފޮޓޯއެކެވެ.\nމި ފޮޓޯއަށް މިހާތަނަށް 13 މިލިއަނަށް ވުރެ ގިނަ ލައިކް ވަނީ ލިބިފައެވެ.\nޖެނިފަރގެ ދެވަނަ ޕޯސްޓަކީ އިންސްޓަގްރާމްއާ ގުޅުމުން އެ އެޕް ކްރޭޝް ވުމުން އެއަށް ސަމާސާ ކޮށްފައިވާ ވީޑިއޯއެކެވެ. 17 މިލިއަނަށް ވުރެ ގިނަ ފަހަރު ބަލާފައިވާ މި ވީޑިއޯގެ ކެޕްޝަންގައި ވަނީ އިންސްޓަގްރާމްގައި ފޭނުން އޭނާއަށް ދިން މަރުހަބާއަށް ޝުކުރު އަދާކޮށްފައެވެ. އޭނާގެ ތިން ވަނަ ޕޯސްޓަށްވެސް ފަސް މިލިއަން ލައިކް ލިބިފައިވާއިރު، އެއީ އިންސްޓަގްރާމްގައި މަޝްހޫރު #ތްރޯބެކްތަރޒްޑޭ ޕޯސްޓެއެކެވެ.\nމީގެ އިތުރުން، ޖެނިފަރ ދިޔައީ ގިނަ ބައެއްގެ ޕޯސްޓްތަކަށް ކޮމެންޓް ކުރަމުންނެވެ. އެ ކޮމެންޓްތައް، ހޮލީވުޑްގް ތަރިންގެ ކޮމެންޓްތައް ބަލަމުންދާ "ކޮމެންޓްސްބައިސެލެބްސް"އިން ޕޯސްޓް ކުރުމުން ޖެނިފަރ ވަނީ އެއަށްވެސް ކޮމެންޓް ކޮށްފައެވެ. އަދި އޭނާގެ އިންސްޓްރާމްގައި ހިނގާ މިފަދަ ހަރަކާތްތަކުގެ ސަބަބުން އިތުރަށް ޕަބަލިސިޓީ ލިބުނެވެ.\nޖެނިފަރ މި ދުވަސްކޮޅު ދަނީ އޭނާގެ އާ ޝޯވކަމަށް "ދަ މޯނިންގ ޝޯވ" ޕްރޮމޯޓް ކުރަމުންނެވެ. އެގޮތުން، ޖިމީ ކިމެލް ލައިވްއަށް ދިން އިންޓަވިއުއެއްގައި އިންސްޓްރާމްއާ ގުޅޭގޮތުން އޭނާ ވާހަކަ ދެއްކިއެވެ.\nސޯޝަލް މީޑިއާއާ ގުޅެން ނިންމި ސަބަބު "ނުވިސްނޭ"ކަމަށް އޭނާ ބުންޏެވެ. އިންސްޓަގްރާމްއާ ގުޅެ ވަރަށް ގިނަ އެކުވެރިން އޭނާއަށް ޕްރެޝަރ ކުރިކަމަށާއި އެކަމަށް ފުރަގަސްދޭ ކޮންމެ ފަހަރަކު ތަކުރާރުކޮށް ރަށްޓެހިން އާދޭސް ކުރަމުންދާތީ އިންސްޓަގްރާމާއި ގުޅުނީކަމަށް ޖެނިފަރ ބުންޏެވެ. އަދި މީގެ ކުރިންވެސް ފޭކް އިންސްޓްގްރާމް އެކައުންޓެއް ގެންގުޅެފައިވާނެ ކަމަށާއި، އެއީ އެ އެޕް ދަސްކުރަންކަމަށް އޭނާ ބުންޏެވެ.\n"ފްރެންޑްސް"ގެ ތަރިން. ފޮޓޯ: ގޫގްލް\nއެންމެ ފަހުން "ފްރެންޑްސް"ގެ ތަރިން އެއްވެފައިވަނީ މަޝްހޫރު ޑައިރެކްޓަރ ޖިމް ބަރޯސްގެ ޓްރިބިއުޓް ހަފުލާގައެވެ. އެއީ ފަސް ތަރިންނެވެ އެވެ. އެ ހަފުލާގައި މެތިއު ޕެރީ ބައިވެރިވެފައި ނުވާއިރު (އޭނާ ހުރީ ޕްލޭއެއް ކުޅެން ލަންޑަންގައި)، މިހާރު އިންސްޓްގްރާމް އިން މަދު "ފްރެންޑް"އަކީ ވެސް އޭނާއެވެ.\nއެހެންކަމުން، ފޭނުން މިހާރު ކެތްމަދުވެފަތިބީ މެތިއު ގުޅޭނެ ދުވަހަކަށެވެ. އެފަދަ ވާހަކައެއް އޭނާ ދައްކާފަ ނެތް ނަމަވެސް، ގިނަ ދުވަސް ތަކެއް ވަންދެން ސޯޝަލް މީޑިއާގައި އުޅެން ބޭނުން ނުވާކަމަށް ބުނި ޖެނިފަރ އިންސްޓެގްރާމާ ގުޅުމުން މެތިއު ވެސް އިންސްޓަގްރާމުން ފެނިދާނެކަމަށް ފޭނުން ކުރަމުން އައި އުންމީދު މިހާރުވަނީ އާވެފައެވެ.


Naibu Raees ah mihaaru othee2mageh! ithuru gotheh nei\nނައިބު ރައީސްއަށް އޮތީ ދެ މަގެއް! އިތުރު ގޮތެއް ނެތް\nނައިބު ރައީސް ޑރ. މުހައްމަދު ޖަމީލް އަހުމަދަށް ރައީސް އަބްދުﷲ ޔާމީންއަށް އިތުބާރު ނުކުރެވި، މައްސަލަތަކެއް ޖެހިގެން އުޅޭ ވާހަކަ ފެތުރި ހިނގައިގަނެގެން އުޅޭތާ ދުވަސްގަނޑެއް ވެއްޖެ އެވެ. ވެރިކަން ކުރެވޭ އުމުރު 30-65 ފެއްތުމަށް ފެހި ގާނޫނު އަސާސީއަށް ގެނައި ފުރަތަމަ އިސްލާހު އިއްޔެ ފާސްވުމާ އެކު ސިޔާސީ މައިދާނުގެ މިސްރާބު އެނބުރޭ ދިމާލުގެ ބޮޑު މަންޒަރު މި އަންނަނީ އިތުރަށް ސާފުވަމުންނެވެ. މި ސިލްސިލާއަކީ ސީދާ ނައިބު ޖަމީލް މަގާމުން ދުރުކޮށް ރައީސް އިތުބާރު ކުރެއްވޭ ބޭފުޅަކަށް އެ މަގާމު ދިނުން ނޫން އެހެން ކަމެއް ނޫނެވެ.\nޖަމީލް ކިތަންމެ ބޭނުންފުޅު ނުވިޔަސް އަދި ޕީޕީއެމްގެ ތެރޭގައި އެކަމަށް ބޭނުން ނުވާ ކިތަންމެ ބަޔަކު ތިއްބަސް އެމަނިކުފާނު ނައިބު ރައީސް ކަމުން އެއްފަރާތް ކުރުމުގެ ކަންތައްތައް މިފަހަރު އެއީ ހަމަ ޔަގީނުން ވެސް ހިނގާނެ ކަމެކެވެ. ޕީޕީއެމްގެ ޕީޖީ ގްރޫޕްގެ ލީޑަރުން އެކި ބަސްމަގުން މި ވަނީ އެކަން މިހާރު ވެސް ކަށަވަރު ކޮށްދެއްވައިފަ އެވެ. އެއާ އެކު ނައިބު ރައީސް ޖަމީލުގެ ކުރިމަތީގައި މިހާރު މި އޮތީ ދެ މަގެވެ. އެއީ:\nމީގެން ކޮންމެ މަގެއް ނައިބު ރައީސް ހިޔާރު ކުރެއްވިޔަސް ނަތީޖާ އަކީ ޖަމީލް ނައިބު ރައީސްކަމުން ވަކިވެ ވަޑައިގަންނަވަން ޖެހުމެވެ. އޭގެ ތެރެއިން ދެވަނަ ގޮތް ތަންކޮޅެއް ހިތްދަތިވެފައި ލަދުވެތި ވެދާނެ އެވެ. އަދި އަނެއް ގޮތަކީ ތަންކޮޅެއް ފަސޭހަ ގޮތެވެ. އެކަމަކު އެގޮތް އިހުތިޔާރު ކުރެއްވިޔަސް ޖަމީލާ ދިމާލަށް ބަޔަކު ގޮވާ އެއްޗެތި ވަކި މަދެއް ނުވާނެ އެވެ. އެހެން ވީމާ ޖަމީލު އިހުތިޔާރު ކުރައްވަން ޖެހިފައި މި އޮތީ ވަރަށް އުނދަގޫ ދެގޮތެވެ.\nޕީޕީއެމްގެ ޕީޖީ ގްރޫޕްގެ މެންބަރު ބާރަށު ދާއިރާގެ މެންބަރު އިބްރާހިމް ސުޖާއު ވިދާޅުވި ގޮތުގައި ނައިބު ރައީސް، ނަތީޖާއެއް ނުދެއްކެވުނެވެ. ޒިންމާތައް އަދައެއް ނުކުރެއްވުނެވެ. އެމަނިކުފާނު ފެނިވަޑައިގަތީ ފްރޭމަކަށް ލާފައި ހުރި ފޮޓޯއެއްގެ ގޮތުގަ އެވެ. އެހެން ވީމާ ނައިބު ރައީސް އޭނާ ހުށަހެޅުއްވި ދެގޮތެވެ. އެއީ ރީތި ގޮތުގައި ޖުލައި 26 ކުރިން އަމިއްލައަށް މަގާމު ދޫކުރައްވާފައި އިސްތިއުފާ ދެއްވުމެވެ. އެހެން ނަހައްދަވައިފި ނަމަ، މަޖިލީހުގައި އިތުބާރު ނެތް ކަމުގެ ވޯޓެއް ނަގައި އެމަނިކުފާނު މަގާމުން ދުރުކުރުން ނޫން ގޮތެއް ނެތް ކަމަށް އޭނާ ވިދާޅުވި އެވެ.\n"ނައިބު ރައީސްއަށް މިދަންނަވަނީ މިރެއިން މިރެއަށް ވެސް އިސްތިއުފާދެއްވާފައި ވަޑައިގަންނަވާށޭ. އެހެން ނޫނީ އިތުބާރު ނެތް ކަމުގެ ވޯޓަކުން މަނިކުފާނު މަގާމުން ދުރުކުރާނަމެވެ،" ސުޖާއު ވިދާޅުވި އެވެ.\nސިޔާސީ މައިދާނުން ފެންނަ ކުލަތަކަށް ބަލާއިރު، އިތުބާރު ނެތް ކަމުގެ ވޯޓަކުން ނައިބު ރައީސް ވަކިކޮށް ބޭރުކޮށްލުމަކީ މި ސަރުކާރަށް މާ އުނދަގޫ ކަމެއް ނޫނެވެ. އެމްޑީޕީ ވެސް އޮތީ އެކަމަށް ފާޑަކަށް ފެހި ސިގްނަލް ދީގެންނެވެ. އެމްޑީޕީގެ މެންބަރުން ގާނޫނު އަސާސީ އިސްލާހު ކުރަން ތާއީދު ކުރުމުގެ އެންމެ ބޮޑު ހުއްޖަތަކީ ނައިބު ރައީސް އަކީ ރައީސްއަށް އިތުބާރު ނުކުރެވޭ ބޭފުޅެއް ނަމަ، އެކަން ކުރެއްވުމުގެ ޖާގަށް ސަރުކާރަށް ފަހިކޮށްދިނުމެވެ. އަދި ނައިބު ރައީސް ޖަމީލް ހިމާޔަތް ކުރަން އެމްޑީޕީގެ ޕީޖީ އިން ކުރަން ޖެހޭ ކަމެއް ނެތް ކަމަށް، އެމްޑީޕީގެ ބައެއް މެންބަރުން ވަނީ ފާޅުގައި ވިދާޅުވެފަ އެވެ.\n"އިންތިހާބު ވިޔަސް ހަވާލެއް ނުކުރާނަމޭ، އަދިވެސް ޖަލަށް ލާނަމޭ ރައީސް ނަޝީދަށް ވިދާޅުވެ އަޑުގައި ބާރުލާ ވިދާޅުވި ނައިބު ރައީސްއެއް ހިމާޔަތް ކުރަން އަޅުގަނޑު މަޖިލީހުގައި ކުރާނެ މަސައްކަތެއް ނޯންނާނެ. މި ޕާޓީ ވެސް އަޅުގަނޑުމެން އެ މަސައްކަތް ކުރަން ޖެހޭ ކަމަކަށް ނުދެކެން. އެކަހަލަ ނައިބު ރައީސްއަކަށް އަޅުގަނޑެއް ހަމަ ގައިމު ވެސް ތާއީދެއް ނުކުރާނަން،" އެމްޑީޕީއަށް ނިސްބަތްވާ ހިތަދޫ ދާއިރާގެ މެންބަރު އަލީ ނިޒާރު ވިދާޅުވި އެވެ.\nއެހެން ވީމާ މިކަމަށް މި އޮތީ އެމްޑީޕީގެ ފެހި ސިގްނަލް ވެސް ކޮންމެވެސް ވަރަކަށް ލިބިފަ އެވެ. މިއޮތް ވަރުގަދަ ގާނޫނު އަސާސީ ބަދަލު ކޮށްލަން ވޯޓު ދޭން ދޫދިން އިރު ނައިބު ރައީސް ނަގާ އެއްލައި ލުމަށް އެމްޑީޕީ އިން ދޫ ނުދޭންވީ ސަބަބެއް ނެތެވެ. ޖޭޕީ އިން ވެސް އެކަމުގައި އަދި މާފަސޭހައިން ދޫދޭނެ އެވެ. މީގެ ކުރިން ވެސް އެ މީހުން ހުރީ ދޫދީފަ އެވެ. އަދި ލީޑަރު ގާސިމް އިބްރާހިމްއަށް އެ ނޫން ދެން އެހެން ގޮތެއް އޮންނާނެ ހެނެއް ވެސް ހިޔެއް ނުވެ އެވެ.\nނައިބު ރައީސް މަގާމުން ދުރުކުރަން ގާނޫނު އަސާސީ ބުނާ މަގަކީ، މަޖިލީހުގެ ތިން ބައިކުޅަ ދެ ބައި މެމްބަރުންގެ އަގުލަބިއްޔަތު ހޯދުމެވެ. އެއީ 85 މެންބަރުންގެ ތެރެއިން 57 މެންބަރުންގެ އަގުލަބިއްޔަތެވެ. ޕީޕީއެމް، ޖޭޕީ، އަދި އެމްޑީއޭގެ މެންބަރުން އެއްކޮލުމުން ޕީޕީއެމް ކޯލިޝަނަށް 59 ވޯޓް ލިބޭނެ އެވެ. އަދި އެމްޑީޕީއިން ތާއީދު ކޮށްފި ނަމަ ތަނަވަސް އަގުލަބިއްޔަތުން ނައިބު ރައީސް ބޭރުކޮށްލެވޭނެ އެވެ.\nދެން އޮތް ސުވާލަކީ ނައިބު ރައީސްގެ މައްޗަށް އިތުބާރު ނެތް ކަމުގެ ވޯޓު ހުށަހެޅޭނެ އަސްލުތަކަކީ ކޮބައި ހެއްޔެވެ؟\nގާނޫނު އަސާސީގެ 100 ވަނަ މާއްދާގައި ރައީސާއި ނައިބު ރައީސް މަގާމުން ވަކި ކުރެވިދާނެ ގޮތް ވެސް އެބައޮތެވެ. އޭގެ ތެރެއިން ގިނަ ކަންކަމަކީ ވަރަށް ނާދިރު ހާލަތެއްގައި ނޫނީ ނާންނާނެ ކަންކަމެވެ. އޭގެ ގިނަ ސަބަބުތަކަކީ ކޮންމެވެސް ގުދުރަތީ ކަމެއްގެ ސަބަބުން މަގާމުގެ މަސްއޫލިއްޔަތު އަދާކުރުމަށް ނުކުޅެދޭ ކަހަލަ ހާލަތެއް ދިމާވުމެވެ. އެކަމަކު އެ މާއްދާގެ ތިން ވަނަ ނަމްބަރުގައި "މަސްއޫލިއްޔަތު އަދާ ކުރުމުގައި ނާ ގާބިލުވުން" ހިމަނާފައިވެ އެވެ. އެއީ ވަރަށް ފުޅާކޮށް މާނަކުރެވޭ ގޮތަށް ގާނޫ އަސާސީގައި ލިޔެފައި އޮތް ގޮތެކެވެ. ލީޑަޝިޕް ނެތުމަކީ ވެސް ނާގާބިލުވުން ކަމަށް ބެލެވިދާނެ އެވެ. ރައީސަށް ދޭންޖެހޭ އެއްވެސް އެހީތެރި ކަމެއް ނުދީ "ސައިލެންޓް"ވެ، ހަމަ އެކަނި ރަސްމިއްޔާތުތައް ފަޅުފިލުވައިދޭ ބޭފުޅެއްގެ ގޮތުގައި ހުންނެވުމަކީ ވެސް ނާގާބިލުވުން ކަމަށް ބަލައިގެން ވާހަކަ ދެއްކިދާނެ އެވެ. މި ނޫން ގޮތަކަށް ވެސް އެ ސަބަބު މާނަ ކުރެވިދާނެ އެވެ.\nބެލެވޭ ގޮތުން ނައިބު ރައީސްގެ އިތުބާރު ނެތްކަމުގެ މައްސަލަ ވައްދާނެ ހުއްޖަތަކީ އެމަނިކުފާނު މަސައްކަތްޕުޅާއި ޒިންމާ އަދާ ނުކުރައްވައި ރައީސްއަށް ވެސް އެހީތެރިވެ ވަޑައި ނުގެން ހަނު ހުންނެވުމެވެ. ރައީސް ނެންގެވުމަށް ފަހު ސަރުކާރުގެ ސެކަންޑް އިން ކޮމާންޑް، ޓްއަރިޒަމް މިނިސްޓަރު އަދީބު ނައިބަށް ނިސްބަތް ކުރައްވައި ވިދާޅުވަނީ، "ޑިގްރީއެއް އޮވެ، ހަމައެކަނި ގޮޑި ހޫނު ކުރާނެ ބޭފުޅަކު ސަރުކާރުން ބޭނުން ނުވާ" ކަމަށެވެ.\nއެހެން ވީމާ، މިއީ ނައިބު ރައީސްގެ މައްޗަށް އިތުބާރު ނެތް ކަމުގެ ވޯޓު ހުށަހެޅާނެ މައިގަނޑު ސަބަބު ކަމަށް ވެދާނެ އެވެ. ޕީޕީއެމްގެ ބޭފުޅުން ވިދާޅުވާ ގޮތުގައި ނައިބު ރައީސް ވަނީ ގިނަ ކަންކަމުގައި ވަރަށް ބޮޑަށް ފެއިލްވެ ވަޑައިގެންފަ އެވެ. އެއީ ހަމައެކަނި ނަމެއްގައި ހުންނަވާ ބޭފުޅެކެވެ.\nއެކަމަކު ރައީސް ޔާމީން ބޭނުންފުޅު ވަނީ އެމަނިކުފާނު ހާ ދުވެލި ބާރު ކެރޭ ގަޓް ހުރި ކަންކަން ތަންފީޒު ކުރެވޭނެ ފަދަ އިތުބާރު ހުރި ނައިބު ރައީސްއެއް ގެންނެވުމަށް ކަމަށް ޕީޕީއެމްގެ މަޖިލިސް މެންބަރުން މި އަންނަނީ ފާޅުގައި ވިދާޅުވަމުންނެވެ. އެހެން ވީމާ، ނައިބު ރައީސްއަށް އެމަނިކުފާނުގެ ގޮޑި ދިފާއު ކުރައްވަން ކުރެއްވޭނެ އެއް ކަމެއް ވެސް އެބަ އޮތް ހެއްޔެވެ؟\nރައީސްގެ މިޒާޖުފުޅު ހުންނަވައި ގޮތުން އެމަނިކުފާނު ކުރައްވަން ބޭނުންފުޅުވާ ކަމެއް ހުރަސްތައް ފޫއަޅުއްވާފައި ވެސް ކުރައްވާނެ އެވެ. އަނެއްކާ ނައިބު ރައީސް އަކީ ސިޔާސީ ގޮތުން ވެސް ބާރެއް އޮތް ބޭފުޅެއް ނޫނެވެ. އެމަނިކުފާނަށް އެހީގެ އަތެއް ދިއްކުރައްވަން ހުންނެވި، ޕާޓީގެ ރައީސް މައުމޫން އަބްދުލް ގައްޔޫމްގެ ބަސް އަހާ ވަރަށް ވުރެ، ނައިބު ރައީސްގެ މައްސަލައިގައި ޕީޕީއެމްގެ ޕީޖީ ގްރޫޕްގެ ބޯ މާހަރެވެ. އަނެއްކޮޅުން ނައިބު ރައީސްގެ ބާރު ހިނގާ ބަސް އަހާނެ މެންބަރަކު ވެސް މަޖިލީހުގައި ހުރިހެނެއް ހިއެއް ނުވެ އެވެ.\nސިޔާސީ މުޅި މައިދާނުގެ ކުޅިބައި އެތުރިފައި މި ވަނީ ހަމަ ސީދާ އެމަނިކުފާނާ ދެކޮޅަށެވެ. ކޮންމެ ގޮތެއް ވިޔަސް ނައިބު ރައީސްގެ ކުރިމަތީގައި މި އޮތީ ދެމަގެވެ. އަމިއްލަފުޅަށް އިސްތިއުފާ ދެއްވުމެވެ. ނޫނީ އިތުބާރު ނެތް ކަމުގެ ވޯޓުން އެކަމިކުފާނު ގަދަކަމުން މަގާމުން ވަކިކުރުމެވެ. މީގެން ކޮންމެ ގޮތެއް ވިޔަސް އެމަނިކުފާނަށް ދެން މަގާމު ދިފާއު ކުރެއްވޭނެ ސިޔާސީ ފޯމިއުލާއެއް އަދި ފެންނާކަށް ނެތެވެ.\nރާއްޖޭގެ މިނިވަންކަމަށް 50 އަހަރު ފުރުމުގެ އުފާވެރި އިހިތިފާލްތައް، ޖުލައި 26ގެ ކުރިން، ހުދު ޖަމީލް މި ވަނީ ގޮތެއް ނިންމަވަން ޖެހިފަ އެވެ. ޗޮއިސް އެއް ނަގާކަށް އެމަނިކުފާނަށް މާގިނަ ވަގުތެއް މިހާރަކު އޮތްހެނެއް ހިއެއް ނުވެ އެވެ. ތިމަރަފުށީ ދާއިރާގެ މެންބަރު މުސްތޮފާ ވިދާޅުވާ ގޮތަށް ޖުލައި 26 އަށް އަލިވިލޭނީ އާ ނައިބު ރައީސްއަކާ އެކު އެވެ.\n"މިއީ އަޅުގަނޑުމެން ސިއްރުން ކުރާ ކަމެއް ނޫން. ޖުލައި 26 ކުރިން އިރާދަކުރެއްވިއްޔާ އަޅުގަނޑުމެން އަދީބު ނައިބު ރައީސްކަމަށް ގެންނަން މި މަސައްކަތް ކުރަނީ. މިކަން އަޅުގަނޑުމެން އިރާދަ ކުރެއްވިއްޔާ ކުރާނެ،" ސުޖާއު ވިދާޅުވި އެވެ. "އެހެން ވީމާ ނައިބު ރައީސް ދެން ގޮތެއް ނިންމަވަންވީ."


ބިދޭސީގެ މައްސަލައަށް ހައްލެއް ހޯދުމަށް ރާއްޖޭގައި ގަވައިދާ ހިލާފަށް އުޅޭ ބިދޭސީން އެ މީހުންގެ ގައުމަށް އަނބުރާ ފޮނުވާލުމަށް މިހާރު ކުރާ މަސައްކަތުގައި މި އަހަރު 20،000 އެއްހާ ބިދޭސީން ފޮނުވާލެވޭނެ ކަމަށް، އިކޮނޮމިކް މިނިސްޓަރު ފައްޔާޒް އިސްމާއިލް މިއަދު ވިދާޅުވެއްޖެ އެވެ.\nބިދޭސީންގެ މައްސަލައަށް ހައްލެއް ހޯދުމަށް ރައްޔިތުންގެ މަޖިލިހަށް ހުށަހަޅާފައިވާ ކުއްލި މައްސަލައާއި ގުޅިގެން މަޖިލީހަށް ވަޑައިގެން ވާހަކަ ދައްކަވަމުން ފައްޔާޒު ވިދާޅުވީ އަމާޒަކީ ޤަވާއިދާ ހިލާފަށް އުޅޭ ބީދޭސީންގެ ތެރެއިން 20،000 ބިދޭސީން އެމީހުންގެ ރުހުމުގައި އަނބުރާ ޤައުމަށް ފޮނުވާލުން ކަމަށެވެ.\nފައްޔާޒު ވިދާޅުވީ ކޮންމެ މީހަކު ކޮންމެ އެއްޗެށް ބުނި ނަމަވެސް ދިވެއްސެއްގެ ހައިސިއްޔަތުން އެ މީހުންނާއިމެދު ކަންތަށްވެފަ އޮތްގޮތުން ލަދުގަންނަ ކަމާއި އެއްގޮތަކަށްވެސް އެ މީހުންގެ ނުރުހުމުގައި އަނބުރާ އެ މީހުންގެ ގައުމަށް ފޮނުވާލަން ގަސްތެއް ނުކުރާ ކަމަށެވެ.\nމިނިސްޓަރު ވިދާޅުވީ، އެނބުރި ގައުމަށް ދާން ބޭނުންވާ އެތައް ބަޔަކު ތިބި ކަން އެނގިގެން ގޮސްފައިވާ ކަމަށާއި، އެނބުރި ޤައުމަށް ގޮސްފިނަމަ ހައްޔަރުކޮށްފާނެ ކަމުގެ ބިރަށް ބައެއް މީހުން ފިލާފައިވެސް އެބަތިބި ކަމަށް މިނިސްޓަރު ވިދާޅުވިއެވެ.\nގަވައިދާ ހިލާފު މީހުން ރަނގަޅުކުރުމުގެ ޕްރޮގުރާމުގެ ތެރެއިން 43000 ބިދޭސީން ރަނގަޅުވާން އެދިފައިވާކަމަށާއި ކޮވިޑުގެ ކަންކަމާ ދިމާނުވިނަމަ ގިނަ ބަޔަކު ގަވާއިދުގެ ތެރެއަށް ފެއްތުނީސް ކަން މިނިސްޓަރު ފާހަކުރެއްވިއެވެ.\nގަވައިދާ ހިލާފަށް އުޅޭ ބިދޭސީން ކަނޑު ބޯޓެއްގައި ފޮނުވާނުލެވޭނެ ކަމަށެވެ. ގަވައިދާ ހިލާފަށް އުޅޭ 3،800 އެއްހާ ބިދޭސީން މި އަހަރު ރާއްޖޭން ފޮނުވާލާފައިވާއިރު އެކަމަށް ބަންގްލަދޭޝްގެ ސަރުކާރުގެ އެއްބާރުލުން ލިބޭ ކަމަށް ވެސް މިނިސްޓަރު ވިދާޅުވި އެވެ. އަދި ގަދަކަމުން އެ ބިދޭސީން ފޮނުވާލަން އުޅޭ ނަމަ އެ އެއްބާރުލުން ނުލިބޭނެ ކަމަށް ވެސް ވިދާޅުވި އެވެ.\nމިނިސްޓަރު ވިދާޅުވީ މި މައްސަލާގެ މޫތައް މުޅި ރާއްޖެ އަށް ފެތުރިފައިވާއިރު މިކަމުގައި ހުރަސް އަޅާނެ ގިނަ ބަޔަކު އުޅޭނެ ކަމަށެވެ. އެފަދަ މީހުން އެ މަސައްކަތަށް ހުރަސް އަޅަމުން ދާ ކަމަށް ވެސް މިނިސްޓަރު ވިދާޅުވި އެވެ. އެހެންކަމުން މި މައްސަލަ ހައްލު ކުރުމަށް ފުރިހަމަ އެއްބާރުލުން ދެއްވުމަށް މަޖިލީހުގެ މެމްބަރުންގެ ކިބައިން މިނިސްޓަރު އެދިވަޑައިގަތެވެ.\nއަރުޝީފަށް ނެގީ 13/07/2020 16:52\nއެންމެފަހުން އަޕްޑޭޓްކުރީ 13/07/2020 16:52


S.Hulhudhoo football dhanduge Sub-base masakkaiy nimmalaifi - vNews.mv\nސ.ހުޅުދޫ ފުޓުބޯޅަ ދަނޑު-- ފޮޓޯ: އެމްޓީސީސީ\nހުޅުދޫ ފުޓުބޯޅަ ދަނޑުގެ ސަބްބޭސް މަސައްކަތް ނިންމާލައިފި\nއިސްމާޢީލް ޝާހު 14 September 2020, 19:50\nއައްޑޫސިޓީގެ ހުޅުދޫ ފުޓްބޯޅަ ދަނޑުގެ ސަބްބޭސް ތައްޔާރުކުރުމުގެ މަޝްރޫޢު ނިންމާލައިފިއެވެ.\nމިނިސްޓްރީ އޮފް ޔޫތް، ސްޕޯރޓްސް އެންޑް ކޮމިއުނިޓީ އެމްޕަވަރމެންޓްގެ ފަރާތުން މިކުންފުންޏާއި ހަވާލުކޮށްގެން ކުރިއަށްގެންދިޔަ މި މަޝްރޫޢުގެ އެއްބަސްވުމުގައި ކުންފުނީގެ ފަރާތުން ސޮއިކުރެވިފައިވަނީ 11 ސެޕްޓެމްބަރ 2019 ގައެވެ.\nމި މަޝްރޫޢުގެ ދަށުން 8103 އަކަ މީޓަރު ސަރަޙައްދެއްގެ ސަބްބޭސް ތައްޔާރުކުރުމުގެ މަސައްކަތް ކުރެވިފައިވެއެވެ. އަދި ފުޓްބޯޅަ ދަނޑު ވަށައިގެން ޕޭވްމަންޓް ހަދައި ނިންމާފައިވެއެވެ. މި މަސައްކަތުގެ ދަށުން ދަނޑުގެ ވެލިގަނޑު އެއްވަރު ކުރުމާއި، އަޑީގައި ވަޅުލަން ޖެހޭ ހޮޅިތައް ވަޅުލުމުގެ މަސައްކަތްވެސް ވަނީ ކުރެވިފައެވެ. މި މަޝްރޫޢަކީ 2.49 މިލިއަން ރުފިޔާގެ މަޝްރޫޢެކެވެ.\nރާއްޖޭގެ އެކި ސަރަހައްދުތަކުގައި ފުޓުބޯޅަ ދަނޑު އެޅުމުގެ މަސައްކަތުގެ ދަށުން މިއަހަރުގެ މިހާތަނަށް ގިނަ ރަށްރަށެއްގައި ވަނި މި މަޝްރޫއު ކާމިޔާބުކަމާއެކު ނިންމާލާފައެވެ. އެގޮތުން ނ.ހޮޅުދޫ އާއި ފ.ނިލަންދޫ އާއި ނ.ކެނދިކުޅުދޫ އާއި ތ.ވިލުފުށީ ދަނޑުގެ މަސައްކަތް ނިންމާލާފައިވާއިރު ބައެއް ދަނޑުތަކުގެ ސަބް ބޭސް ނުވަތަ ބިން އެއްވަރުކުރުމުގެ މަސައްކަތް މިހާރުވެސް ދަނީ ކުރިޔަށެވެ.\nމިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް ކުޅިވަރު\nއޮންލައިންކޮށް ޚިދުމަތްތައް ހޯއްދަވާ: އުރީދޫ\nއައްޑޫއިން އިތުރު 10 މީހަކު ޕޮޒިޓިވްވެ، އަދަދު 57 އަށް!\nދިއްދޫ ކްލަސްޓަރ: އިތުރު 11 މީހަކާއިއެކު ޕޮޒިޓިވްވީ 98 މީހުން


Party thah hingan vee goi sarukaarun kiyai nudheyn Adhaalath in edhijje | Mihaaru\nއަދާލަތު ޕާޓީގެ ޖަލްސާއެއްގައި އެ ޕާޓީގެ ބައެއް މެމްބަރުން: މަޝްވަރާގެ ކުރިއަށް ޝަރުތުކުރިމަތި ނުކުރަން އަދާލަތުން ވަނީ އެދިފައި.\nޕާޓީތައް ހިންގަންވީ ގޮތް ސަރުކާރުން ކިޔައި ނުދޭން އަދާލަތުން އެދިއްޖެ\n05 އޮކްޓޯބަރ 2016 - 17:009comments\nރައީސް އޮފީހަށް ފޮނުވި ސިޓީއެއްގައި އެ ޕާޓީން މިހެން ބުނީ ސިޔާސީ ޕާޓީތަކާއި ސަރުކާރާ އެކު ބާއްވާ މަޝްވަރާތަކުގައި ބައިވެރިވާނެ މަންދޫބުން ޕާޓީގެ ކައުންސިލުން ކަނޑައަޅައި ފޮނުވުމަށް ރައީސް އޮފީހުން އެންގުމުންނެވެ.\nއަދާލަތު ޕާޓީން ބުނީ ރައީސް އޮފީހުގެ އެ ސިޓީ އަކީ މަޝްވަރާ ފެށުމަށް ކުރިމަތިކުރިވި ޝަރުތެއް ކަމަށް ދެކޭ ކަމަށެވެ. މަޝްވަރާގެ ކުރިއަށް އެކި ނަން ނަމުގައި މިފަދަ ޝަރުތުތައް ކުރިމަތިކުރުމަކީ މަޝްވަރާ ފެށުމުގެ ކުރިން އެކަން ފޭލްވެދާނެ ކަމެއް ކަމަށް އެ ޕާޓީން ބުންޏެވެ.\nމަޝްވަރާ ފަށަން ކޮމަންވެލްތުން ގޮވާލާފައިވާ ގޮވާލުމަށް އިތުރު ޝަރުތުތައް ކުރިމަތި ނުކޮށް އިހްތިރާމްކުރަން ވެސް އަދާލަތުން ސިޓީގައި އެދިފައިވެ އެވެ.\nއެ ޕާޓީން ބުނީ މަޝްވަރާ ފެށުމުގެ ކުރިއަށް ކަންކަން ކުރަން ޝަރުތުކުރުމަކީ ސަރުކާރުގެ އިހުލާސްތެރިކަމާ މެދު ރައްޔިތުންނާއި ބައިނަލްއަގުވާމީ ފަރާތްތަކުން ވެސް ސުވާލު އުފެއްދުމަށް ޖާގަ ލިބޭނެ ކަމެއް ކަމަށެވެ. ޕާޓީތަކުގެ އެތެރޭގެ ހިންގުމާ ގުޅޭ ކަމެއްގައި ޝަރުތު ކުރިމަތިކޮށްފައި ވާއިރު، މި ގޮތަށް ޕާޓީތަކާ ބެހުމަކީ ސިޔާސީ ޕާޓީތަކުގެ ނިޒާމު އިތުރަށް ހީނަރުވެގެންދާނެ ކަމެއް ކަމަށް ވެސް ސިޓީގައިވެ އެވެ.\nމަޝްވަރާ ކުރިއަށް ގެންދަން އދ.ގެ އެހީތެރިކަމަށް އަދާލަތުން އެދިފައިވާ ކަމަށާއި އެ އެދުމަށް ޖަވާބެއް ލިބުނުހާ އަވަހަކަށް އެ ޕާޓީން މަޝްވަރާގައި ބައިވެރިވާނެ މަންދޫބުން ކަނޑައަޅާނެ ކަމަށް ވެސް އަދާލަތުން ވަނީ ބުނެފަ އެވެ.\nމަޝްވަރާގެ މަންދޫބުންގެ ނަން ފޮނުވަން ސިޔާސީ ޕާޓީތަކަށް ފުރަތަމަ ފޮނުވި ސިޓީގައި ކައުންސިލުން ފާސްކޮށްގެން ނަން ހުށަހަޅަން އަންގާފައެއް ނުވެ އެވެ. ދެ ވަނަ ސިޓީއަކުން އެކަން އެންގީ، ޕީޕީއެމުން ބައިވެރިވާނެ މަންދޫބެއްގެ ގޮތުގައި ދިއްގަރު ދާއިރާގެ މެމްބަރު އަހުމަދު ފާރިސް މައުމޫންގެ ނަން ފޮނުވުމުން ކަމަށް އެ ޕާޓީ އާއި އިދިކޮޅު ޕާޓީތަކުން ވެސް ތުހުމަތު ކުރެ އެވެ.\nރައީސް އޮފީހުން އަންގާފައި ވިއަސް ކައުންސިލުން މަންދޫބުން ކަނޑައެޅެން ނެތް ކަމަށް ޕީޕީއެމުން ވަނީ އަންގައިފަ އެވެ. އެއީ، ކޯޓުގައި ކުރިއަށްދާ ޕާޓީގެ އެތެރޭގެ މައްސަލައަކާ ހެދި ކައުންސިލް ބޭއްވެން ނެތިގެން ކަމަށް ޕީޕީއެމުން ވަނީ ބުނެފަ އެވެ.\nއިތުރު ލިޔުންތައް ސަރުކާރު އިދިކޮޅު ފަރާތްތައް އަދާލަތު ޕާޓީ ސިޔާސީ މަޝްވަރާތައް


އަހުމަދު ވަޖީފު 12 ފެބްރުއަރީ 2020\nރައީސް އަބްދުﷲ ޔާމިން އަބްދުލްގައްޔޫމްގެ ވެރިކަމުގައި މަސައްކަތް ކުރެއްވީ ރަށްރަށުގެ ރައްޔިތުންނަށް ވެސް މާލޭގައި ހަމަޖެހިލައިގެން ދިރިއުޅެވޭނެ ނިޒާމެއް ގާއިމް ކުރުމަށް ކަމަށް ރައްޔިތުންގެ މަޖިލީހުގެ ފެލިދޫ ދާއިރާގެ ޕީއެންސީގެ މެމްބަރު އިބްރާހިމް ފަޒުލް ރަޝީދު ވިދާޅުވެއްޖެއެވެ.\nރައީސް ޔާމިނަށް އިއްވާފައިވާ ސިޔާސީ ހުކުމާ ދެކޮޅަށް ޕީޕީއެމް އޮފީހުގައި ރޭ ބޭއްވި ޖަލްސާގައި ވާހަކަ ދައްކަވަމުން ފަޒުލް ވިދާޅުވީ ރައީސް ޔާމީން މަސައްކަތް ކުރެއްވީ ތަފާތުކުރުމެއް ނެތި ރަށްފުށުގެ ރައްޔިތުންނަށް މާލޭގައި ދިރިއުޅެވޭނެ ނިޒާމެއް ގާއިމްކުރުމަށް ކަމަށެވެ. އެގޮތުން ފުލެޓް އަޅައިގެން ކުލި ކޮންޓްރޯލް ކުރުމަށް މަސައްކަތް ކުރެއްވި ކަމަށް ވިދާޅުވިއެވެ.\n"އަޅުގަނޑުމެންގެ ރައީސް، ތަރައްގީގެ ބާނީ ބެއްލެވީ ރަށްރަށުގައި ބޭފުޅުންނަށް ވެސް ހަމަޖެހިލައިގެން މާލޭގައި ދިރިއުޅެނޭ ނިޒާމެއް ގާއިމްކުރެވޭތޯ. ހަމަހަމަ ކުރެވޭތޯ. ކުލީގެ އަގު ކޮންޓްރޯލް ކުރުމަށްޓަކައި އިތުރު ފުލެޓް އެޅޭތޯ. މިބޭފުޅުންނަށް ހަޖަމް ނުވެގެން މި އުޅެނީ މިކަންތައް،" ރައީސް ޔާމީން ސަރުކާރުގައި އެމްޑަބްލިޔުއެސްސީގެ މެނޭޖިން ޑިރެކްޓަރަކަށް ހުންނެވި ފަޒުލް ވިދާޅުވިއެވެ.\nއޭނާ ވިދާޅުވީ، ވިދާޅުވީ، ހުޅުމާލެ ތަރައްގީ ކުރަނީ ހަމައެކަނި މާލޭ ރައްޔިތުންގެ ފައިސާއިން އެކަނި ނޫން ކަމަށާއި އެހެންކަމުން އަތޮޅުތެރޭގެ ރައްޔިތުންނަށް ވެސް އެ އަވަށުން ފުލެޓް ލިބެންޖެހޭ ކަމަށެވެ. އަދި ގެދޮރުވެރިކަމުގެ މައްސަލަ ހައްލުކުރުމަށް މިސަރުކާރުން ހެދި ފްލެޓެއް އެޅި ފައުންޑޭޝަނެއް ނެތް ކަމަށް ވިދާޅުވެ ފަޒުލް ވަނީ މި ސަރުކާރަށް ފާޑުވިދާޅުވެފައެވެ.\nއަރުޝީފަށް ނެގީ 12/02/2020 19:51\nއެންމެފަހުން އަޕްޑޭޓްކުރީ 12/02/2020 19:51\nދުނިޔޭގެ ޤުދުރަތީ ނިޒާމަށް ލޮޅުންއަރާފަދަ ކަންކަން ނުހުއްޓުވައިފިނަމަ ބޮޑު ނުރައްކަލެއް ކުރިމަތިވެދާނެ - ރައިސް


Nabiyyage Emme fahu dhuvasthah!\n-2months ago0- އައްޝައިޚް މުޙައްމަދު ސިނާން\nހިޖުރައިން 11 ވަނަ އަހަރުގެ ޞަފަރުމަހުގެ 29 ވީ ހޯމަ ދުވަހު، މި އުއްމަތުގެ މާތް ނަބިއްޔާ صَلَّى اللهُ عَلَيْهِ وَسَلَّمَ ޖަނާޒާއެއްގައި ބައިވެރިވެވަޑައިގެންނެވިއެވެ. އެ ޖަނާޒާއިން ވަޑައިގެންނެވި މަގުމަތީގައި އެކަލޭގެފާނުގެ އިސްތަށިފުޅަށް އާދަޔާޚިލާފު ތަދެއްގެ އިޙްސާސް ކުރެއްވެން ފެއްޓެވިއެވެ. ހަމައެއާއެކު ހަށިކޮޅުގެ ހޫނުކަން އިތުރުވެގެން ދާންފެށިއެވެ. މި ތަދަށް މެދުކެނޑުމެއް ނައިސް 11 ދުވަސް ފާއިތުވެ ދިޔައެވެ. މި ތަދާއެކުވެސް މާތް ނަބިއްޔާ صَلَّى اللهُ عَلَيْهِ وَسَلَّمَ މީސްތަކުންނާއެކު އިމާމެއްގެ ގޮތުގައި ނަމާދުކުރައްވަމުން ގެންދެވިއެވެ.\nމާތް ނަބިއްޔާ صَلَّى اللهُ عَلَيْهِ وَسَلَّمَ މި ދުނިޔެއާ އަލްވަދާޢު ކިޔުއްވުމުގެ ހަފްތާއެއް ކުރިއެވެ. އެކަލޭގެފާނުގެ އަނބިއަނބިކަނބަލުންގެ ގާތަށް ވަޑައިގަތުމަށް އުނދަގޫފުޅުވީހިނދު، ޢާއިޝާ رَضِيَ اللهُ عَنْهَا ގެ އަރިހުގައި މަޑުކުރެއްވުމުގެ އިޒުނައަށް އެދިވަޑައިގަތުމުން، އެކަލޭގެފާނުގެ އަނބިއަނބިކަނބަލުންގެ އިޒުނައާއެކު ޢާއިޝާ رَضِيَ اللهُ عَنْهَا ގެ އަރިހުގައި މަޑުކުރެއްވިއެވެ. އެދުވަސްތަކުގައި އެކަމަނާ ސޫރަތުލް ފަލަޤު އަދި ސޫރަތުއް ނާސް ކިޔަވާ ވިދާޅުވެ، ފުމެލައްވާ، އެކަލޭގެފާނުގެ އާލާސްކަންފުޅަށް ލުއިކަމެއް ދެއްވަވާތޯ ދުޢާކުރައްވަމުން ގެންދެވިއެވެ.\nދުވަސްތައް ފާއިތުވަމުން އައިސް، އެކަލޭގެފާނާ ބައްދަލުވެވަޑައިގެންނެވި އެންމެފަހު ބުދަ ދުވަހެވެ. އެކަލޭގެފާނުގެ އާލާސްކަންފުޅު ބޮޑުވެ، ހަށިކޮޅުގެ ހޫނުކަން ގަދަވާން ފެށިއެވެ. އެކަމުގެ ސަބަބުން އެކަލޭގެފާނުގެ ހޭފުޅު ނެތޭގޮތް ވާން ފެށިއެވެ. އެކަލޭގެފާނަށް އަޅުއްވާ ވޭނުގެ ބޮޑުކަމުން ޙަދީޘް ކުރެއްވިއެވެ. "ތަފާތު ހަތް ވަޅަކުން ހަތް ޤިރަބުގެ ފެން ތިމަންކަލޭގެފާނުގެ ހަށިކޮޅަށް އަޅުއްވާށެވެ! އެއީ މީސްތަކުންގެ ތެރެއަށް ނުކުމެވަޑައިގެން އެބައިމީހުންކުރެ ޢަހްދު ހިއްޕެވުމަށްޓަކައެވެ." ދެން ޙަފްޞާ رَضِيَ اللهُ عَنْهَا ގެ އަތްޕުޅުގައިވާ ބޮޑު ފެންއަޅާ ކަންވާރެއް ގެނެސް އެކަލޭގެފާނުގެ ހަށިކޮޅަށް ފެން އެޅުއްވިއެވެ. އެކަމުގެ ސަބަބުން އެކަލޭގެފާނުގެ ހަށިކޮޅަށް ލުއިކަން ލިބިވަޑައިގަތުމުން، މިސްކިތްކޮޅުގެ ތެރެއަށް ނުކުމެވަޑައިގެން މިންބަރުކޮޅުގައި އިށީނދެވަޑައިގެންނެވިއެވެ. އެހިނދު މީސްތަކުން އެކަލޭގެފާނުގެ އަރިހަށް ޖަމާވިއެވެ. އެހިނދު އެކަލޭގެފާނު ޙަދީޘްކުރެއްވިއެވެ. "ޔަހޫދީންނާއި ނަޞާރާއިންނަށް ﷲގެ ލަޢުނަތް ހުށްޓެވެ! އެބައިމީހުންވަނީ އެބައިމީހުންގެ ނަބިއްޔުންގެ ޤަބުރުފުޅުތައް އަޅުކަންކުރެވޭ ތަނެއްކަމުގައި ހަދާފައެވެ. އޭ އަޅުގެވެރި އިލާހު! ތިމަންކަލޭގެފާނުގެ ޤަބުރުފުޅަކީ އަޅުކަންކުރެވޭ ތަނެއްކަމުގައި ނުލައްވާނދޭވެ!" ދެން އެކަލޭގެފާނު މިންބަރުކޮޅުން ފައިބައިވަޑައިގެން މެންދުރު ނަމާދުކުރެއްވިއެވެ. ނަމާދަށްފަހު، އަލުން މިންބަރުކޮޅަށް އަރައިވަޑައިގެން ކުރިން ޙަދީޘްކުރެއްވި ފަދައިން ޙަދީޘް ކުރެއްވުމަށްފަހު، އަންޞާރިއްޔަ ބޭކަލުންނަށް ހެޔޮކޮށްހިތްތެވުމަށް ވަޞިއްޔަތްކުރެއްވިއެވެ. އަދި ޙަދީޘްކުރެއްވިއެވެ. "ހަމަކަށަވަރުން ދުނިޔޭގައިވާ ތަކެއްޗާއި، ﷲ ގެ ޙަޟްރަތުގައިވާ ތަކެތީގެ ތެރެއިން އިޚްތިޔާރުކުރުމުގެ ފުރުޞަތު އެކަލާނގެ އަޅަކަށް ދެއްވަވައިފިއެވެ. އެ އަޅަކު އިޚްތިޔާރުކުރީ އެކަލާނގެ ޙަޟްރަތުގައިވާ ތަކެއްޗެވެ." އެހިނދު، އަބޫބަކުރު رَضِيَ اللهُ عَنْهُ ކީރިތި ކުރައްވަން ފެއްޓެވިއެވެ. އެ އަޅަކީ ރަސޫލުﷲ صَلَّى اللهُ عَلَيْهِ وَسَلَّمَ ކަން އަބޫބަކުރު رَضِيَ اللهُ عَنْهُއަށް އެނގިވަޑައިގެންނެވިއެވެ. ދެން، ރަސޫލުﷲ صَلَّى اللهُ عَلَيْهِ وَسَلَّمَ އަބޫބަކުރު رَضِيَ اللهُ عَنْهُ ގެ މަތިވެރިކަން ބަޔާންކޮށްދެއްވިއެވެ.\nމާތް ނަބިއްޔާ صَلَّى اللهُ عَلَيْهِ وَسَلَّمَ އަވަހާރަވުމުގެ4ދުވަސްކުރިން އައި ބުރާސްފަތި ދުވަހެވެ. އެކަލޭގެފާނު އެ ޙާލުކޮޅުގައިވެސް މީސްތަކުންނަށް ހެޔޮކަމަށް ވަޞިއްޔަތްކުރެއްވުމަށްޓަކައި، ލިޔުމަށް އެއްޗެއް ގެނައުމަށް އެންގެވިއެވެ. އެހެންނަމަވެސް، އެކަލޭގެފާނަށް އުނދަގޫފުޅުވާނެތީ ތިމަންމެނަށް ޤުރްއާން އެބަވޭނޫންތޯ އެއްބަޔަކު ދެންނެވިއެވެ. އަނެއްބައި ބޭކަލުން ލިޔުއްވުމަށް އެދިވަޑައިގެންނެވިއެވެ. މިކަމާހުރެ އެކަލޭގެފާނުގެ ގެކޮޅުގައި އަޑުގަދަވުމުން އެކަލޭގެފާނު ނުލިޔުއްވައި މުޝްރިކުން ޢަރަބިކަރައިން ދުރުކުރުމަށާއި، ޒައިދުގެފާނުގެ ލަޝްކަރު ހަނގުރާމައަށް ފޮނުއްވުމަށާއި، ނަމާދުކުރުމަށާއި، އަޅުންނަށް ހެޔޮކޮށްހިތުމަށް ވަޞިއްޔަތްޕުޅުތަކެއް ކުރެއްވިއެވެ. މި ހުރިހާ ދުވަހެއްވަންދެން އެކަލޭގެފާނުގެ އާލާސްކަންފުޅާއެކު މީސްތަކުންނާއިގެން ޖަމާޢަތުގައި ނަމާދުކުރެއްވިއެވެ. މި ދުވަހުގެ މަޣްރިބުނަމާދަކީ އެކަލޭގެފާނު މީސްތަކުންނާއިގެން އިމާމުވެ ކުރެއްވި އެންމެފަހު ނަމާދެވެ. އެ ނަމާދުގައި ސޫރަތުލް މުރުސަލާތު ކިޔަވާ ވިދާޅުވިއެވެ.\nއެއަށްފަހު، ޢިޝާނަމާދުގެ ވަގުތަށްވީއިރު އެކަލޭގެފާނުގެ އާލާސްކަންފުޅު ބޮޑުވެ، ތެދުވެވަޑައިގަތުމަށް އުނދަގޫފުޅުވިއެވެ. އަދި ޙަދީޘްކުރެއްވިއެވެ. "މީސްތަކުން ނަމާދުކޮށްފިތޯއެވެ؟" އެކަލޭގެފާނަށް ދެންނެވުނެވެ. "ނޫނެކެވެ. މީސްތަކުން ކަލޭގެފާނަށް އިންތިޒާރުކުރަނީއެވެ." ދެން ފެންކަންވާރުން އެކަލޭގެފާނުގެ ހަށިކޮޅަށް ފެން އެޅުއްވުމަށް އެންގެވިއެވެ. ފެން އެޅުއްވުމުން ތެދުވެވަޑައިގެންނެވުމަށް މަސައްކަތްޕުޅު ކުރެއްވިހިނދު ހޭފުޅުނެތުނެވެ. އިރުކޮޅަކުން ހޭފުޅުއެރުމުން މީސްތަކުން ނަމާދުކޮށްފިތޯ؟ ސުވާކުރެއްވިއެވެ. މިގޮތަށް، ތިންވަރަކަށް ފަހަރު އެކަލޭގެފާނު ތެދުވެވަޑައިގެންނެވުމަށް މަސައްކަތްޕުޅުކުރެއްވިއެވެ. ދެން، ތެދުވެވަޑައިނުގެންނެވުމުން މީސްތަކުންނާއިގެން ނަމާދުކުރެއްވުމަށް އަބޫބަކުރު رَضِيَ اللهُ عَنْهُ އަށް އެންގެވިއެވެ.\nޖެހިގެންއައި ދުވަސްތަކުގެ ތެރެއިން ދުވަހެއްގެ މެންދުރުވަގުތެވެ. މީސްތަކުންނާއިގެން އަބޫބަކުރު رَضِيَ اللهُ عَنْهُ މެންދުރުނަމާދުކުރައްވަން ހުންނަވަނިކޮށް، ޢައްބާސް رَضِيَ اللهُ عَنْهُ އާއި އެހެން ބޭކަލެއްގެ އެހީތެރިކަމާއެކު މާތް ނަބިއްޔާ صَلَّى اللهُ عَلَيْهِ وَسَلَّمَ މިސްކިތްކޮޅަށް ވަދެވަޑައިގެންނެވިއެވެ. އެހިނދު، އަބޫބަކުރު رَضِيَ اللهُ عَنْهُ އިމާމުކަމުން ފަހަތަށް ޖެހިވަޑައިގެންނެވުމަށް އުޅުއްވިހިނދު، އިމާމްކަމާއިގެން ކުރިއަށްވަޑައިގަތުމަށް އެކަލޭގެފާނުގެ އަތްޕުޅުން އިޝާރާތްކުރެއްވިއެވެ. އެކަލޭގެފާނު ވަޑައިގެން އަބޫބަކުރު رَضِيَ اللهُ عَنْهُ ގެ އަރިހުގައި އިށީނދެވަޑައިގެން ނަމާދުކުރެއްވިއެވެ.\nމާތް ނަބިއްޔާ صَلَّى اللهُ عَلَيْهِ وَسَلَّمَ މި ދުނިޔެ ދޫކުރެއްވުމުގެ އެއްދުވަސްކުރިއެވެ. އެ ދުވަހަކީ އާދިއްތަ ދުވަހެކެވެ. މި ދުވަހު އެކަލޭގެފާނުގެ އަޅުން މިނިވަން ކުރެއްވިއެވެ. އެކަލޭގެފާނުގެ އަތްޕުޅުގައިވި7ދީނާރު ޞަދަޤާތްކުރެއްވިއެވެ. އެކަލޭގެފާނުގެ ދަހަނާކޮޅުތައް މުސްލިމުންނަށް ހިބަކޮށްދެއްވިއެވެ.\nޖެހިގެން އައި ދުވަހެވެ. މީސްތަކުންނަށް އައި އެންމެ ހިތާމަވެރި ދުވަހެވެ. އެންމެ ހެޔޮ ލޮބުވެތި ސާހިބާ މި ދުނިޔެއާ ވަކިވެވަޑައިގެންނެވި ދުވަހެވެ. އެދުވަހަކީ ހިޖުރައިން 11 ވަނަ އަހަރުގެ ރަބީޢުލްއައްވަލްމަހުގެ 12 ވީ ހޯމަދުވަހެވެ. ވަގުތަކީ އެދުވަހުގެ ފަތިސްނަމާދުގައި އަބޫބަކުރު رَضِيَ اللهُ عَنْهُ މީސްތަކުންނާއިގެން ނަމާދުކުރައްވަން ސަފުތައް ހެއްދެވި ވަގުތެވެ. އެކަލޭގެފާނުގެ ގެކޮޅުގެ ފަރުދާ އެއްފަރާތްކޮށްލެއްވުމަށްފަހު މިސްކިތްކޮޅުގެ ތެރެއަށް ބައްލަވާލެއްވިއެވެ. އެހިނދު، މީސްތަކުން ނަމާދުކުރަން ތައްޔާރުވެފައިވާތަން ފެނިވަޑައިގެން އުފާފުޅުން ހިނިވަރުނަކޮށްލެއްވިއެވެ. އެކަލޭގެފާނު ނަމާދުކުރައްވަން ނުކުމެވަޑައިގަންނަވަނީކަމަށް މީސްތަކުންނަށް ހީވެ، ނަމާދު ފެށުން ލަސްކޮށްލުމުން، ނަމާދުކުރިއަށް ގެންދިޔުމަށް އިޝާރާތްކޮށްލެއްވުމަށްފަހު، ގެކޮޅުގެ ފަރުދާ ދަންމަވާލެއްވިއެވެ. މިއީ އެ ނަމާދަކާ އެކަލޭގެފާނު ބައްދަލުވެވަޑައިގެންނެވި އެންމެފަހުގެ ނަމާދެވެ.\nއެދުވަހުގެ ޟުޙާވަގުތު ޖެހުނުހިނދު، އެކަލޭގެފާނުގެ ދަރިކަނބަލުން ފާޠިމާ رَضِيَ اللهُ عَنْهَا ގެންނެވުމަށްފަހު، ސިއްރުފުޅެއް ވިދާޅުވިއެވެ. އެހިނދު، އެކަމަނާ ވަރަށް ބޮޑަށް ކީރިތިކުރެއްވިއެވެ. ދެން، އެހެން ސިއްރުފުޅެއް ވިދާޅުވުމުން އެކަމަނާ އުފާފުޅުކުރެއްވިއެވެ. ރަސޫލާ صَلَّى اللهُ عَلَيْهِ وَسَلَّمَ އަވަހާރަވުމުން އެކަމަނާ ބަޔާންކުރެއްވިގޮތުގައި، އެކަލޭގެފާނު އެންމެ ފުރަތަމަ ވިދާޅުވި ސިއްރުފުޅަކީ މި އާލާސްކަންފުޅަކީ ތިމަންކަލޭގެފާނު އަވަހާރަވުމުގެ އާލާސްކަންފުޅުކަމެވެ. އަދި ދެން ވިދާޅުވި ސިއްރުފުޅަކީ އަހުލުބައިތުންކުރެ އެންމެ ފުރަތަމަ އެކަލޭގެފާނާ ބައްދަލުކުރައްވާނީ ތިމަންކަމަނާކަމަށެވެ. އަދި ސުވަރުގޭގެ މުއުމިނު އަންހެންކަނބަލުންގެ ވެރިއެއްގެ ގޮތުގައި ތިމަންކަމަނާ ވާނެކަމެވެ.\nމިއަށްފަހު، އެކަލޭގެފާނުގެ ހަށިކޮޅުގެ ވޭން ގަދަވުމުގެ ސަބަބުން، ފާޠިމާ رَضِيَ اللهُ عَنْهَا ކަންބޮޑުވެވަޑައިގަތުމުން ޙަދީޘްކުރެއްވިއެވެ. "މިއަދަށްފަހު ކަމަނާގެ ބައްޕާފުޅަށް އުނދަގޫކަމެއް ނުވާނެތެވެ." ދެން އެކަލޭގެފާނުގެ ދެ ކާފަދަރިކަލުންކަމުގައިވާ ޙަސަންގެފާނާއި ޙުސައިންގެފާނު ގެންނެވުމަށް އެދިވަޑައިގަތުމުން، އެ ދެ ދަރިކަލުން ގެންނެވުމުން، އެ ކުދިންނަށް ބޮސްދެއްވިއެވެ. އަދި އެ ދެ ދަރިކަލުންނަށް ހެޔޮކޮށް ހިތުމަށް ވަޞިއްޔަތްކުރެއްވިއެވެ. އަދި އެކަލޭގެފާނުގެ އަނބިއަނބިކަނބަލުންނަށް ނަޞޭޙަތްދެއްވިއެވެ.\nމިއަށްފަހު، އެކަލޭގެފާނުގެ ޙާލުކޮޅު އިތުރަށް ގޯސްވެ، އެކަލޭގެފާނު ޙަދީޘްކުރެއްވިއެވެ. "އޭ ޢާއިޝާއެވެ! ޚައިބަރުން ތިމަންކަލޭގެފާނަށް ފަރިއްކުޅުއްވުނު (ވިހަ ލާފައިވާ) ކެއުމުގެ ވޭންވަރުތައް ތިމަންކަލޭގެފާނަށް އެބަ އަޅުއްވައެވެ. މިއީ އެވިހައިގެ ސަބަބުން ތިމަންކަލޭގެފާނުގެ ހިތްޕުޅުގެ ނާރުފުޅު ބުރިބުރިވެގެންދާނެ ވަގުތެކެވެ."\nއެކަލޭގެފާނު މި ފަނާވަނިވި ދުނިޔެއާ އަލްވަދާޢުކިޔުމުގެ ވަގުތު އައިސްޖެހުނެވެ. އެހިނދު ޢާއިޝާ رَضِيَ اللهُ عَنْهَا އެކަލޭގެފާނު ނެންގެވުމަށްފަހު، އެކަމަނާގެ މޭފުޅުގައި ޖައްސަވާލެއްވިއެވެ. އެހިނދު އެކަމަނާގެ އަޚް އަބްދުއްރަޙްމާން ސިވާކުދަނޑިކޮޅެއް ހިއްޕަވައިގެން ވަޑައިގެންނެވުމުން، އެކަލޭގެފާނު އެ ދަނޑިކޮޅަށް ބައްލަވަން ފެއްޓެވުމުން، އެކަލޭގެފާނު ދަތްޕުޅު އުނގުޅުއްވުމަށް ބޭނުންފުޅުވެ ވަޑައިގެންނެވީކަން އެނގިވަޑައިގެން، އެ ދަނޑިކޮޅު ހޯއްދަވައި، އެކަމަނާގެ އަނގަފުޅުން އެ ދަނޑިކޮޅު މަޑުކޮށްލެއްވުމަށްފަހު، އެކަލޭގެފާނުގެ ދަތްޕުޅު އުނގުޅުއްވައިދެއްވިއެވެ. އެހިނދު ކައިރީގައިވާ ފެން އެއްޗަކަށް އެކަލޭގެފާނުގެ އަތްޕުޅު ލެއްވުމަށްފަހު، މޫނުފުޅުގައި ފެން އުނގުޅުއްވަމުން ޙަދީޘްކުރެއްވިއެވެ. "لا إله إلا الله، ހަމަކަށަވަރުން މަރަކީ އެކަމަށް އުނދަގޫތަކެއްވާ ކަމެކެވެ." ދެން އެކަލޭގެފާނު ޙަދީޘްކުރެއްވިއެވެ. "އެބައެއްގެ މައްޗަށް ނިޢުމަތް ދެއްވެވި ނަބިއްޔުންނާއި، ޞިއްދީޤުންނާއި، ޝަހީދުންނާއި، ޞާލިޙުންނާ އެކުގައެވެ." އަދި ދުޢާކުރެއްވިއެވެ. "އޭ އަޅުގެވެރި އިލާހު! މި އަޅާއަށް ފާފަފުއްސަވާނދޭވެ! އަދި މިއަޅާއަށް ރަޙްމަތްލައްވާނދޭވެ! އަދި އެންމެ މަތިވެރި ފަރާތާ ބައްދަލުކުރައްވާނދޭވެ!" ފަހު ކަލިމަ ތިން ފަހަރަށް ތަކުރާރުކުރައްވައި އެކަލޭގެފާނުގެ އަތްޕުޅު މައްޗަށް އުފުއްލަވާލެއްވިއެވެ. އެހިނދު، އެކަލޭގެފާނުގެ ޠާހިރުވެގެންވާ ފުރާނަފުޅު އެންމެ މަތިވެރި ފަރާތުގެ ޙަޟްރަތަށް ގެންދެވުނެވެ. إنا لله وإنا إليه راجعون.


Tree Top Hospital ge 'Health Camp' ah aammunge bodu tharuheebeh\nޓްރީ ޓޮޕްގެ ހެލްތު ކޭމްޕަށް އާންމުންގެ ބޮޑު ތަރުހީބެއް\nޓްރީ ޓޮޕް ހޮސްޕިޓަލުން ބޭއްވި ހެލްތު ކޭމްޕްގެ ތެރެއިން -ފޮޓޯ:ޓްރީ ޓޮޕް\nއާންމުންގެ ބޮޑު ތަރުހީބަކާ އެކު، ޓްރީޓޮޕް ހޮސްޕިޓަލުން އޭދަފުށީގައި ބޭއްވި ހެލްތު ކޭމްޕް އިއްޔެ ނިންމާލައިފި އެވެ.\nހުކުރު ދުވަހު ހެނދުނު9އިން އިއްޔެ ހަވީރު6އަށް ބޭއްވި މި ކާމިޔާބު ހެލްތު ކޭމްޕް ގައި 301 ބަލިމީހަކަށް ފަރުވާ ދިނެވެ. މި ކޭމްޕްގައި ޓްރީޓޮޕް ހޮސްޕިޓަލުގެ ތަޖުރިބާކާރު ޑޮކްޓަރުންނަށް ދެއްކުމުގެ ފުރުސަތު ހިލޭ ލިބިފައިވެ އެވެ.\nއެގޮތުން، ކަށީގެ އޮޕަރޭޝަންގެ ހާއްސަ ތިން ޑޮކްޓަރުން ކަމަށްވާ ޑރ. މުހައްމަދު ހަބީބާއި ޑރ. ހުސައިން ފައިސަލް އާއި ޑރ. އަލީ މުޒުނީ އަދި ކުޑަކަމުދާ ނިޒާމުގެ ހާއްސަ ޑޮކްޓަރު ޑރ. މެހެމަތު އޯޑަ އަށް ދެއްކުމުގެ ފުރުސަތު އޮތެވެ.\nބ. އަތޮޅު ހޮސްޕިޓަލުގެ މެނޭޖަރު ހެލްތު ސާވިސް މުހައްމަދު ރަޝީދު ވިދާޅުވި ގޮތުގައި އެ ހޮސްޕިޓަލުން މިފަދަ ކޭމްޕުތައް ބޭއްވުމުގެ އެންމެ ބޮޑު މަގްސަދަކީ، މިއަތޮޅުގެ ރައްޔިތުން މާލެގޮސް ސިއްހީ ޚިދުމަތްތައް ހޯދުމަށްޓަކައި ކުރަންޖެހޭ ހޭދަތައް ނުކޮށް، އަމިއްލަ ރަށުގައި ބައިތިއްބައިގެ އެ ޚިދުމަތް ފޯރުކޮށްދިނުމެވެ. އަދި މިއީ ރައްޔިތުންނަށް ގާތުން ޚިދުމަތް ދިނުމަށް ބާއްވާ ކޭމްޕުތަކެއް ކަމަށް ވެސް އޭނާ ވިދާޅުވި އެވެ.\nމިއީ ޓްރީޓޮޕް ހޮސްޕިޓަލާއި ބ. އަތޮޅު ހޮސްޕިޓަލު ގުޅިގެން ބޭއްވި ކޭމްޕެކެވެ.\nމި ކޭމްޕަށް ބ. އަތޮޅު ކައުންސިލާއި އޭދަފުށީ ކައުންސިލް އަދި ޖަމިއްޔަތުލް ވަފާ އާއި ފޭލި ޖަމިއްޔާގެ އިތުރުން ބައެއް އާއްމުންގެ އެހީތެރިކަން ވެސް ލިބުނުކަމަށް ބ. އަތޮޅު ހޮސްޕިޓަލުން ބުންޏެވެ.


Kulhudhuffushi Online - Hingumahtakai kuranjehey opareyshaneh faisaage nethigen nukurevifai\nހިނގުމަށްޓަކައި ކުރަންޖެހޭ އޮޕަރޭޝަނެއް ފައިސާގެ ނެތިގެން ނުކުރެވިފައި\nއަބްދުލް ވާހިދު ޙަސަން - 1 year ago - 13 ޖުލައި 2016\nއަހުމަދު އާއިލް އަކީ އުފަން ވިއިރު ދެފައިގެ ނުކުޅެދުންތެރިކަން ހުރުމުގެ ސަބަބުން ހިނގުމުން މަހްރޫމްވެފައިވާ ކުއްޖެ އެވެ. އޭނާގެ ދެފަޔާއެކު ފައިތިލަ ވަނީ އެތެރެއަށް ބަޅުވެފައެވެ.\n2 އަހަރުގެ އާހިލް މިހާރުވެސް ވަނީ އެކަންތައް ރަނގަޅުކުރުމަށް ދެ އޮޕަރޭޝަނެއް ވެސް އިންޑިޔާއިންކޮށްފަ އެވެ. ފަހުން ކުރި އޮޕަރޭޝަނާ އެކު ފައިގައި ވަނީ ޕުލާސްޓަރު އަޅާފަ އެވެ. ޕްލާސްޓަރު ނެގުމަށް އިންޑިޔާއަށްދާން ޖެހޭ މުއްދަތު ވެސް މިހާރު ވަނީ ހަމަވެފަ އެވެ.\n” ދެ ފައި ރަނގަޅުކުރުމަށް އަޅާފަ އެވާ ޕްލާސްޓަރު ނަގަން އިންޑިޔާއަށްދާ ޖެހޭ މުއްދަތުވެސް މިހާރު މިއޮތީ ހަމަވެފައި. ފައިސާ ނެތިގެން ނުދެވިފަ މިތިބީ ” ދޮޅު އަހަރުން ފެށިގެން އާހިލް ބެލެނިވެރިކަމުގައި ހުރި އޭނާ މާމަ ބުންޏެވެ.\nއާހިލް . އޭނާއަށް ހިންގެން އަންނަނީ ފައިތިލަ ރަނގަޅުކޮށްގެން–\nއާހިލްގެ މާމާ ކުޅުދުއްފުށީ، މަލުތެރޭގެ ނަޖުމާ ބުނީ ބޮޑު އޮޕަރޭޝަނެއް ކޮށްފައި ހުރުމުން ޕްލާސްޓަރު ގަނޑު ނެގުމަށް ދާން ޖެހެނީ އިންޑިޔާއަށް ކަމަށާއި ޕްލާސްޓަރު ނެގުމަށް ފަހު ޑޮކްޓަރުން ބަލާފައި އިތުރު އޮޕަރޭޝަނެއް ވެސް ކުރަން ޖެހިދާނެ ކަމަށެވެ.\n” ކުރިން އޮޕަރޭޝަން ކޮށްފައި ޑޮކްޓަރުން ބުނެފައިވަނީ މިކޮޅަށް އަންނާށޭ. ބަލާފައި އިތުރަށް އޮޕަރޭޝަނެއް ކުރަން ޖެހެންޏާ ވެސް އޭރުންނޭ އެނގޭނީ ” ނަޖުމާ ބުންޏެވެ.\nއާހިލްގެ ފައިތިލަ ރަނގަޅުކުރުމަށް ކުރި ފުރަތަމަ އޮޕަރޭޝަން–\nނަޖުމާ ބުނީ ފައިސާގެ އެހީތެރިކަމަށް މިވަގުތު ވަރަށް ބޭނުންވާ ކަމަށެވެ. އަދި ފައިސާ ލިބުނުހާ އަވަހަކަށް އިންޑިއާއަށް ފުރާނެ ކަމަށް އޭނާ ބުންޏެވެ.\nތުއްތު އާހިލްއަށް އޮޕަރޭޝަނަށް އެހީތެރިވެދޭން ބޭނުންވާ ފަރާތްތަކުން އޭނާ މާމާގެ އެކައުންޓަށް އެހީތެރިކަން ފޯރުކޮށްދިނުމަށް އެ އާއިލާއިން އެދެއެވެ. ނަޖުމާގެ ފޯނު ނަމްބަރަކީ 9115662 އެވެ.\nAccount Name:Najuma Ahmed/ Account Number:7730000043842\nނުކުޅެދޭ މީހުންގެ ހައްގު ހިމާޔަތް ކުރެވޭ ނިޒާމެއް ގާއިމްކޮށް ދިނުމަށް އެޗްއާރްސީއެމް އިން ގޮވާލައިފި\nހާއްސަ އެހީއަށް ބޭނުންވާ ދަރިވަރުންތަކެއް އަލަށް އުތީމް ގަނޑުވަރަށް ޒިޔާރަތްކޮށްފި\nއައްބެއަށް ބައިބަލާއިން ލިބުނު ބައެއް އިނާމްތައް ހާއްސަ އެހީއަށް ބޭނުންވާ ކުއްޖަކަށް ހަދިޔާކުރަނީ\nނުކުޅެދުންތެރިކަން ހުންނަ ދެ ކުދިންގެ ބައްޕަ ދެ ކިޑްނީ ފެއިލްވެ އެހީތެރިކަމަށް ބޭނުންވެފައި\nއުރީދޫއިން ހަތަރު ލައްކަ ރުފިޔާގެ އިނާމު ލިބޭ ކްއިޒެއް ފަށައިފި\nސައިފް އަދި ކަރީނާ އަށް ފިރިހެން ކުއްޖެ ލިބެނީ


ސިޔާސީ ޕާޓީ އަކީ ކޮބާ؟ | ޖަޒީރާރާއްޖެ\nSunday, 23 September 2018 | 23:06\nދައުލަތެއް އުފެދިގެން އަންނަނީ ތަފާތު ބަހާތަކެއް އެމުނިއެކުލެވިގެންނެވެ. އޭގެ ތެރޭގައި، ސަރަހައްދީ އިން ވަކިވެފައިވާ ފަސްގަނޑެއް އޮތުމާއި، އެ ފަސްގަނޑުގައި ދިރިއުޅޭ އާބާދީއެއް އޮތުމާއި، އެ އާބާދީގެ މައްޗަށް ވެރިކަން ހިންގާނެ ސަރުކާރެއް އޮތުމުގެ އިތުރަށް އެ ފަސްގަނޑާއި އާބާދީ އެހެން ހުރިހާ ފަރާތެއްގެ އަޅުވެތިކަމުން ނަޖާވެފައިވުން ހިމެނެއެވެ.\nދެންފަހެ، އެ ދައުލަތުގެ ކަންކަން ރައްޔިތުން އެދޭގޮތުގެ މަތިން ކުރިޔަށް ގެންދިއުމަށްޓަކައި ރައްޔިތުންނާއި ވެރިންނާއި ދެމެދުގައި ހެދޭ އަހުދުނާމާއެއްގެ ދަށުން އެ ރައްޔިތުންގެ މައްޗަށް ވެރިން އައްޔަންވެގެން ދެއެވެ. އެ ވެރިންގެ މައިގަނޑު މަސްޢޫލިއްޔަތަކީ ބޭރުގެ ނުފޫޒުން ދައުލަތް ހިމާޔަތްކުރުމާއި، އެތެރޭގެ ސުލްހަމަސްލަހަތު ހިފެހެއްޓުމާއި، ރައްޔިތުންގެ މެދުގައި އަދުލުވެރިވުމާއި، ރައްޔިތުންގެ ދުޅަހެޔޮކަން ކަށަވަރުކުރުމެވެ. ބަދަލުގައި ރައްޔިތުން ވާ ޤުރުބާނީ ކުޑައެއް ނޫނެވެ. އެއީ، ހިތުހުރިގޮތަކަށް އުޅުމުގެ ބަދަލުގައި، ވެރިކަމުގެ ފަރާތުން ބަޔާންކުރާ ގޮތެއްގެ މަތިން އުޅެމުން ގެންދިއުމެވެ. ވެރިކަމުގެ ފަރާތުން ހަދާ ޤާނޫނާއި ޤަވައިދުތަކަށް ބޯލަނބާ ކިޔަމަންގަނެގެން އުޅުމެވެ.\nދުނިޔެ އެނބުރެމުން ސެނބުރެމުން ގޮސް، މިއަދު ވެރިކަމުގެ ސެހެންޝާހާއި އިއްޒަތާއި ލައްޒަތު ކުޑަވެއްޖެއެވެ. ވެރިކަން ވަނީ ރައްޔިތުން އަތްފޯރާފަށަށް އައިސްފައެވެ. ރައްޔިތުންނަކީ ފަހުބަސް ބުނާބަޔަކަށް މިވަނީ ވެފައެވެ. ވެރިކަމުގެ ހުރިހާ ބާރެއް ފެށިގެން އަންނަނީ ރައްޔިތުންގެ ކިބައިން ކަމަށާއި އެ ބާރުތައް ދެމިއޮންނަނީވެސް ރައްޔިތުންގެ ކިބައިގައި ކަމަށް މިވަނީ ވެފައެވެ.\nއެހެންކަމުން، ކިތެންމެ ދަތިކަމެއްކަމުގައި ވީނަމަވެސް، ހަމަ ކޮންމެ ރައްޔިތު މީހެއްގެ އަޑުވެސް މިވަނީ އަހަންޖެހިފައެވެ. ނަތީޖާއަކީ، އެ ރައްޔިތުން ތަމްސީލުކުރެވޭނެ އިންތިޒާމުތަކެއް ހަމަޖެހިގެން ދިއުމެވެ. ރިޕްރެޒެންޓެޓިވް ޑިމޮކްރެސީއަށް ދުނިޔެ އޮލަނބުވުމެވެ.\nކަން މިހެން އޮތުމާއެކު، ދައުލަތުގެ އެންމެ މަތީ މަސްލަހަތު ހިމާޔަތްކޮށް ކުރިއެރުވުމަށްޓަކާ އެ މީހަކަށް ފެންނަ ޚިޔާލަކައިގެން ކޮންމެ މީހަކުވެސް ނުކުމެއްޖެއެވެ. މިގޮތުން އެމީހަކު ފިކުރާވާ އަނެކާވެސް ހޯދައިފިއެވެ. އަދި މި އެންމެން ފިކުރީގޮތުން އެއްގަލަކަށް އަރައިފިއެވެ. މިބައިމީހުން ޖަމާއަތެއްގެ ސިފައިގައި ހަރަކާތްތެރިވާން ފަށައިފިއެވެ. އާދެ، ސިޔާސީ ޕާޓީއަކަށް ވެއްޖެއެވެ.\nސިޔާސީ ޕާޓީއަކީ ކޮބައިތޯއެވެ؟ އާދެ، ސިޔާސީ ޕާޓީއަކީ ވަކި ސިޔާސީ ފަލްސަފާއަކަށް ރުހިގެން، ސިޔާސީ ވަކި ހަމަތަކެއް ޤަބޫލުކޮށްގެން، ވަކި ސިޔާސަތުތަކެއްގެ ތެރެއިން ދައުލަތާއި އެ ދައުލަތުގެ ބެލެނިވެރިކަމުގެ ދަށުގައިވާ އެންމެހާ ރައްޔިތުންގެ އެންމެ މަތީ މަސްލަހަތުތައް ހިމާޔަތްކޮށް ކުރިއެރުވުމަށްޓަކައި، ރައްޔިތުންގެ ބަޔަކު އެއްގަލަށް އަރާތިބެ، ތަރުތީބުކޮށް އިންތިޒާމުކޮށް އުފައްދާ ޖަމާއަތެކެވެ.\nއެކި އެކި ސިޔާސީ ބުއްދިވެރިންނާއި މުހައްލިލުން، ސިޔާސީ ޕާޓީއަކީ ކޮބައިކަން އެގޮތް މިގޮތަށް ބުނެދީ ހަދަތެވެ.\nއަޔަލޭންޑް ގެ މަޝްހޫރު ސިޔާސީ މާހިރު އެޑްމަންޑް ބާރކް (1729 އިން 1797 އަށް) ލިޔުއްވާފައިވާގޮތުން، ސިޔާސީ ޕާޓީއަކީ ސިޔާސީ ގޮތުން ވަކި ފިކުރަކަށް އެއްބަސްވާ ބަޔަކު އެ ބައިމީހުންގެ ގުޅިފައިވާ މަސައްކަތުން ދައުލަތުގެ އެންމެ އިސް މަސްލަހަތު ހިމާޔަތްކުރުމަށްޓަކައި އެކުލަވާލާ ޖަމާއަތެކެވެ.\nއިނގިރޭސި ވިލާތައް އުފަންވެ ކެނެޑާގައި ރައްވެހިވެފައިވާ ސިޔާސީ ހޯދުންތެރިޔެއް ކަމުގައިވާ ސްޓެފަން ބަޓްލަރ ލީކޮކް (1869 އިން 1944 އަށް) ބުނެފައިވަނީ ސިޔާސީ ޕާޓީ އަކީ ރައްޔިތުންގެ ތެރެއިން ބަޔަކު އެކުވެގެން ހަރަކާތްތެރިވާ ސިޔާސީ ސަހުސެއް ކަމުގައެވެ.


Lanka Gai Muslimunnaa Dhekolhah Dhey Hamalaa Thakugai Salaamathee Baaruthakun Baiveri Vanee - Vaguthu\nކޮވިޑް-19: ރާއްޖެ އިން ފައްސިވާ މީހުންގެ އަދަދަށް މަޑުޖެހުމެއް، ނަމަވެސް ނުރައްކާ ބޮޑު! -5ގަޑިއިރު ކުރިން\nލަންކާގައި މުސްލިމުންނާ ދެކޮޅަށްދޭ ހަމަލާތަކުގައި ސަލާމަތީ ބާރުތަކުން ބައިވެރިވަނީ\n1 އަހަރު ކުރިން ( މެއި 15, 2019 )\nލަންކާގައި ސަލާމަތީ ބާރުތައް ހަރަކާތްތެރިވަނީ\nއަވައްޓެރި ސްރީލަންކާގައި ފާއިތުވެދިޔަ ދެތިން ދުވަހެއްގެ ތެރޭގައި ހިނގަމުންދާ ހަމަނުޖެހުންތަކުގައި މުސްލިމުންގެ ގެދޮރާއި މުދާ އަންދައި އަދި އެޤައުމުގެ މިސްކިތްތަކަށް ބޮޑެތި ގެއްލުންތަކެއް ދެމުންދާއިރު، އެ ހަމަލާތަކުގައި ލަންކާގެ ސަލާމަތީ ބާރުތަކުގެ ބައެއް ފަރާތްތަކުންވެސް ބައިވެރިވަމުންދާކަން ހާމަވެއްޖެއެވެ.\nލަންކާގެ ހަރުކަށި ބުދިސްޓުން އެޤައުމުގައި މުސްލިމުންނާއި ދެކޮޅަށް މިހާރު ހިންގަމުންދާ ޖަރީމާތައް އެޤައުމުގެ ނޫސްތަކުންވެސް ސިއްރު ކުރާއިރު، ސިފައިންނާއި ފުލުހުން އެކަންކަމަށް ހިއްވަރުދީ އެއްބާރުލުން ދެމުންދާ ކަމުގެ އަޑު ކުރިން ވެސް ވަނީ ފެތުރިފައެވެ.\nލަންކާގައި މުސްލިމުންނާއި ދެކޮޅަށް ހަމަނުޖެހުން ހިންގަމުންދާ ސަރަޙައްދުތަކުގައި ސަލާމަތީ ބާރުތައް ހަރަކާތްތެރިވަނީ\nއެގޮތުން ހަމަނުޖެހުން ހިންގި ސަރަޙައްދެއްގައި ހުރި މުސްލިމުންގެ ތަކެއްޗާއި ތަންތަނަށް ގްރޫޕުތަކުން ހަމަލާދިން އިރު އެތަންތަނުގައި ތިބި ސިފައިންނާއި ފުލުހުން އެކަން ހުއްޓުވުމަށް އެއްވެސް މަސައްކަތެއް ނުކޮށް ތިބޭ މަންޒަރު ފެންނަ ވީޑިއޯތައް ކުރިން ވަނީ ދައުރުވެފައެވެ. މި ވީޑިއޯތައް ގިނަ ބައެއްގެ ސަމާލުކަމަށް އައިސްފައި ވަނިކޮށް، މުސްލިމުންނާއި ދެކޮޅަށް ލަންކާގައި ދެމުންދާ ހަމަލާތަކުގައި ސަލާމަތީ ބާރުތަކުން ބައިވެރިވާ މަންޒަރު ފެންނަ ވީޑިއޯތަކެއްވެސް މިހާރު ވަނީ ދައުރުވާން ފަށާފައެވެ.\nއެއިން ބައެއް ވީޑިއޯތަކުގައި، މިސްކިތްތައް ހިމެނޭ ސަރަޙައްދުގައި ފޯރިމަރަން ތިބޭ ފުލުހުންގެ އިރުޝާދާ އެއްގޮތަށް ގްރޫޕުތަކުން ގޮސް ތަންތަން ސުންނާފަތި ކުރާ މަންޒަރު ފެނިގެން ދެއެވެ. އަދި މިސްކިތެއްގެ ތެރޭގައި މުސްލިމުންގެ ހިމާޔަތުގައި ތިބި ފުލުހުންތަކެއް ބުދިސްޓުން އެ މިސްކިތަށް ވަނުމަށް ދަޢުވަތުދީ ހަމަނުޖެހުން ހިންގުމަށް މަގުފަހިކުރާ މަންޒަރާއި، ހަމަލާތަކުގައި އޭނާ ބައިވެރިވާ މަންޒަރު ފެންނަ ސީސީޓީވީ ފުޓޭޖެއްވެސް މިހާރު ވަނީ ދައުރުވާން ފަށާފައެވެ.\nމިދިޔަ މަހު ލަންކާއަށް ދިން ނިރުބަވެރި ހަމަލާތަކަށްފަހު މުސްލިމުންނާއި ދެކޮޅަށް ފާޅުގައި ލަންކާގައި އެންމެ ވަރުގަދަޔަށް ހަޅުތާލު ހިންގަން ފެށީ މީގެ ތިން ވަރަކަށް ދުވަސް ކުރިންނެވެ. އެގޮތުން މުސްލިމުންގެ ގެދޮރާއި ފިހާރަތަކާއި މިސްކިތްތައް ސުންނާފަތިކޮށް ފުނޑުފުނޑު ކުރަމުންދާއިރު އެކަންކަން ކުރަމުން ދަނީ އެޤައުމުގެ ބުދިސްޓު ޖަމާޢަތްތަކުގެ ވެރިންނާއި ފުލުހުންނާއި ގުޅިގެން ކަމަށް ގިނަ ބަޔަކު ތުހުމަތު ކުރެއެވެ.\nމިހާރު ލަންކާގެ އެކި ހިސާބުތަކުގައި މުސްލިމުންނާއި ދެކޮޅަށް ނުރައްކާތެރި ހަމަލާތައްދީ އެފަދަ ކަންކަން ރާވަމުންދާއިރު، އެ ހަމަލާތަކުގެ ތެރެއިން މީގެ ދެ ދުވަސް ކުރިން މުސްލިމަކު މަރާލާފައި ވެސް ވެއެވެ. އަދި މުސްލިމުންނަށް އަނިޔާކޮށް މާރާމާރީ ހިންގަމުންދާއިރު، މުސްލިމުންގެ ގެދޮރު ލޫޓުވައި ބޮޑު ނުރައްކަލަކަށް މުސްލިމް އާއިލާތައް ވަނީ ހުށަހަޅާފައެވެ.\nބުދިސްޓުންގެ ބޮޑު މެޖޯރިޓީއެއް އޮންނަ ލަންކާގައި މުސްލިމުން ޙިއްސާކުރަނީ އެޤައުމުގެ އާބާދީގެ އެންމެ 10 އިންސައްތައެވެ. އެޤައުމުގެ އާބާދީގެ 70 އިންސައްތަ އަކީ ބުދިސްޓުންނެވެ. ކަން މިހެން އޮތުމުން ބައިމަދު މުސްލިމުންނަށް ބުދިސްޓުންގެ ނުބައި ރޭވުންތަކުގެ ތެރެއިން ކޮންމެ ފަދަ އަނިޔާއެއްވެސް ދީފާނެކަމުގެ ބިރު އޮތީ ބޮޑުވެފައެވެ.\nލަންކާގައި މުސްލިމުންނާއި ދެކޮޅަށް ހިންގަމުންދާ ހަމަނުޖެހުންތަކާއި ގުޅިގެން ފާއިތުވެދިޔަ ދެ ރޭ އެޤައުމުގެ ހުރިހާ ހިސާބެއްގައި ކާފިއުވެސް އިއުލާނުކޮށްފައި ވެއެވެ. ނަމަވެސް މި ކާފިއު ހިންގަނީ ހަމައެކަނި މުސްލިމުންނަށް ކަމަށާއި، ހަމަނުޖެހުން ހިންގާ ބުދިސްޓު ގްރޫޕުތަކަށް އެއްވެސް ހުރަހެއް ނެތި އެމީހުން މުސްލިމުންނަށްދޭ ހަމަލާތައް ކުރިޔަށް ގެންދެވޭ ކަމުގެ އަޑު ވަނީ ފެތުރިފައެވެ.\nލަންކާގައި މުސްލިމުންނަށް އަނިޔާދީ ގެއްލުން ދެމުންދަނީ، މިދިޔަ މަހު އެޤައުމުގައި ދިން ހަމަލާގެ ފަހަތުގައި ތިބީ މުސްލިމުން ކަމަށް ބުނެއެވެ. އެ ހަމަލާގެ ތުހުމަތުތައް އެޤައުމުގައި މުސްލިމުންނައް ރައްދުކުރާން ފެށީ، ހަމަލާގެ ޒިންމާ، މުސްލިމުންގެ ނަމުގައި ދުނިޔޭގެ އެކި ކަންކޮޅުތަކުގައި ކުޑަކުދިންނާއި އަންހެނުން މަރައި ލޭއޮހޮރުވުންތައް ހިންގަމުންދާ އިސްލާމިކް ސްޓޭޓްސް (އައިސިސް) އިން ހަމަލާގެ ޒިންމާ އުފުލުމުންނެވެ.\nސްރީލަންކާގެ ފަތުރުވެރިކަން އޮގަސްޓް މަހު ހުޅުވާލަނީ\nކޮވިޑް-19 : ލަންކާ އަށް ދެވަނަ ރާޅެއް އަރާފާނެކަމުގެ އިންޒާރު ދީފި!\nކޮވިޑް-19: ލަންކާއިން ބަލި ޖެހުނު މީހުންގެ އަދަދު ރާއްޖެއަށްވުރެ އިތުރުވެއްޖެ\nމެއި 15, 2019 06:07\nތިހެންވަންޏާ އައިސިސް އާ ބުޑިސްޓުން ގުޅިގެން ގޮއްވި ގޮއްވުންތަކެއް ކަމަށް ބެލެވޭ. މުސްލިމުންނާ ދެކޮޅަށް ނިކުންނަން އުޒުރެއް ހޯދީ. ވޯލްޑް ޓްރޭޑް ސެންޓަރ ގޮއްވާލީވެސް މުސްލިމުން ބޮލުގަ އަޅުވަން. މިޔަށް ކިޔަނީ ގޭމްސް އޮފް ޕޮލިޓިކްސް...\nމެއި 15, 2019 08:11\nދެންތިޖެހެނީ ބުޑިސްޓުންނާދެކޮޅަށް ހުރިހާމުސްލިމުންތެދުވަން .. އެއިރުން ޖިހާދަކަށްނޫނީނުވާނެ ..\nމެއި 15, 2019 08:12\nކޮބާ ޖިހާދުކުރާހިތުންއުޅޭބެއްޔާމެން .. އެއޮތީޖިހާދުކުރަންޖެހިފައެންނު ؟\nމެއި 15, 2019 10:08\nޒާތްޒާތަށް މަލާމަތް ކުރާނެ ކަމެއްނެތް. ކަންނެތްކަމާ ޤާފިލުކަމާ ބޮޑާކަމާއެކު ކިހާދުވަހަކު މިދުނިޔޭގައި ތިބާ ހުންނާނަމޭހިތާ ތިޒާތުގެ ވާހަކަ ތިދައްކަނީ. މުސްލިމުންނަކީވެސް، ﷲ ތަޢާލާގެ އަޅުން. މުސްލިމުންނަށް އޮތް ހިތްހަމަޖެހުމަކީ، މިކާއިނާތުގެ ވެރިއިލާހު ރުހިވޮޑިގެންވާ ދީނުގައި އެމީހުންތިބޭކަން. ކޮންމެ އިންސާނަކުވެސް މަރުވުމަށްފަހު އެމީހާގެ ނުފެންނަ ފުރާނަ ވަންނަތަނަކާމެދު އަމިއްލައަށް ވިސްނާލީމަ ހިތަށް ކޮންމެވެސް ވަރެއްގެ ބިރުވެރިކަމެއް ވަދެ ބޮޑާގޮތްގަނޑު ކެނޑިދާނެ.\nމެއި 15, 2019 19:12\nބޭފުޅާ ރާގަކަށް ވާހަކަ ދައްކަނީކީ ނޫން، ލަންކާގައި މުސްލިމުން ހަނާ ކުރާއިރު ތިބައިގަނޑު ފިލާ ތިބޭތީ މިހެން މިބުނީ\nމެއި 15, 2019 10:12\nމުސްލިމު ނަންކިޔާ މީހުން ބޮންގޮއްވީ، ކްރިސްޓިއަން ޗާޗްތަކުގައާއި ހޮޓެލްތަކުގައި. މިބުޑިސްޓުން މުސްލިމުންނާ ދެކޮޅަށް މިނުކުތީ މިއީ ބުރިސްޓުންގެ ރޭވުމަކުން ކުރިކަމެއްކަން ދުނިޔެއަށް ހާމަވާ ކަމެއް. މިމީހުން މަކަރާ ހީލަތުން މުސްލިމުންނާ ދެކޮޅަށް އަނިޔާވެރިވުމަށް މަގުފަހިކުރުމުގައި މިގެންގުޅޭ އުސޫލަކީ، ޒައިނިސްޓުން، (އެމެރިކާ، އިޒްރޭލުން، އިންގިރޭސިން) ބޭނުންކުރާ މަކަރުވެރި ގޮތްތައް. ﷲ ތަޢާލާ މުސްލިމުންނަށް ނަސްރުދެއްވާ، ﷲ ގެ އަދުއްވުން ނިކަމެތި ކުރައްވާނދޭވެ. އާމީން. ޔާރައްބަލްޢާލަމީން.\nމެއި 15, 2019 10:42\nލަންކާގެ މުސްލިމުންނައް ރާއްޖޭގެ ރައްވެހިކަން ދީގެން ރާއްޖެ ގެންނަންވީ. އެމީހުންގެ ހުރިހާ މުދަލަކާއި އެސެޓެއްވެސް ރާއްޖެއައް ބަދަލުކޮއް ވިޔަފާރިވެސް ރާއްޖެ ގެންނަންވީ.. އޭރުން ރާއްޖެގެ އާބާދީ ބޮޑުވެ އިކޮނޮމިކުކޮއް ކުރިއަރާދާނެ.. އަދި ޑޮމެސްޓިކު މާކެޓު ބޮޑުވެ ސަރުކާރުގެ އާމްދަނީ އިތުރުވެ ވަޒީފާތައް އުފެދޭނެ. އަދި ވިޔަފާރި ފުޅާވެ ތަރައްގީ ހަލުއިވާނެ. އަދި ލަންކާގެ މުސްލިމުންނައް އަމާން ދިރިއުޅުމެއް ލިބިގެނދާނެ. އަދި ލަންކާގެ އިކޮނޮމީ ވެއްޓި ބުޑިސްޓުންތަކައް ފިލާވަޅެއްލިބޭނެ.\nމެއި 16, 2019 06:22\nސޫރިޔާ އަފްޢާނިސްތާނު އިރާގް އަދި ލީބިޔާގެ “މުސްލިމުންނާއި” ފަލަސްތީނު މީހުންވެސް ގެންނަންޖެހޭނެ ނޫންތޯ!؟\nމެއި 15, 2019 11:12\nލަންކާ މީހުން ތިބީދެބަންދިހާރު ވެފަ މިމީހުންނައް ނުއެގުނު 30 އަހަރު ވަންދެން އިންޑިޔާގެ ޖާސޫސީ އިދާރާއިން ލަންކާގަ ތަމަޅައިން އިންނައް ހަތިޔާރު، ފައިސާ އަދި ޓްރެއިނިން ދީގެން ބޮޑު އަހުލީ ހަގުރާމައެއް ކުރުވިކަންވެސް، އަދި މިފަހަރުގެ ހަމަލާއަކީވެސް ހަމަ އެއްބަޔަކު ހިންގި ކަމެއްކަން މިފަހަރު މުސްލިމުންނާ ތަޅުވަން.\nމެއި 15, 2019 16:50\nކެންސަރަށް ކުރެވިދާނެ ފަރުވާއެއް ޑރ. އިޔާޒް\nމެއި 18, 2019 05:59\nމުސްލިމުންނާ އެންމެ ދެކޮޅުވެރި ޢަދާވާތްތެރި ބަޔަކީ ޔަހޫދީންނާ ބުޑިސްޓުން ކަން މިހާރު މުޅި ދުނިޔެ ގަބޫލު ކުރާނެއެވެ. އިސްރާއީލް އާ ބެހޭގޮތުން ކިޔާނެ އިތުރު އެއްޗެއް ނޯންނާނެއެވެ. މިޔަންމާގަ މުސްލިމުން ދިރި ތިއްބާ އަންދާ މުސްލިމުން ކުދިކޮށް ކޮށާލީ ބުޑިސްޓުންނެވެ. އެކި ފަހަރުމަތިން އިންޑިއާގަ ވެސް ބުޑިސްޓުން ވަނީ މުސްލިމުންނަށް ހަމަލާ ދީފައެވެ. މިހާރު ލަންކާގަވެސް ބުޑިސްޓުންގެ އަނިޔާވެރިކަމެވެ. ލަންކާގަ ދިން ނިރުބަވެރި ހަމަލާއަކީ ބުޑިސްޓުން މުސްލިމުންގެ މައްޗަށް އަނިޔާވެރި ވެގަތުމަށް ރޭވިގެން ހިންގި ޖަރީމާއެއް ކަމަށް ބުނާ މީހުންވެސް މަދެއް ނޫނެވެ. އެ ހަމަލާގަ ބުޑިސްޓުންގެ އެއްވެސް ތަނަކަށް ހަމަލާއެއް ދީފަ ނުވުމުން ވެސް ރޭވުމެއް ކަމަށް ޝައްކު ކުރެވޭނެ އެވެ. ހިތާމަ އަކީ ބައެއް މުސްލިމް ގައުމުތަކުގެ ވެރިން މި ހަރުކަށި ބުޑިސްޓުންނާ ގުޅި މުސްލިމުންނާ މެދު އަނިޔާވެރި ވުމަށް އެބައިމީހުންގެ ޕްރޮޕެގެންޑާ ފަތުރާތީ އެވެ. ބުޑިސްޓުންގެ ތެރޭގަ ތިބޭ ހާމުދުރުންނަކީ އެމީހުންގެ އެންމެ ދީންވެރި މީހުން، ހާމުދުރުން އެންމެ ރުޅި އަންނަނީ މުސްލިމުންގެ ތެރޭގަ ތިބޭ ދީންވެރި ނުވަތަ ދީނަށް ލޯބިކުރުމަށް މަސައްކަތް ކުރާ މުސްލިމުންނަށެވެ. އެހެންކަމުން އެބައިމީހުންގެ އެޖެންޑާގަ އެވަނީ އެފަދަ މުސްލިމުން ނިކަމެތިކޮށް މަކަރުވެރި އެޖެންޑާގެ ދަށުން ކޮންމެވެސް ގޮތަކުން ޖަލަށްލާ ނަފްސާނީ އަދި ޖިސްމާނީ އަނިޔާ ދިނުމެވެ. ނުވަތަ ކޮންމެވެސް ގޮތަކުން މަރާލުމެވެ. ލަންކާއިން މި ބޮޑު މަންޒަރު ނުފެނޭތޯ އެވެ.


Kalhu dhabahugai ufalamundhaa thakethi\nމިއީ ރިޝްވަތުގެ ފައިސާ އުފުލާ ވާހަކަ މީޑިޔާގެ ސުރުޚީތަކުގައި އާންމުވެފައިވާ ދުވަސްވަރެކެވެ. ކުރިޔާއި މިހާރުގެ ރައީސުންނާއި މަޖިލިސް މެންބަރުންނާއި، ދައުލަތުގެ އިސްވެރީންނާއި، އެކިދުވަސްވަރު މިނިސްޓަރުކަން ކުރައްވާފައި ބޭފުޅުންވެސް މި ތުހުމަތުގައި ހިމެނެއެވެ. އެކިއެކި ސިޔާސީ ޕޯޑިޔަމްތަކުގައިވެސް ކަޅު ދަބަހުގައި އުފުލި ތަކެތީގެ ވާހަކަ ދެކެވެއެވެ. ބައެއް ފަރާތްތަކުން ތުހުމަތު ކުރާގޮތުގައި އެ ދަބަހުގައި އުފުލީ ފައިސާއެވެ. އަނެއް ބަޔަކު ބުނާގޮތުގައި އެމީހުން އެ ދަބަހުގައި އުފުލީ "ނަން ހާމަކުރަން ބޭނުން ނުވާ" ދިޔާ ތަކެއްޗެވެ.\nމިފަދަ އަނެއް ވާހަކައަކީ، ކޮވިޑްގެ ވަބާގެ ތެރޭގައި، ރައްޔިތުން ބިރުވެރިކަމެއްގައި، ފުރަބަންދުގައި ތިއްބި ދުވަސްވަރުގައި، ދައުލަތުގެ ބައެއް އިސްފަރާތްތަކުން ހިނގަމުންދިޔަ ބަދުއަޚުލާޤީ ޢަމަލުތަކެއްގެ ވާހަކައެވެ. ހިތާމަޔަކީ، އެ ފާހިޝް ޢަމަލުތައް ހިންގާފައިވަނީ ބަރަކާތްތެރި ރަމަޟާންމަހުގެ ތެރޭގައި ކަމަށްވާތީއެވެ. އެ ތުހުމަތުތަކުގެ ތެރޭގައި އެއްޖިންސުން ގުޅުން ހިންގާ ކަމުގެ ތުހުމަތުވެސް އޮތެވެ.\nމިއީ މުނިފޫހި ފިލުވަން ދައްކަންވާ ވާހަކަތަކަކަށްވުރެ ބިރުވެރިކަން ބޮޑު، ބޮޑެތި ފާފަތަކެއްގެ ވާހަކައެވެ. ނަމަވެސް ހިތާމައަކީ މިއަދު މިފަދަ ފާޙިޝް ޢަމަލުތަކާއި މުންކަރާތްތަކުގެ ވާހަކައަކީ، ބައެއް މީހުންނަށް އެއްވެސް މަސައްލައަކަށް ނުވާ، އާދައިގެ ކަމެއްކަމުގައި ދެކެވެންފަށައިފައިވާ ކަމެވެ. ރިޝްވަތުގެ ފައިސާދޭ ވާހަކައާއި، އެފައިސާގައި ހިފާ މީހުންވެސް އެއްވެސް ޖެހިލުމެއް، ލަދުވެތިކަމެއްނެތި އެކަކު އަނެކަކަށް އިނގިލި ދިއްކުރަމުންދާއިރު، މިއީ މާތް ﷲ ނަހީކުރައްވާފައިވާ ބޮޑެތި ފާފަތަކުގެ ތެރެއިން ހިމެނޭ ކަންތައްތަކެއްކަން ހަނދާންނެތިފައިވާ ކަހަލައެވެ.\nރިއްޝްވަތު ދިނުމަކީ ބޮޑު ފާފައެކެވެ. ރިޝްވަތު ދިނުމާއި ރިޝްވަތު ހިފުންވެސް ވަނީ ނަހީކުރައްވާފައެވެ. ކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. "لَعْنَةُ اللَّهِ عَلَى الرَّاشِي وَالْمُرْتَشِي" رواه ابن ماجه މާނައީ: "ރިޝްވަތު ދޭ މީހާ އާއި ރިޝްވަތު ހިފާމީހާއަށް މާތް ﷲ ވަނީ ލަޢްނަތް ލައްވާފައެވެ." އަދި ބައެއް ބަސްފުޅުތަކުގައިވެއެވެ. "ރިޝްވަތު ދޭ މީހާއާއި ރިޝްވަތު ހިފާ މީހާ އާއި އެދެމެދުގައި އެކަންކޮށްދިނުމަށް އެހީތެރިވެދީ، މެދުވެރިވާ މީހާއަށްވެސް މާތް ﷲ ލަޢްނަތް ލައްވާފައިވެއެވެ."\nމާތް ﷲ ލަޢްނަތް ލެއްވުމަކީ އެއިލާހުގެ ރަޙުމަތުން ބޭރުކުރައްވައި، އެމީހެއްގެ މައްޗަށް އެއިލާހު ކޯފާވެވޮޑިގަތުމެވެ. މާތް ﷲ ގެ ރަޙުމަތް ކާއިނާތުގައިވާ ހުރިހާ އެއްޗެއްގެ މައްޗަށް ތަނަވަސްވެގެންވެއެވެ. ވީއިރު، ތިމާގެ ނަފްސު އެއިލާހުގެ ކޯފާއަށް ހުށަހެޅުމަކީ ދުނިޔެ އާއި އާޚިރަތުގެ އަބާއްޖަވެރިކަން އެމީހަކަށް ލިބޭނޭ ކަމެކެވެ.\nހަމައެފަދަ ނުބައިކަންބޮޑު ޢަމަލަކީ މުއުމިނުންގެ މެދުގައި ފާޙިޝް ކަންކަމުގެ ވާހަކަ ޢާއްމު ކުރުމެވެ. ފާހިޝް ޢަމަލުތައް ދީނުގައިވަނީ ނަހީކުރައްވާފައެވެ. ﷲ ތަޢާލާ ވަޙީކުރައްވާފައިވެއެވެ. ﴿ قُلْ إِنَّمَا حَرَّمَ رَبِّيَ الْفَوَاحِشَ مَا ظَهَرَ مِنْهَا وَمَا بَطَنَ وَالإِثْمَ وَالْبَغْيَ بِغَيْرِ الْحَقِّ وَأَن تُشْرِكُواْ بِاللّهِ مَا لَمْ يُنَزِّلْ بِهِ سُلْطَاناً وَأَن تَقُولُواْ عَلَى اللّهِ مَا لاَ تَعْلَمُونَ ﴾ (الأعراف: 33) މާނައި: "ކަލޭގެފާނު ވިދާޅުވާށެވެ! ތިމަންކަލޭގެފާނުގެ ވެރިރަސްކަލާނގެ ޙަރާމް ކުރެއްވިކަން ކަށަވަރީ، ފާޙިޝް ކަންތައްތަކެވެ. އޭގެތެރެއިން ފާޅުވެގެންވާ ކަންތަކާއި ވަންހަނާ ވެގެންވާ ކަންތަކެވެ. އަދި ފާފަކުރުމާއި، ޙައްޤަކާ ނުލައި މީސްތަކުންނަށް އަނިޔާވެރިވުމެވެ. އަދި އެ އެއްޗަކަށް އެއްވެސް ޙުއްޖަތެއް ދެއްވާފައި ނުވާ އެއްޗެއް، ތިޔަބައިމީހުން، ﷲއަށް ޝަރީކު ކުރުމެވެ. އަދި ތިޔަބައިމީހުންނަށް އެނގިގެންނުވާ އެއްޗެއް، ﷲ އާމެދު ތިޔަބައިމީހުން ބުނުމެވެ."\nއަލްބުޚާރީއާއި މުސްލިމްގައި ރިވާވެގެންވެއެވެ. ސަޢުދު ބުނު ޢުބާދާ رضي الله عنه ވިދާޅުވިއެވެ. "އަހުރެންގެ އަނބިމީހާއެކު ފިރިހެނެއް އޮއްވާ ފެނިއްޖެނަމަ، އެ ފިރިހެނާގެ ގައިގައި ކަނޑީގެ ތޫނު މިޔައިން ޖަހާ ހުށީމެވެ." އެ ޚަބަރު ކީރިތި ރަސޫލާ صلى الله عليه وسلم އަށް އިވިވަޑައިގަތުމުން ޙަދީޘް ކުރެއްވިއެވެ. "ތިޔަބައިމީހުން ސަޢުދުގެ ޣީރަތްތެރިކަމާމެދު ޙައިރާންވަނީތޯއެވެ؟ ﷲ ގަންދީ ބުނަމެވެ. ހަމަކަށަވަރުން، އެކަލޭގެފާނަށްވުރެ (އެބަހީ: ސަޢުދަށްވުރެ) ތިމަންކަލޭގެފާނުގެ ޣީރަތްތެރިކަން މާ ބޮޑެވެ. އަދި މާތް ﷲ ގަންދީ ބުނަމެވެ. ތިމަންކަލޭގެފާނުގެ ޣީރަތްތެރިކަމަށްވުރެ މާތް ﷲ ގެ ޣީރަތްތެރިކަން މާ މަތިވެރިވެގެންވެއެވެ. ﷲ ގެ ޣީރަތްތެރިކަމަށްޓަކައި، ފާޙިޝް ޢަމަލުތަކުގެ ތެރެއިން ފާޅުވެގެންވާ ކަންތައްތަކާއި ވަންހަނާވެގެންވާހާ ކަންތަކެއްވަނީ ނަހީކުރައްވާފައެވެ."\nފާޅުގަ އާއި ސިއްރުގައި ކުރެވޭ އެންމެހައި ފާފަތަކުން އެއްކިބާވުމަށް ﷲ ތަޢާލާ އަންގަވައި ވަޙީކުރައްވާފައިވެއެވެ. ﴿ وَذَرُواْ ظَاهِرَ الإِثْمِ وَبَاطِنَهُ إِنَّ الَّذِينَ يَكْسِبُونَ الإِثْمَ سَيُجْزَوْنَ بِمَا كَانُواْ يَقْتَرِفُونَ ﴾ (الأنعام: 120) މާނައީ: "ތިޔަބައިމީހުން، ބޭރުފުށުގެ ފާފަޔާއި، އެތެރެފުށުގެ ފާފަދޫކޮށްލާށެވެ! ހަމަކަށަވަރުން، ފާފަތައް ހޯދައިގަންނަ މީހުންނަށް، އެއުރެން ކޮށްއުޅުނު ފާފަތަކުގެ ސަބަބުން ޖަޒާ ލިބޭނެތެވެ."\nމިއާޔަތުގެ ތަފްސީރުގައި މުޖާހިދު رحمه الله ވިދާޅުވެފައިވެއެވެ. "ބޭރުފުށުގެ ފާފަޔާއި، އެތެރެފުށުގެ ފާފަ" އޭ އޮތް ބަސްފުޅުގެ މުރާދަކީ ސިއްރުގައްޔާއި ފައުޅުގައި ކުރާ ފާފަތަކެވެ." ޤަތާދާ رحمه الله ވިދާޅުވެފައިވެއެވެ. އެއީ ފާފައިގެ މަދު މިވަރާއި ގިނަ ފާފަތަކާއި، ފައުޅާ ސިއްރުގައި ކުރާ ފާފަތަކެވެ."\nފާހިޝް ޢަމަލުކޮށްފައި އެވާހަކަ ދެއްކުމުގެ ނުބައިކަން ބޮޑުވެގެންވާ ފާފައެވެ. ކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. "كُلُّ أُمَّتِي مُعَافًى إِلَّا المُجَاهِرِينَ، وَإِنَّ مِنَ المُجَاهَرَةِ أَنْ يَعْمَلَ الرَّجُلُ بِاللَّيْلِ عَمَلًا، ثُمَّ يُصْبِحَ وَقَدْ سَتَرَهُ اللَّهُ عَلَيْهِ، فَيَقُولَ: يَا فُلاَنُ، عَمِلْتُ البَارِحَةَ كَذَا وَكَذَا، وَقَدْ بَاتَ يَسْتُرُهُ رَبُّهُ، وَيُصْبِحُ يَكْشِفُ سِتْرَ اللَّهِ عَنْهُ "رواه البخاري މާނައީ: "މުޖާހިރުން ފިޔަވައި ތިމަންކަލޭގެފާނުގެ އުއްމަތުގެ ހުރިހާ އެންމެނަށް ޢަފޫކުރެއްވޭހުއްޓެވެ. މުޖާހިރަކީ، ރޭގަނޑުގެ ވަގުތުގައި މީހަކު (ނުބައި) ޢަމަލެއް ކުރުމަށްފަހު، ހެނދުނު، މާތް ﷲ އޭނާގެ މައްޗަށް އެކަން ސިއްރު ކުރައްވާފައިވަނިކޮށް، އޭނާ އަމިއްލައަށް ނިކުމެ އެފާފައިގެ ވާހަކަދައްކައި އުޅޭ މީހުންނެވެ. އޭނާ ބުނެއެވެ. އޭ އެވެނި މިވެނި މީހެކެވެ! ރޭގައި ތިމަންނަ އެވެނި މިވެނި ކަމެއް ކުރީމެވެ. އޭނާގެ ރައްބު އޭނާގެ ޢަމަލުތައް ފޮރުއްވައިދެއްވާފައިވަނިކޮށް އޭނާ ހެނުދާ ނިކުމެ މާތް ﷲ ސިއްރުކޮށްދެއްވި ކަންތަކުގެ ވާހަކަ ދައްކައެވެ."\nވީމާ ފާފައަކަށް އަރައިގަނެވުމުން، އެކަމުން ތައުބާވެ އެފާފަ ކުރެވުން މައްޗަށް ހިތާމަ ކުރަންޖެހޭނެއެވެ. އަދި އެފާފައިގެ ވާހަކަ މީސްތަކުންގެ ތެރޭގައި ދެއްކުމުން އެއްކިބާވާންޖެހޭނެވެ. ހަމައެފަދައިން، ހަޑިހުތުރު ބަސްތަކާއި އަވަގުރާނަ ގޮވާ ވީޑިޔޯތަކާއި އޯޑިޔޯތައް އާންމުކުރުމަކީވެސް ކޮށްގެންވާނޭ ޢަމަލެއް ނޫނެވެ. މިފަދަ ކަންކަމަކީ އަޅުގަނޑުމެންގެ ތެރޭގައި އާންމުވަމުންދާ ބައެއް ކަންކަމެވެ. ނަމަވެސް އެކަންކަމާމެދު ބިރިވެތިވެ ކަންބޮޑުވާންޖެހޭ ނުބައި ޢަމަލުތަކެކެވެ. އަދި އެ ޢަމަލުތަކަކީ އަޅުގަނޑުމެން ނުރުހޭ، ބަލައިނުގަންނަ ޢަމަލުތަކަކަށް ވާންޖެހޭނެއެވެ.


1947 ވަނަ އަހަރު މާލޭގައި ގަދަ ހުމެއް ފެތުރުމުން އެހީވާން ނުކުތީ ކޮން ބައެއްކަން އެނގޭތަ؟\nއައިޝަތު ހަނާ 22 މާރިޗު 2020 14:00\nފޮޓޯ: އިހުގެ މާލެ\nސުއްމުވުލް އަމީރު މުޙައްމަދު އަމީން ދޮށިމޭނާ ކިލެގެފާނު ވަޒީރުއް ދާޚިލިއްޔާގެ މަޤާމުގައި ހުންނެވި ދުވަސްވަރު 1947 ވަނަ އަހަރު ތެރޭގައި މުޅި މާލޭގައި ވަރަށް ވަރުގަދަ ހުމެއް ފެތުރިގެން ދިޔައެވެ. މުޙައްމަދު އަމީން ލިޔުއްވާފައިވަނީ "އަށެއްކަ ދުވަހުގެ ތެރޭގައި މާލޭގެ ބައެއް މީހުންނަށް ޖެހުނު ހުމެއް، މުޅި މާލެއަށް ޢާންމުވެ ފެތުރިގެން ދިޔައީ، އެ ހުމާއިމެދު އަޅުގަނޑުމެން ނުވިސްނައި ތިބިނަމަ ޢަޖާއިބުވެ ޙައިރާންވެ، ކުރާނެ ނުކުރާނެ ކަމެއް ނޭނގިދާ ފަދަ ހަލުއިކަމާ އެކުގައެވެ."\nމިދެންނެވުނު ބަލިމަޑުކަން މާލެތެރެއަށް ފެތުރިގެން ދިޔަ ހަލުއިމިނުގެ ވާހަކަ މުޙައްމަދު އަމީންވަނީ ވަރަށް ސާފުކޮށް ލިޔުއްވާފައެވެ. އަމީން ދީދީ ލިޔުއްވާފައިވާ ގޮތުން މިބަލި މުޅި މާލެ ތެރެއަށް ފެތުރިގެން ގޮސް މާލޭގެ އާބާދީގެ ފަސްބައިކުޅަ ހަތަރު ބައަށް މިބަލި ޖެހުނެވެ. އަދި އެފަދަ ނުރައްކާ ދަނޑިވަޅެއްގައި ބަލިވެ ތިބި މީހުންނަށް އަޅައިލާ އެހީތެިރވާނެ މީހުންނަށާއި، ޞިއްޙަތުގެ އުޞޫލުތަކާ އެއްގޮތްވާ ގޮތުގެ މަތިން މަޢުލޫމާތު ފޯރުކޮށްދީ ނަޞޭޙަތްތެރިވާނެ މީހުންނަށް ވަރަށް ބޮޑަށް ބޭނުންޖެހުނެވެ.\nއަމީން ދީދީ ޞިފަކުރެއްވި ގޮތުގައި އެއީ އޭގެ ކުރިން ޒަމާނަކު މާލެއަށް މެދުވެރިނުވާ ފަދަ ނިކަމެތި ޙާލަތެކެވެ. އެޙާލަތުގައި މުޙައްމަދު އަމީން އެހީތެރިކަމަށް އެދިވަޑައިގަތީ މާލޭ އަވަށްތަކުގެ އަންހެން ބެއިކަނބަލުންގެ ކިބައިންނެވެ. ސުއްމުވުލް އަމީރު މުޙައްމަދު އަމީން ލިޔުއްވާފައިވާ ގޮތުގައި އަންހެން ކަނބަލުންގެ އެހީތެރިކަމަށް އެކިލެގެފާނު އެދިވަޑައިގެންނެވިއިރުވެސް އޭގެ ކުރިން އެފަދަ ކަމަކަށް އަންހެން ކަނބަލުން ނުކުމެވަޑައިގެންފައިނުވާ ކަމާއި ކަނބަލުންނަށް ލިބިފައިވާ ތަޖުރިބާގެ މަދުކަން އެކިލެގަފާނަށް އެނގިވަޑައިގަންނަވައެވެ.\nކޮންމެއަކަސް އަމީން ދީދީގެ ގޮވައިލެއްވުމަށް މާލޭ އަވަށްތަކުގެ އަންހެން ކަނބަލުން ނުކުމެވަޑައިގެން ކުރެއްވި ޚިދުމަތުގެ އަގުވަޒަންކުރައްވައި އަމީން ދީދީ އެކަނބަލުންނަށް ޚާއްޞަ ޝުކުރުގެ ސިޓީއެއް ލިޔުއްވިއެވެ. ވަކިވަކިން ކޮންމެ އަވަށެއްގައި އެންމެ އިސްކޮށް ހަރަކާތްތެރިވި އަންހެން ކަނބަލުންނާއި ކުރެއްވި މަސައްކަތާއި ތަޙައްމަލުކުރެއްވި ދަތިތައް އަމީނުގެ ސިޓީގައި ފާހަގަކުރެއްވިއެވެ.\nއަމީން ދީދީ ލިޔުއްވި ސިޓީގެ ނިންމެވުމުގައި ވިދާޅުވެފައިވެއެވެ. "ޝައްކެއް ވަސްވާހެއް ނެތެވެ. މާލޭގެ އަންހެނުނަށް އަޅުގަނޑު ފުރަތަމަ ގޮވާލި ފަހަރު އެބެއިފުޅުންނާއި މީހުން އިޖާބަދިނީ، އެދެވޭ އެންމެ ފުރިހަމަ ގޮތުގައެވެ."\n24 % އުފާވި\n10 % ރުޅިއައި\nއަންހެނުން މާލެ ބަލިތައް މުޙައްމަދު އަމީން\nމަހީކުރީ ކަލޭމެން ޖަހާނީ ޔާމީން ކަމަށް\nދެން މިކަމާ ޔާމިނު އާ ކޮންގުޅުމެއްތަ ސައްޕެ\nއަސްލު އެކަމަކި ޔާމިން ކުރެއްވި ކަމެއް ލިއުމުގެ ކުށަކުން އެއޮތީ އޮޅިފަ.\nމަހީކުރީ އަންނިކަމަށް ނިކުންނާނީ\nމީހުން ވޮލަންޓިއަރ ކުރުވި ޓީމުގަ އިސްވެ އުޅުއްވީ އަބުދުލް ގައްޔޫމް ސީދީ ރޔ ބައްޕާފުޅު...ދެން މިވީ ކޯޗަކަށް އެބުރުނު ވަރަކަށް ބުރާނތި...